
SADAUKARWA
Sadaukarwa ne ga duk makaranta littattafan TAKORI. Wadanda na sani da wadanda ban sani ba, masu jimirin bin rubutuna daki-daki shekaru dai-dai har goma sha biyu!Tun daga kan SIRADIN RAYUWA har zuwa yau da Allah ya hada mu a AUREN KWANGILA, yabawarku da karfin gwiwar da nake samu daga gare ku ne ya sa har muka kawo yau. Ina rokon Ubangiji ya hadamucikin alherin sa, har zuwa ranar da muka daina numfashi.

AUREN KWANGILA-1
January, 1996
K
yakkyawan gidan ginin zamani na nan a  tsakiyar hamshakiyar unguwar Asokoro cikin babban birnin tarayya, Abuja. Ba shi da girman da ya wuce kima, amma fasahar da aka zuba wajen gina shi abar kwatance ce, sannan hawa daya ne babu hawan bene (flat house).  Ainahin ginin gidan a tsakiyar gidan aka yi shi, inda furanni suka zagayeshi suka yi masa rumfa har samansa, rufin da aka yiwa gidan brown ne ire-iren rufunan  gidajen kasashen ketare. Kamar yadda rufin gidan yake brown haka fentin gidan ma yake ruwan madara da ruwan kasa (milk&brown). Daga can gefen dama na gidan an gina guest rooms wato dakunan saukar baki wadanda maigidan yayi su ne musamman don saukar ‘yan uwansa dake Kanon Dabo idan sun zo. Gidan ya kawatu da furanni kala-kala dogaye da gajeru masu sanyi da kamshi da kyawun gani hadi da kayatarwa a harabar gidan da kewayensa. A kasa kuwa ‘grass carpet’ ne sun kwanta sun yi lumm, masu taushi da sanyi hadi da sanya nishadi a zuciyar mamallaka gidan.
Da ka shigo get din gidan dakin maigadi za ka tadda a baryar dama, daf da get din. In ka kara yo gaba kadan rumfar adana motoci ce, ga su na a jere sai numfashi da sheki suke yi, mulmulallu kuma kosassu rufe cikin tamfol, adane reras cikin rumfar ba tareda kowacce ta gogi ‘yar uwarta ba, samfur din kowacce daban dana ‘yar uwarta, motoci ne da wadanda suka ci suka tada kai ke yayi a wancan zamanin. 
Wannan kayataccen gida dana bata lokaci wajen wassafo muku,  mallaki ne na Professor Dr. Hamza Dakata, wanda ke rike da mukamin (parmanent secretary) na ofishin shugaban kasa mai ci a wancan lokacin,  shekara ta  alif dari tara da casa’in da shidda wato (1996).
Matar gidan, Hajiya Maryam Hamza Dakata, na zaune cikin daya daga cikin luntsuma-luntsuman kujerun da suka kawata falon. Saboda girmansa kujeru saiti uku ya ci ba tare da kowanne seti ya san da zaman dan uwansa ba. Wato a kowacce kusurwa ta falon akwai setin kujeru kala daban da ‘yan uwansu, haka kilishin da ke shimfide a kasansu (carpet) kala daya yake da setin kowanne setin kujera. Sai aka yi labulaye mai ratsi da kalar dukkan kujerun falon.
Idan ka dubi Hajiya Maryam sai ka ji kamar ka sace ta ka gudu sabida kyau da iya ado. Kai ba za ka ce ita ta haifi yara maza guda hudu da ke zagaye da ita tana koya musu aikin makaranta na yi a gida ba (homework). Kallo daya za ka yi wa yaran ya ishe ka kimanta irin hutun rayuwar da suke ciki su da iyayensu, domin dukkaninsu girmansu ya haura shekarunsu. 
Babban, wanda ke amsa sunan Abdul’azeez shekarunsa goma sha uku. Yana amsa sunan  “Yaya Azeez” daga bakin kannensa. Sai mai bi masa Isma’el da kannen sa biyu ke kira “Ishma” shekarunsa tara. Daga Isma’el sai Usman shi kuma shekarunsa bakwai a duniya tsiransu babu yawa. Hajiya Maryam ta jima bata kara haihuwa ba bayan haihuwar Usman, sannan ta haifi autan ta Haleem wanda har yanzu bai kai ga shiga makaranta ba, dan shekaru uku.
Lokaci zuwa lokaci Hajiya Maryam kan daga kai ta dubi agogon bango, sai kuma ta sauke ta ci gaba da nunawa Azeez aikin makarantarsa (home work), da gani za ka fahimci dakon wani abu take (jira); tana tsammanin shigowar maigidanta ne daga yanzu zuwa kowanne lokaci. Ya ci a ce ya shigo gida tun dazu shi da ba ya kai wa magriba a (office) in ba da wani kwakkwaran dalili ba. Idan hakan ta faru ma zai yi waya ya gaya mata. Amma yau shiru.
Usman ya sosa mata inda ke mata kaikayi da cewa.
“Wai Mammah ina Daddy ya je ne har yanzu bai dawo ba? It’s almost past eight fa (takwas har ta wuce)”.
Hajiya Maryam ta yi ajiyar zuciya, “Kada ku damu. Bari in lalubo shi a waya, watakila aiki ne ya tsare shi”.
Ta shiga latsa wayar hannunta, wadda a lokacin (mobile) ake kiranta, rike ta sai masu kambun susa,  ta kai a kunnenta, amma har ta yi burarinta ta gama Daddyn bai dauka ba. Ta kira ya kai sau goma ba amsa. Cikin danne tashin hankalinta ta dubi ‘ya’yan nata wadanda suka tsura mata ido kamar a kwayar idonta suke son gano mahaifin nasu. Sai ta rasa me za ta ce musu, duk suka yi shiru. 
Daidai sanda aka murda kofar falon aka shigo, duk suka maida hankalinsu ga kofar don a zatonsu Daddy din ne. Maimakon shi din, mai aikinsu ce, Jamila.
Ta shigo cikin ladabi ta tsuguna a gaban uwargijiyarta.
 “Mammah abincin dare ya kammala, na shirya komai a (dining)”.
Mammah ta nisa, “To sannu da aiki Jamila, muna jiran shigowar Daddy ne kafin mu ci abincin”.
Jamila ta ci gaba da durkuson bata tashi ba kanta a sunkuye. Mammah ta lura akwai magana a bakin Jamila.
Cikin kulawa ta ce “Ya aka yi ne kuma Jamila?”
Jamila ta muskuta cikin matsanancin ladabi, kanta a kasa.
“Na zo in yi muku sallama ne, gobe zan koma gida kauye”.
Gaban Hajiya Maryam ya fadi, don tana jin dadin zama da Jamila, yarinyar na da hankali, tsabta da ladabi. Ta yi masu aiki kala-kala daga garuruwa daban-daban, amma ba ta taba yin mai aikin da ta ke jin dadinta irin Jamila ba. Shekarunsu uku kenan tare tun haihuwar Halim aka samo mata ita daga kauyen Kura. A tsayin shekarun nan ba ta taba yi mata wani abu da ba ta ji dadinshi ba. Yi-na-yi-bari-na-bari da alheri da kyautatawa ke shiga tsakaninsu. Ta daure ta ce.
“Lafiya za ki tafi gida? A sanina lokacin zuwanki gida bai yi ba? Cewa nake yau watanki daya da dawowa?”
Jamila cikin matsananciyar kunya ta ke magana.
“Ki yi hakuri Mammah (yadda take ji ‘ya’yan ta na kiranta), ni ma ba da son raina zan barku ba. Domin hakika ku mutane ne na kwarai wadanda suka san hakkin dan Adam da darajar da Allah ya yi masa komai kaskancinsa. A wannan zuwan nawa gida na samu miji da muka daidaita, iyayenmu suka yi magana da juna. Na yi wa iyayena alkawarin bayan wata daya zan dawo a daura mana aure. Tunda na dawo nake so na fada miki kunya ta hanani sai yanzu da lokacin ya zo”.
Jikin Hajiya Maryam ya yi sanyi. Tabbas duk son da ta ke mata ba za ta hana ta yin aure ba kam a kan neman duniya. Murya a sanyaye ta ce.
“Toh Jamila. Na yi miki murna. Allah ya sanya alkhairi, Ya kuma hada mu da alheri. Jira ni ina zuwa”.
Ta mike ta yi dakinta ta dauko rafar kudi a jakarta, turamen atamfofi Holland guda uku da mayafai da takalma da jaka uku-uku ta zo ta zubewa Jamila. “Ga kudin aikinki na wata uku a gaba, wannan kuma gudumawata ce Allah ya sanya alkhairi, Ya bada zaman lafiya”.
Idanun Jamila suka cicciko da kwallah, ta sa hannu biyu ta karba tana godiya. Ta tashi ta koma sassansu na ma’aikatan gidan.
AbdulAzeez ya dago kai daga kan littafinsa, duk maganganun da suke yana jinsu amma bai dago ba sai yanzu da Jamila ta bar falon, yace, 
“Mammah garinsu za ta koma?”
“Eh, aure za a yi mata Abdul’aziz”.
Usman ya ce, “Ba za ta dawo ba?”
Nan ma ta daga musu kai, ta ce, “Eh”.
Damuwa ta nuna sosai a fuskar yaran, don sun shaku da Jamila. Tana kula da su sosai, tana jansu a jiki.
Haleem ya ce, “To Mammah, wa zai dinga goya ni?”
Ta yi murmushi, “ai ka wuce goyo yanzu Haleem. Kada ku damu, za mu samu wata. Addu’a za ku yi Allah ya sa mu samu mai irin halayenta”.
Suka daga hannu duka suka ce, “Ameen”.
Isma’el da bai yi magana ba, sai yanzu yayi dogon nazari irin na yara masu tsinkaye sannan ya ce.
“To yanzu Mammah wa zai dinga yi miki wanke-wanke da sauran ayyukan data ke yi?”
Ta yi murmushi, “Ni zan yi da kaina Isma’el, kuma ba da jimawa ba za mu samu wata...........”
Ba ta kai ga rufe bakinta ba suka ji horn din motar Daddy. Ai a guje, in ba ka yi ba ni wuri, Maryam da yaranta ba ga uwar ba, ba ga ‘ya’yan ba, kowanne so yake ya fara isa ga Daddyn. A tare suka isa daidai lokacin da direbansa ya yi fakin a babbar kofar shiga falon, wadda ta kasance ta gilashi (sliding door) suka taro shi zuwa cikin falon don ta nan yake shiga, sauran mutane kuwa sai dai su zagaya su shiga ta kofar kicin.
Bakinsa kamar zai tsage don fara’a, ya bude hannuwa suka shige ciki har uwar. Da alama cikin farin ciki yake mara misaltuwa. Da alama akwai soyayya da shakuwa mai yawa a tsakanin wannan family. A haka suka shiga falon yana dauke da Haleem. Sai jero masa tambayoyi Isma’eel da Usman suke yi na ina ya je yau bai dawo da wuri ba? Shi da ma babban wato Abdul’aziz magana ba ta dame shi ba, uban ya kamo hannunsa suka zauna tare cikin kujera, 
“Come on Babban Yaya. Wa ya taba min kai na ga kamar kana fushi?”
Abdul’aziz ya kwantar da kai a kirjin Babansa cikin damuwa.
“Daddy ka yi dare ne duk mun damu. You know we care for you too much (ka san mun damu da kai sosai)”.
Yana shafa lallausar sumar kan yaron, yana murmushi ya ce, “In ka ji shiru alheri kenan. Amma ba zan fadi wannan albishir din da ke bakina ba sai dukkanmu mun ci abinci mun koshi kada farin ciki ya hana ku cin abinci”. Ya fada tare da mikewa rike da hannun Abdul’aziz din. Da, mafi soyuwa a zuciyarsa, cikin ‘ya’ya maza hudu da Allah ya ba shi.
Gabadaya suka hau kujerunsu na cin abinci suka fara ci cikin nutsuwa. Sai da suka kammala suka yi hamdala suka koma bisa kujerun falon, sannan Daddy ya dubesu daya bayan daya yana murmushi ya ce.
“Tun safe muna dakin (meeting) da (President), Ambassadan kasar Saudiyya ne ya yi (retire) kuma cikin ikon Allah ni aka baiwa kujerarsa. So ku soma shiri, nan da sati biyu kacal za mu koma birnin Jeddah da zama”.
Usman da Isma’el suka soma tsalle, amma abin mamaki ban da Abdul’aziz. Shi kamar ma damuwa ya shiga. Daddy na lura da shi ya kara jawo shi jikinsa, “Ya ya dai Azeez? Kai ban ga kana murna ba”.
Ya yamutsa fuska kadan, kana a hankali ya ce, “Daddy I love Nigeria. Bana son matsawa daga cikinta zuwa kowacce kasa. Na fi son in girma, in rayu, in yi karatu a cikinta in tallafe ta watarana. Kowa ya samu ci gaba, sai ya gudu daga cikinta. (I want to be exempted) daga masu yin hakan”.
Daddyn ya tsura masa ido yana al’ajabi, wai yaro dan shekaru goma sha uku ke wannan maganar. Shi ne da wannan ‘patriotism’ din (kishin kasa). Ya san kuma abin da ya fada haka yake har zuciyarsa. Shi din kuma ya kasance wani mutum mai girmama ra’ayin ‘ya’yansa. Ya tattara hankalinsa waje guda wajen baiwa yaron amsa.
“Ba za ka iya taimaka wa kasarmu ba Abdul’azeez sai ka karantu ka gogu kayi koyi da kasashen da suka riga suka gyara nasu kasashen suka ci gaba. Sannan komawarmu kasar Saudiyyah falala ce mai yawa Azeez. Ga ka kullum kusa da dakin Allah ka je ka roki duk abinda kake so. Ga makarantu na musulunci ba irin namu ba. Ga abinci mai albarka ga kwanciyar hankali. Abubuwan alherin suna da yawa, kuma ai ba dauwama za mu yi ba a can zama ne na kayyadadden lokaci. Ka saki ranka ka ji? Mu je mu gina sabuwar rayuwa”. Ya fada yana bubbuga kafadun yaron.
Ga mamakinsa budar bakin Abdul’azeez sai cewa ya yi, “Daddy I’m okey with my life here (ina jin dadin rayuwa ta a nan). Ina son school dina (Regent). Bana so in rabu da ita da abokaina, tunda dama (boarding) nake yi sai in dinga zuwa muku hutu in an yi hutu karshen kowanne ‘term’.
Hajiya Maryam da tun dazu ba ta saka musu baki ba, sai yanzu ta ce, “Abdul’aziz kafiyarka ta yi yawa, duk abin da Daddy ya gaya maka ba ka amince ba ko me?”
“Na amince Mammah. Abin da ya fada, haka ne. Babu kasa irin Saudiyyah. But I love   my country, Nigeria (ina son kasa ta Najeriya) anan nake so in rayu”.
Iyayen duka suka dube shi baki a sake. Daddy ya sanyaya murya, 
“Za ka iya rayuwa babu mu Abdul’azeez?”
“Zan iya Daddy, na ce maka ai duk hutu ina tare da ku ko in tafi Kano. I just want to live and study in Nigeria (kawai ina so in rayu, in yi karatu a Nigeria ne).”
Ya gyada kai cikin girmama ra’ayin yaron nasa.
 “Shi kenan Abdul’azeez tunda haka ka zaba. Mu ma mun amince”.
Sai a lokacin suka ga murmushin Abdul’azeez.
                       ****
Tun a cikin satin Hajiya Maryam ta soma shirin tafiyarsu Jeddah. Damuwarta daya rashin mai aiki. Jamila ta tafi tun a washegarin ranar da suka yi magana. Ta so a ce da Jamila za su yi wannan hijira mai albarka, ita ma ta samu sauyin rayuwa. Ga shi aure ya raba su yadda ba ta da damar sake zama da ita har abada.
Tana zaune a falonta ta kira aminiyarta a nan cikin Abuja, Hajiya Halima. Mijinta (controller) ne na (Custom) ita ta samo mata Jamila. Ta gaya mata tana son mai aiki da gaggawa za ta tafi da ita Saudiyyah an yi wa Baban Halim Ambassada.
Hajiya Halima ta taya ta murna, ta kuma ce babu lokacin da za a je kauye a nemo, amma ga tata nan Habiba jiya-jiyannan aka kawo mata ita. Su tafi ita za ta nemi wata, ta turo direba ya dauke ta. Hajiya Maryam ta yi wa kawar tata godiya sosai suka yi sallama, ta ce ga direban nan tafe yanzun nan.
Alkasim direban Hajiya ya je ya dauko Habiba. Matashiya ce kyakkyawa, amma ba yarinya ba ce, za ta yi shekaru ashirin da tara Haka. Sosai ta yi wa Hajiya Maryam, don da alamu za ta yi tsafta da kuzari. Tun a ranar ko ta soma birge Hajiya Maryam da aiki kamar janareta. Ta gayawa Habiban maganar tafiya da zatayi da ita Saudiyyah ko zata je gida ta fada ta kuma yi sallama amma sai Habiba tace ita bata da kowa, ko sunan garin su ta omanta. Daga nan har birnin Sin su tafi ita bata da matsala. Yakamata ace Hajiya Maryam tayi dogon nazari akan hakan amma da yake a bukace take da neman mai aikin sai bata zurfafa maganar ba, tayi tunanin wani bacin ran ne ya fito da ita daga gida shiyasa tace hakan, tasa aka kai ta aka yi mata fasfo aka hada da nasu Daddy ya karba. 
Dr. Hamza bai fiya son wadannan ‘yan aiki da maidakinsa ke kwasa ba, ta kan gaya masa ba yadda za ta yi ne ayyukan gidan sun fi karfinta bazata iya rayuwa babu su ba, amma ba sa yi mata girkin da zai ci ita ta ke yin abunta. Hajiya Maryam ta yi murna da samun Habiba sosai da alama tasu za ta zo daya, don duk halayen Jamila tana da su har ma ta zartata wasu abubuwan.
                            ****

                    
               ASALINSU
Gidan marigayi Malam Abdullahi Dakata ba boyayye ba ne a unguwar Dakata da ke cikin jihar Kano. Gida ne da ake yi wa kallon babban gida sabida yadda ya wadata ‘ya’yansa maza da mata da ilim addini da na zamani. Sana’ar Malam Abdullahi har ya bar duniya sayar da manya da kananan shaddoji wadanda yake shigo da su daga Cotano ya zuba a babban shagonsa da ke kantin Kwari. Da wannan sana’a ya riki iyalansa, ya ba su tarbiyya mai inganci da ilmin da ake alfahari da su a yanzu. Malam Abdullahi ya dade da rasuwa a lokacin da ‘ya’yansa suka kawo karfi. Allah bai yi zai ci gajiyar ilmin ‘ya’yansa ba, wadanda duk sun fito daga cikin mace daya ne, Inna Rabi. Ya rasu ya bar ‘ya’ya hudu, maza uku da mace daya.
Babban dan Malam Abdullahi shi ne Atiku, wanda ahalin gidan ke kira Baffa Attiku, mai bin sa Adda Hafsatu, sai Abdulkarim Dakata, da autansu Idris Abdullahi Dakata. Allah ya karbi ran Inna Rabi Idris na da shekaru ashirin da biyar.
Baffa Atiku wanda ya zamo shi ne babba a zuri’ar Malam Abdullahi shi ne mahaifi ga Dr. Hamza da suka haifa da maidakinsa Inna Ramatu. Sun manyanta, amma ba za a kira su tsofaffi ba. Dr. Hamza kadai suka haifa, mai bin Baffa Atiku a maza wato Abdulkarim Dakata a yanzu haka Sanata ne mai wakiltar Kano ta tsakiya, yana Abuja da iyalansa, Adda Hafsatu ‘ya ta biyu ga Malam Abdullahi ita ce, mahaifiya ga Hajiya Maryam, Hajiya Maryam din ce babbar ‘yarta sai kannenta hudu mata Anty Luba, Anty Furairah, Anty Mariya, Aunty Murja  da autan Adda Ibrahima wanda ke karatunsa yanzu a jami’ar Ahmadu Bello mataki na farko, yana karantar tsimi da tanadi. Lubabatu, Furairah, Mariya  da Murja duk an aurar da su bayan kammala karatun sakandire, su da nasu iyalin duk a Kano suke zaune.
Autan Malam Abdullahi wato Idris Dakata, yana karatun likitanci ne a jami’ar Maiduguri, bai kai ga yin auren fari ba, yana amsa sunan Uncle Idris daga bakin yara da manyan wannan zuri’a mai albarka.
Adda Hafsatu mahaifiyarsu Hajiya Maryam ta yi aikin gwamnati na tsayin shekaru talatin. A yanzu ta yi ritaya bayan rasuwar mijinta ta zauna a gida ta rungume ‘ya’yanta kasancewar maigidanta Alhaji Hassan ya jima da rasuwa.
Kenan Hajiya Maryam da Dr. Hamza ‘yan uwan juna ne, ‘yar mace da Dan namiji suke. Sun tashi gida daya, sun samu tarbiyya iri daya. Aurensu ba na hadin zumunci ba ne, shi ya ce yana sonta tun tana karama. Amma ba wanda suka yi wa auren zumunci bayansu cikin zuri’arsu, kowanne daga waje yake kawo abokin rayuwarsa in ka cire Hamza da Maryam.
An yi musu aure tun kafin ta kammala digirinta na farko, shi kuma yana koyarwa a jami’ar Bayero. Ya samu muqamin  Farfesa a shekarun kuruciyarsa saboda hazaqarsa wajen rubuce-rubuce da wallafe-wallafe a fanninsa na (political science). Ya rike muqaman gwamnati guda uku a Federal Government kafin Allah ya kai shi ga samun matsayin (parmanent secretary) na ofishin shugaban kasa. Wanda abokin mahaifinsa ne tun na kuruciya ya dauki mukamin ya bashi. Suka tattara suka koma Abuja da iyalinsa.
Gidan Mal. Abdullahi ya kara yin fice a unguwar Dakata ko don mukaman dan sa da babban jikansa; Parmanent Secretary Hamza da babban dan siyasa Abdulkarim, wadanda ba dare ba rana duk sanda suka zo garin Kano taimako suke yi wa al’ummar unguwar su da kewayenta ba na wasa ba.
A yanzu haka ciki gidan marigayi Malam Abdullahi babban dansa Baffa Atiku da maidakinsa Hajiya Ramatu mahaifan Dr. Hamza ne a ciki, sai Idris wanda in ya zo hutu gida a karshen kowanne zangon karatu dakinsa yana nan a soro na biyu. Adda Hafsatu ma bayan an sayar da gidan gadon ‘ya’yanta su Hajiya Maryam an raba musu gadon mahaifinsu, nan gidan ta dawo ta share dakin mahaifiyarsu marigayiya Inna Rabi ta yi zamanta kusa da dan uwanta Baffa Atiku da maidakinsa Ramatu, suna zamansu lafiya. Babu yaro gabansu sai autan Adda Ibrahim wanda ya fara karatun jami’a. Duk da haka ba ka raba dakin Adda da yara haka dakin Inna Ramatu sabida ‘ya’yan su Luba, Mariya, Furairah da Murja duk hutu suna gidan ko ranar da ba makaranta. Adda Hafsatu na baiwa Inna Ramatu girma yadda ya kamata kasancewarta matar Yayanta kuma suruka a gare ta. Amma wani zubin sukan manta surkuntar su yi ta harkar arzikinsu da kula da jikokinsu. Inna Ramatu ta rike girmanta ta hada shi da kyautatawa. Don haka ake zama na aminci da kwanciyar hankali da wadata a gidan marigayi Abdullahi Dakata. ‘Ya’yansu sun wadata su da komi na rayuwa, sun dauke duk wani nauyi na rayuwar iyayen nan nasu bakidaya. Dr. Hamza ke dauke da nauyin karatun Uncle Idris da Ibrahima don ya fi Sanata Abdulkarim sakin hannu.

****
An gama komai na shirin hijirar Ambasada Hamza Atiku Dakata, da iyalinsa kasar Saudiyyah. Washegari suka wuto gida Kano. Babban gidan ya kacame da murnar zuwansu. Ga shi ya kama lahadi ce, su Luba da yaransu duk sun zo kamar yadda suka saba duk lahadin karshen mako. Uncle Idris ma ya zo daga Maiduguri yana (housemanship) a asibitin Malam. Iyalin Sanata Abdulkarim ne kawai babu suna Abuja kuma dama dai akwai matsala ta fanninsa domin abin a zahiri yake, babu iyalin da zai yiwu ace babu baraka ko yaya take a cikin su, hakika Sanata Abdulkarim Abdullahi Dakata, bai yi sa’ar mata ba. Ko kusa Anty Zuwaira (matarsa) ba ta so ya rabi danginsa ko ya wahalta musu, ba kuma ta so suma su rabe shi. Da wuya ka gansu a Kano sai dai ya yiwo waya ko aike, kowa a cikin zuri’ar ya kwana da sanin wannan.
‘Ya’yansa ba su saba da ‘yan uwansa ba, sai na mamarsu da yake ita ma diyar wani kusa ce a Abuja. Ta kan dan yi zumuncin da Hajiya Maryam tunda ita ma mijinta mai matsayi ne kamar su koma fiye da su. Akwai sanayya tsakanin yaranta uku Farhan, Ramadhan da Sha’aban da su Abdul’azeez, amma ban da na sauran dangi da ke Kano.
Gidan ya cika sosai da zuri’ar Malam Abdullahi mazansu da matansu da ‘ya’yansu. Adda Hafsatu da mai aikin gidan nata zirga-zirga tsakanin madafi (kicin) da tsakar gida don hada abin da za a ci da rana. Kuma da ma kafin su zo labarin abin alkhairin da ya samu Dr. Hamza ya riga su isa. Don haka ana zaune ne a babban falon marigayi ana sallama da juna, da hirar zumunci. Dr. Hamza ke tambayar kawunsa Idris (autan su Baffa Atiku) wanda malam Abdullahi ya haifa a shekarun girmansa matakin karatunsa, ya sanar da shi yana (housemanship) ne yanzun a nan Kano. Ya koma kan su Lubabatu kannen Hajiya Maryam, Luba koyarwa ta ke a karamar sakandire da yake NCE kadai gare ta. Ya ba ta shawarar ya kamata ta tafi karo karatu (in-service), haka nan zai dauki nauyin karatun. Luba ta ce, insha Allah zatayi amfani da shawarar sa. Furairah ba ta aiki da yake maigidanta ba ya so. Dr. Hamza ya dade da ba ta jari tana kasuwanci yanzun ma kara mata ya yi don ta fadada kasuwancin nata. Murja na yin (masters) ta ce a barta ta kammala kafin a nema mata aikin ba ta son hada taura biyu a baka. Ya gaya wa Gyatumarsa Inna Ramatu da surakuwarsa kuma uwarsa Adda Hafsatu su zamo cikin shiri tunda duk suna da (passport) na Hajj da Umrah da yake kai su duk shekara, da sun yi (settling) a sabon muhallinsu zai aiko musu su tafi su ga sabon matsugunninsu.
Da dare a dakin Adda Hafsatu, ita da babbar diyarta Hajiya Maryam suna hirar sallama irin ta Da da mahaifi, Adda ke tambayar dan gaban goshinta, wato Abdul’azeez ba ta ganshi tare da su ba. Hajiya Maryam ta fada mata duk yadda suka yi da shi, da amincewa da Babansa ya yi ya maida shi makarantarsu ta kwana (Regent, Abuja) kafin su taho Kano. Adda ta yi dariya, ta ce, “Dan baiwa kenan, mai ra’ayi da akida ba irin na kowa ba kamar Kakansa. Ni ina ki ka samo sabuwar mai aiki ne, ina Jamilar? Kyakkyawa da ita kamar ba mai aiki ba. Da ganinta bafullatana ce. Ke kam ba kya gajiya da canza masu aiki”.
“Adda, Jamila ta yi aure. Kuma Adda masu aiki ba sa zama ne, kowacce sai an saba da ita, sai ta ce ga uzurinta za ta koma gida”.
“Ita wannan din tare za ku tafi har Jeddan?”
“Eh Adda, gara na dau ta gida da in je can in neman mai aiki Takari, da yawansu basu da amana kuma yawancinsu ba mutanen kirki bane kuma basu da takardar shaidar zama (igama)”.
“Har yanzu kina nan da halinki na saurin yarda da mutane Maryama? Da za ki dauki wadda ba ki san asalinta ba ki tafi da ita inda ke ma ba ki da kowa? Ba kya fada a nema miki cikin dangi tunda babu wanda zai samu wannan damar ya ce a’ah?”
Hajiya Maryam ta girgiza kai da sauri tareda  gyara zama, “Adda, bana so jinina su yi min aiki, sabida hali irin na dan Adam. Dan uwanka in ya zama mai aikinka ba ka da sirri a dangi, kuma ko me za ka yi masa ba zai gode ba. Bar ni dai da baren. Ki kwantar da hankalinki a kan Habiba Adda. Wallahi haka nan na ji ta kwanta mani a rai tun ganina da ita na farko. Ba ki ga yadda ta ke kula da yara ba bilhaqqi ga zafin nama da tsafta”.
Adda ta gaji da koda Habiba da Maryam ke ta yi ta tare ta da cewa, “Allah ya zaunar da ku lafiya da juna, Ya kade sharri, Ya hada ku da alherin da ke tare da ita”.
“Ameen,  da addu’o’inku gare mu Adda ba za’a cutar da mu ba,1- insha Allahu”.
Adda ta janyo katuwar (Ghana Must Go) ta ajiye mata a gabanta. Tanadin tafiya ne ta yi mata na kayan girki, yaji, daddawa, kubewa busasshiya, busasshen kifi, kayan kamshi na gargajiya, kuka da sauransu. Ba karamin dadi Hajiya Maryam ta ji ba, wani abu sai mahaifiya. Ta yi ta godiya tana kara son Addar tata a zuciyarta.
Washegari suka kamo hanyar Abuja cike da kewar gida, iyaye da ‘yan uwansu.
Ranar Asabar, biyu ga watan biyu, na shekarar alif dari tara da casa’in da shidda (2/2/1996).  Ambassador Dr. Hamza Atiku Dakata da iyalinsa suka daga kasar Saudiyyah. Ko da jirgi ya sauke su a birnin Jeddah ba su shiga gidansu ba, wucewa suka yi Madinah suka fara aikin umrah. Habiba ta kasa gasgata abin da idanunta suke gane mata, wai yau ita ce a kabarin Manzo sallallahu alaihi wasallam. Ko da wannan ta tsira kadai ta san Allah ya fara yi mata sakayyah ne akan abin da ya rabo ta da gida. Ta faki idon Hajiya Maryam ta share hawayen da suka zubo mata data tuno kananan ‘ya’yanta. Kwanansu biyar a Madinah suka nufo Makkah suka cika umararsu, sannan suka wuce Jeddah inda gidansu yake a unguwar (Albasatin). Ambasada ya shiga sabon ofishinsa a ranar Litinin.

                       ****
Aikin Habiba a gidan Ambasada kullum shi ne, kafin Daddy da Hajiya su fito ta shirya yara shirin zuwa makaranta, sunan makarantar da suke zuwa (Hala International School). Direba ya debe su zuwa makaranta har Halim shi ma an sanya shi ajin rainon yara. Daga nan ta dora wa Hajiya sanwar safe kafin ta fito ta karasa, ta share ko’ina na kayataccen gidan duk da yana da girma, Habiba ba ta raki. In ta tashi da asuba ba ta komawa barci, ta yi (mopping) ko’ina, in Mama ta sakko kasa ta kama mata su hada (breakfast) na Daddy, na yaran ita Habiban ce ke yi. Ta kwashe ta jera a tebirin cin abinci, ta gyara dakin yara ta tattare kayansu da suka wargaza. Ta wanke duka bayin gidan (toilet, ban da na Daddy, wannan Mammah ce ke yi da kanta. Sannan ne za ta wuce dakinta ta yi wanka ta kintsa kafin Mama da Daddy su gama karyawa ya tafi office.
Daga Daddy har ‘ya’yansa da mota uku suke amfani, direbansa daban na yara daban, wata babbar (Limousine) ce baka wuluk ta kai yaran makaranta, shikuma wadda yake shiga karama ce (Hyundai). Bayan ita akwai babbar cherokee jeep duk na hawansa ne shi kadai. Yaran na riga shi fita kullum. 
Basu rufa watanni uku ba Hajiya Maryam ma ta shiga makarantar islamiyyah ta karfe sha dayan rana zuwa azahar, don haka ya zamo duk al’ummar gidan ba sa zama sai Habiba.
Cikin watanni hudu sai ga Habiba ta soma canzawa, sakamakon cima mai kyau da muhalli mai kyau. Kyawunta na fulanin usli ya bayyana muraran, duk da ba kwalliya ta ke ba, kullum cikin bakaken jallabiyoyi ta ke, wadanda Mammah ke sai musu ita da Habiban don fita waje da zuwa Harami. Duk juma’ah suke shiga harami su yi Dawafi da sallar juma’ah, sai yamma lis suke dawowa Jeddah.
Watanninsu hudu kenan a Saudiyyah, Habiba ta dade tana samun wasu sauyuka a tattare da ita. Amma jarumtarta ba ta bari ko ya ya Mammah ta ga gazawarta ba. Inna Ramatu da Adda Hafsatu sun zo sun yi sati biyu sun shiga Makka da Madinah sun yi umrah sun koma.
Yawan kasala, zazzabin dare, da tashin zuciya suke damun Habiba. In gari ya waye kuma sai ta yi garau. Duk da haka ba ta gaza komai a ayyukanta ba, tana daurewa tana yi don ba za ta iya barin Mammah da aiki ba, kuma in ta hadiyi (Paracetamol) da suke da shi a kicin tana samun karfin jikinta.
Yau da gobe Habiba ta gane cikin jikinta ne ke girma. Wanda ta dade da manta yana tare da ita. Don dai ita doguwa ce, shiyasa bai fito sosai ba. Ba ta yi wani mamaki ba, don tun a gida ta san da hakan, soyayyar abin da ke cikin nata ya lullube ta. Ta kara kaimi wajen lullube jikinta ruf da manyan bakaken abayoyinta. Wani lokacin Hajiya Maryam kan ce da ita ta dinga cirewa tana shan iska mana, sai in za su fita. Ba ta cewa komai sai dai kawai ta yi mumushi.
Haka Habiba ta ci gaba da rainon cikinta har tsayin watanni takwas wanda yabi tsayin jikinta da fadin jikinta ya yi kwanciyarsa ba tare da sanin uwargijiyarta ba.
                     ****

Abdul’azeez ne ya zo hutu, zuwansa na uku kenan tun dawowarsu Jeddah, don haka gaba daya iyayen da ‘ya’yansu cikin farin ciki suke. Duk da shan kamshinsa yana son Habiba, sabida yadda ta ke haba-haba da shi idan ya zo. Duk wata hidimarsa a wuyanta take, kulawar data ke masa daban ce da wadda take yiwa kowa a gidan, yaron ya shiga ranta sabida kyawunsa da sanyin halinsa. Shima AbdulAziz yana son Habiba ne  saboda a cewarsa yana son girkinta, ta iya girki. Sannan ita din mai tsafa ce yadda yake so fiye da duk masu aikin da Mammah ke yi.
A kicin Abdul’azeez ya tadda Habiba tana aikin abincin rana. Lokacin Mammah tana makaranta, iyakacin shi bakin kofa ya dube ta da murmushi a ransa yana cewa, ta yi kiba, ta zama katuwa kamar ana hura ta.
“Anty Habiba abin nan da ki ka yi wa Mammah jiya nake so in kara ci”. Ya fada da tattausar muryarsa.
Habiba ta juyo da murmushi, “Dan gidana wanne a ciki? Jiya girki uku na yi wa Mammah, akwai dan wake, akwai burabusko akwai kuma faten acca”.
Ya dan kanne ido alamar tunani, har ya ba ta dariya, “Mai ruwa-ruwan, ba mai duwatsun ba”.
Habiba ta yi dariya ta ce, “Faten acca ba burabusko ba?”
Ya ce, “Ehh, ba mai kwaya-kwayan ba”.
Abdul’azeez ba zai daina ba ta dariya ba, ta sake murmusawa, 
“Ba ni minti goma sha biyar toh”.
Ya shigo kicin din ya ja kujera a gefe ya zauna, 
“Bari to in jira ki a nan, kina yi kina yi min hirar garinku, ina son labarin kauye. Duk masu aikin Mammah daga kauye suke, suna yi min tatsuniya irin ta garinsu”.
Murmushin fuskar Habiba ya dauke nan take, kafin ta ce.
 “Ni ba daga kauye nake ba Abdul’azeez, daga cikin birni nake. Halin rayuwa ya sa na zabi in yi nisa da gida”.
Abdul’azeez ya tattara hankalinsa ya bai wa Habiba, 
“Na sha yin tunanin ba daga kauye ki ke ba Anty Habiba. Sam ba ki yi kama da kauyawa ba, sannan ba ki da kauyanci. Anty Habiba ya sunan garinku?”
Haka kawai ranta ke son yaron, saboda yaro ne mai tarin baiwar hankali da nutsuwa. Ba shi da sakin jiki da mutane, amma ita yana sonta. Alkawari ta yi wa zuciyarta babu wanda za ta fada wa daga inda ta fito ko abin da ya rabo ta da gida, don kada a ce za a maida ita. Yin nisanta da mijinta da ‘ya’yanta shi ne babban abin da ya fi mata kwanciyar hankali. Yanzu ji ta ke kamar tana rayuwa a kan gajimare don dadi da kwanciyar hankali,  tunda ta rabu dasu, duk da lokaci-lokaci tana tuna su ta ji kewarsu. Wani dan guntun hawaye ya tsattsafo cikin fararen idanunta, Abdulaziz na lura da ita ya kara tattara hankalinsa a kanta,
 “Ki yi hakuri in don na ce ya sunan garinku ne ki ke kuka Anti Habiba....... insha Allah bazan kara tambayar ki ba”.
Ta juyo ta dube shi cikin girgiza kai, “Sunan garinmu JIMETA cikin jihar Adamawa”.
“To Anty Habiba ina mijinki? Ba ki da ‘ya’ya?”
Ta tsura wa AbdulAziz ido, kaunar yaron na shiga ranta. Shi ne mutum na farko da ya tambaye ta wani abu da ya shafi rayuwarta tun fitowarta gida. Duk wadanda ta hadu da su a gaba suna duba amfanin da za ta yi musu ne kawai, ba ruwansu da (personal life) dinta. Ta yi masa murmushi, ta ce, “Abdul’aziz duk ina da su”.
Cikin mamaki ya ce,
 “Kuma mijinki ya yarda ki tafi aikatau ki barshi da yaran?”
Ta kura wa yaron ido cikin tunanin abin da za ta ce masa, amma ta rasa. Sai idanu da ta zuba masa,  irin yaran nan ne masu son bin kwakkwafin abu da ake kira (inquisitive), wayonsa da nisan tunaninsa ya wuce shekarunsa. Da ya tabbatar Habiba ba ta da amsar da za ta ba shi, sai ya ce, “Ya’yanki nawa ne Anty Habiba?”
Yatsunta uku ta daga masa, wato su uku ne. Ba ta kara ce masa komai ba, sai hawaye da ta ke sharewa.
Hankalinsa ne ya gaya masa cewa ya kyale ta, ga dukkan alamu ba ta son zancen mijin da ‘ya’yan da yake yi mata kamar yana yi mata fami a kan wani gyambo ne. Mikewa ya yi ya nufi hanyar fita daga madafin, ita kuma ta ce, 
“Ai ya kusa nuna faten, bari in juye maka”.
Ya ce, “Miko min library, wani littafi zan duba ina da ‘holiday assignment”.
Da haka ya karasa ficewa daga kicin din yana jin tausayinta, ta ko’ina ba ta yi kama da ‘yan aiki ba, and she has her own family (tana da nata iyalin), amma ta zabi ta bauta wa wasu iyalin ta bar nata a kan dalilin da ya tabbata ba kudi ba ne (talauci) kamar sauran masu aikin Mammah.
Habiba ta juye kyakkyawan faten accan da ta kammala a karamin (foodflask) ta hada da plate da cokali ta nufi dakin karatun yaran gidan, wanda ke kan wata matattakala guda uku a cikin babban falo. Sai an bi ta kan matattakalar ne za a shiga (study room) din. Ta hau matattakala ta farko ta hau ta biyu, santsin (marbles) da silifan kafarta dan madina ya kwashe ta, ji ka ke timm! Ta yi wata mummunar faduwa rub-da-ciki a kan cikinta. Ta saki wata irin kara mai amo, wadda ta ratsa har kwanyar Abdul’azeez da ke zakulo littattafai  daga kan kantarsu.
Da gudu ya jefar da littafin ya nufo falon. Habiba ce ta fadi a kasa ga ta nan tana murkususu male-male cikin jini. Fate-faten ya watse a kasa, plate din tangaran din ya tarwatse ba abin da yake ambato saboda gigicewa sai “Subhnallah, zamewa ki ka yi?”
Babban abin da ya ruda shi wannan jinin da ke malelekuwa daga kafafunta. Ya rasa me zai yi ya taimaka mata, ba a kiran Mammah a waya in tana islamiyya, bari kawai ya kira asibiti kai tsaye, don Daddy ma ba ya gari yana garin ‘ABHA’.
Kan wayar falo ya nufa da sauri ya duba ‘code’ na kiran (Accident & Emergency) na asibitin su ya kira, a takaice ya yi musu bayani suka ce suna tafe da ambulance.
Isowar jiniyar motar asibitin gate din gidan ya yi daidai da dawowar Mammah, direba ya dauko ta daga islamiyya ta ga an fito da mutum kwance bisa gadon daukar marasa lafiya, jini kaca-kaca an shiga ambulance an ja motar an tafi. A sukwane ta fada cikin gidan suka gabza karo da danta Abdul’azeez shi ma a firgicen yake, gabadaya ya gigice ya kamata ya rukunkume ya ce, “Mammah Habiba ce, faduwa ta yi”.
Kamo hannunsa ta yi suka fito, direban nasu ba bahaushe ba ne, dan Sudan ne sunanshi Salah, motar suka fada Mammah ta ce da Salah su bi bayan ambulance din.

Likitoci ne rankatakaf a kan Habiba, abinki da kasar da aka san darajar rayuwar dan Adam fiye da ko’ina. Mammah da Abdul’azeez na bakin kofar dakin da aka shigar da Habiba suna ta safah da marwah, bakin Hajiya Maryam dauke da addu’o’i iri-iri. Tana rokon Allah ya tada kafadun Habiba, ta rabo baiwar Allah da kasar haihuwarta ba tare da ta san komai a kanta ba, ko inda ta fito. Allah ya gani duk masu aikin da ta ke yi ta san asalinsu da yawansu har kauyensu tana zuwa, amma Habiba ta karbe ta (while she was desperate) a neman mai aikin ba tare da wani bincike ba, kuma tunda suka zo ba ta bincike ta a kan komai nata ba, idan ta mutu a ina za ta nemo danginta? Sannan me za ta ce musu ya kashe ta?
Hawayen tausayi da tashin hankali ya zubo mata, ta kai bakin hijabinta tana sharewa.
Abdul’azeez ya yi tagumi a zaune kan wata kujera ta silver. Rokon Allah yake cikin zuciyarsa, Ya sa ba wani mummunan lahani ya samu Habiba a dalilin yi masa girki ba. Ya dauki alhakin hakan kacokam ya dora a kansa. Tana cikin aikinta yazo ya sata aiki. Duk da haka bai yi hawaye kamar Mammah ba, idanunsa ne suka kada suka yi jazir, hankalinsa na kara tashi in ya tuna sanda ta ce masa ai ta gama, ya zauna ya ci a kicin din, ya ce shi a’ah sai dai a biyo shi da shi library.
Wajen mintuna talatin suka kwashe a haka kafin daya daga likitocin ta fito, likiciyar Balarabiya ce mutuniyar Egypt, ta ce da Mamma ta biyo ta ofishinta. Mammah jiki na rawa ta bi ta.
Wayar Mamma na hannun Abdul’azeez ya ga shigowar kiran Daddy. Da sauri ya amsa, ya ce, “Daddy ka dawo?”
Ya ce, “A’ah Azeez ina bisa hanyar dawowar, ina Mamarku ba ni ita, jikina na ba ni wani abu na faruwa shi ya sa na kira ta”.
Abdul’azeez ya ce, “Eh Daddy, muna asibiti ma yanzun Doctor ta yi kiranta”.
“Waye ba lafiya?” Ambasador ya furta cikin faduwar gaba, sannan cikin sanyin murya.
Abdul’azeez ya gaya masa duk abin da ya faru, a karshe cikin rawar murya ya ce, “Ni na jawo ko Daddy? Da ban sa ta aikin ba da ba ta fadi har ta ji ciwo jini na zuba daga jikinta ba ko Daddy?”
Daddy ya ce, “Cool down my son, kwantar da hankalinka ba kai ka jawo ba, tsautsayi ne wanda ba ya wuce ranarsa. Ko ba ka sa ta girki ba in Allah ya yi za ta fadi a yau ta ji ciwo za ta fadi ne. So kwantar da hankalinka za ta warware insha Allahu, kai wa Maman wayar har ofishin likitar a gaya min ko me ke nan”.
Hajiya Maryam, uwargidan Ambassada Hamza Dakata na can ta daskare a zaune ta zama mutum-mutuma a kujerar da ke fuskantar likitar mata Dr. Unaisa Jamaal da takardu a hannu. Ta fi yarda da ba daidai likitocin suka dubo ba dai, wai Habiba za a cire wa baby (CS) dan wata takwas saboda ba za ta iya haihuwa da kanta ba, ta zubda jini, sannan ta bugu ta inda har mahaifarta ta samu lahani, idan kuma ba a gaggauta raba ta da babyn ba za a iya rasa su bakidayansu. Rayuwarsu cikin hatsari ta ke.
“Ciki! ?”
Hajiya Maryam ta tambaya tana zaro wa likiciyar manyan fararen firgitattun idanunta.
Dr. Unaisa ta gyada kai cikin tabbatar mata.
“Kuma bai kai lokacin haihuwa ba, za mu cire shi ne don tserar da rayuwarta da ta abin da ta haifa. Ku yi gaggawar sanya hannu don a shiga da ita dakin tiyata.
Tsananin rudewa Hajiya Maryam ta gama fita hayyacinta, shin da ma da ciki ta dauko Habiba, ko a nan Jeddah ta samu abinta? Tsananin rudewa ya sa ta kasa lissafa iya watannin da ta yi da Habiban. Yau watansu shida tare a birnin Jeddah in haka ne Habiba da abinta ta zo yana dan watanni biyu.
Jikinta yana karkarwa ta zura hannu a jaka don dauko wayarta ta kira Ambasada, tsabar rudewa ta ma manta wayar na hannun Abdul’azeez. Daidai lokacin yaron ya murdo kofar bayan likita ta bashi iznin shigowa ya mika mata wayar. Ta kira Ambassador da sauri, bai bata lokaci ba ya amsa don a lokacin ya gama magana da Abdul’azeez, wayar tana hannunsa.
“Daddy zo ka sa hannu don Allah a yi wa Habiba tiyata, baby za a cire mata. Wai ashe duk tsawon lokacin nan Habiba ciki ne da ita ba ta fada min ba, ni kuma ban taba ganewa ba, ni wawuyar ina ce Daddy?”
Dariya Ambassada ya yi, “Ah toh! Wanda bai ji bari ba ai ya ji hoho. Garin kwashe-kwashenki watarana fin haka za ki kwaso. Ina cikin Jeddah ku ba ni minti goma zan karaso, ba ni likitan”.
Ta mika wa Dr. Unaisa wayarta jikinta yana ta mar-mar,
 “Ungo maigidana zai yi magana da ke”.
Ta karba suka yi magana kadan, ta mayar mata. Mammah ta kara a kunnenta, Daddy ya ce, “Ke da ki ka kwaso abinki sai ki sa hannu, sun ce ba za su iya jirana ba, babu lokaci”. Ya kashe wayarsa.
Jiki na rawa ta karbi takardun ta rattaba hannu suka mike tare ita da likitar suka fito. Nan inda ta bar Azeez ta tadda shi suka hadu suka zauna jigum-jigum ta kasa gaya masa ko me ke akwai. Ita kuma Doctor ta wuce su suka shigar da Habiba dakin tiyata.
                      ****
An dauki awanni biyu kenan, daidai lokacin da aka kira sallar la’asar. A lokacin ne Abdul’azeez ya tuna ko sallar azahar ba su yi ba shi da Mammah. Yana mamakin yanayin da ya ga Mammah a ciki na gigita fiye da sanda suka zo tun lokacin da likita ta kira ta ofishinta. Ya zarce na ace ciwon Habiba ne kadai ya sanya ta a wannan hali.
“Mammah mu je mu yi sallah”. Ya fada har sau biyu, kafin Hajiya Maryam ta ji me yake cewa, da yake tana cikin lalura sai ta ce, “Je ka kayi,  zan zo daga baya”.
Ya mike ya bar reception din zuwa masallacin cikin asibitin. Tashinsa da fitarsa ya yi daidai da fitowar likitoci biyu daga dakin da aka shigar da Habiba daya daga cikinsu rungume da jariri sai kyanyara kuka yake nannade cikin shawul fari kal, wanda ta san ita dai ba ita ta ba su ba. Mikewa ta yi tsaye cikin hailala ta tare su tun kamin su iso ta mika hannu ta karbi jaririn da ba ta san mace ne ko namiji ba. Ta maida dubanta ga likitar cikin zakuwa, “Habiban fa?”
Sai a lokacin ta lura da fuskokinsu dukkaninsu babu mai walwala.
“We are sorry...”. Dr. Unaisa ta fada cikin turanci.
Ba tare da damuwa da yadda Hajiya Maryam ta fiddo ido cikin dimaucewa ba ta ci gaba da yi mata bayani cikin lallashi.
“Mun yi duk iya kokarinmu mu yi saving dinta Allah bai ba mu nasara ba. Ta zubar da jini da yawa, kuma tana da hawan jinin da ba ya samun kulawa, ta hadu da jijjiga (pre-eclampsia) hakoranta sun datse harshenta da muka sa mata ruwan nakuda ba tare da sanin cewa tana da hawan jini ba (induced labour). Dole muka yi fida don ceton ranta bama ta abinda ke cikinta ba, ko kafin mu gama, ta cika”.
Hawaye suka ziraro daga idanun Mammah masu zafi na kewa, sabo, tausayi da kauna. Ta rungume jaririn tsam a kirjinta. Daidai lokacin da Abdul’azeez da Daddynsa suka shigo, Dr. Unaisa ta ce ta ba su jaririn za su binciki lafiyarsa don ba ya numfashi yadda ya kamata. Kasa mika mata ta yi don gani ta ke in ta ba su za su kara dawowa hannu rabbana su ce jaririn ma ya cika. Kaunar da ta ke yi wa Habiba daga Allah ne saboda kyawawan halayenta. Daddy ne ya kwakulo jaririn daga hannunta ya ba su suka juya wani daki na musamman da ake kira (day-old). Shi kuma ya kama hannunta ya ja ta har kan kujerun reception din ya rungumo ta yana lallashi.
“Kullu nafsin za’ikatul maut Maryama, cool yourself...” Ya fada yana bubbuga bayanta, sai ta fashe da kuka.
Abdul’azeez ya ce, “Daddy Habiba ta rasu?”
Ya daga masa kai.
“To wannan Baby din fa? Haifarsa ta yi?”
Ya kara daga masa kai. Bai san sanda shi ma ya fashe da kuka ba.
Haka Daddy ya zama dan lallashi, ya lallashi uwar ya lallashi dan. Daga karshe su duka biyun ya hada ya rungume. A haka aka turo gawar Habiba ta gabansu aka saka a ambulance duk suka mike suka bi bayan motar a tasu motar zuwa gida.
Tun a mota Ambasada ke waya da abokan aikinsa na Embassy Of Nigeria da makotansa yana fada musu akwai janaza a gidansa, don haka kafin su isa har mutane sun fara cika get dinsa. Hajiya  Maryam da matar makocinsu Hajiya Sugrah su suka wanke Habiba suka shirya ta, mutane sama da hamsin duk ‘yan Nigeria ne suka sallace ta suka yi mata rakiya zuwa gidanta na gaskiya. RAI ba a bakin komai ba! Duk haka za mu tafi daya bayan daya. Ya Allah ka sa mu cika da kyau da imani (hawaye).
Sai dare mutane suka daina shigowa, ya rage daga Hajiya Maryam sai yaranta. Sun hadu su biyar har ita sun yi jigum-jigum a babban falo. Da gani cikinsu duka babu wanda gushewar Habiba ba ta doka ba. Musamman Abdulazeez. Hatta Halim da yake karami ya yi sanyi ya daina walwala, ya fi kowa sabawa da Habiba, ya fi kowa hawa bayanta ta goya shi. Sai ta yi awanni biyu da shi goye a bayanta tana ayyukanta ba tare da ta gaji ba. Suna yi suna hira tana biyewa shirmensa babu kosawa. Tun safe bai ganta ba, ya kuma ga sanda aka fita da ita kwance kan wani gado ya tambayi Mammah ina za a kai Habiba sai ta sa mishi kuka, tun daga nan bai kara tambaya ba, sai dai kuzarinsa ya zube, ya yi shiru a kwance saman kujera kamar yadda ya ga kowa ya yi shirun.
A lokacin Hajiya ta tuna da babyn da suka baro a asibiti. Zumbur ta mike ta tadda Daddy a (bedroom) dinsa. Yana zaune a bakin tankareren gadonsa yana waya, shi fa da alama mutuwar nan ba ta doke shi ba, harkokin gabansa yake yi tunda ya tsaya ya yi wa gawar Habiba gata, ya yi duk abin da musulunci ya umarce shi tuni ya koma sabgoginsa.Dukkansu tun karin kumallon safe ba abin da ya kara shiga bakinsu, amma tana kallonsa ya je kicin ya dafa shayi da kansa ya aika direba ya sayo masa Dajaj (KFC) ya shige daki ba ta kara jin duriyarsa ba.
Da sallama ta shiga dakin, bai fasa wayar da yake yi ba. Ya daga ido ya dube ta, ta zauna gefensa tana kallon yadda ya ci kaza ya bar kasusuwa haushinsa ya kama ta, wato ba ya taya su makokin da suke ciki balle ya je ya lallashe su ita da ‘yan samarin ‘ya’yanta.
Ya sanya hannunsa cikin tafukanta ya matse da karfi, a lokaci guda yana ci gaba da wayarsa inda ta fahimci da kawunsa Sanata Abdulkarim yake yi. Kawun da ya zame masa kamar aboki sabida shekarunsu daya kuma tare sukayi karatu tun daga sakandire har jami’a. Sai da ya kammala ya ba ta (attention) dinsa. 
A sanyaye ta ce, “Zan koma asibiti ne in ji halin da Baby ke ciki”.
Sosai ya kalle ta, yini guda duk ta zuge, ta fige. Yana mamakin wannan kauna ta ‘yan aiki da Allah ya dora wa maidakinsa.
“A dawo lafiya, Allah ya jikanta, Ya ba ku hakuri”.
Ta ce, “Amin”. Tare da mikewa za ta fita.
“Maryama!” Ambassada ya ambata cikin sanyin murya.
Ta dakata ba tare da ta juyo ba. Ya miqe ya tako zuwa jikin kofar, har inda ta ke tsaye rike da (handle) din kofar. Hannayensa ya kai ya zagayo da su cikinta, wato ya rungume ta ta baya. Ya dora kansa saman kafadunta. 
“Yau ko sumba daya ban samu daga Maryam dina ba. I’m sure kina son Habiba. Ko kanwarki ce ta ciki daya sai haka! My condolence dear, Allah ya yi mata rahma”.
Sosai hawaye suke sauka a kan kumatunta. Ta juyo ta rungume shi ta sumbaci goshinsa, 
“Na gode Daddy”. 
Ta sake shi da sauri ta fita.
Bayan fitarta Ambassador zancen zuci ya shiga yi, “Allah ya sa kada ta ce ita za ta riqe abin da mai aikinta ta bari. Abin da ba zai taba yiwuwa ba ne, ko ‘ya’yan ‘yan uwansa ba ya dauka riko balle ‘yar mai aiki, duk wani taimako zai yi maka, amma ban da dauko ka ya tsoma cikin iyalinsa. Yana da kakkarfan ra’ayi a kan ‘single nuclear family life’, ta yadda ko bako ne ya zo zai kwana daya ba ya sakewa cikin iyalinsa har sai bakon nan ya tafi. Ji yake kamar a kansa yake zaune.
Ya girgiza kai, ya ci gaba da kiraye-kirayen wayoyinsa.
Hajiya Maryam a gaban tebirin likita Unaisa, “Jaririyar mace ce, an haife ta da cutar  pneumonia, numfashinta ba ya fita yadda ya kamata. Da alama uwarta na yawan ta’ammali da ruwa, da shan ruwan sanyi ko? Za mu rike ta cikin kwalba (incubator) har sai ta cika watanni tara”.
Hajiya Maryam ta ce, “An gode Doctor, Allah ya raya ta. Zan iya ganinta?”
“Sosai kuwa. Zo mu je, don yanzu za a cire (oxygen cylinder) din a sanya ta a kwalba. In ta cika watanni tara sai ki zo ki tafi da ita”.
Hajiya Maryam ta tsura wa jaririyar ido, ta dade ba ta ga kyakkyawar halitta ta fulanin usul irin wannan ba. Komai nata na Habiba ne. A very cute baby. Ta kai bakinta ta sumbaci goshinta, kumatunta da bakinta wata irin kauna ta UWA ga DA na ratsa zuciyarta daga Ubangiji subhana. Allah bai taba nufarta da haihuwar diya mace ba, abin da kullum ta ke wa addu’a, amma tun daga kan Halim haihuwar ma ta dakata mata ko batan wata ba ta kara yi ba. Ba ta jin ko dangin Habiba da uban yarinyar nan za ta yarda su raba ta da wannan jaririya da ta sanya wani irin sanyi a idanu da zuciyarta.
Da kyar Dr. Unaisa ta karbe jaririyar ta shiga wani daki na musamman da ita. Direba ya dauko Hajiya Maryam suka dawo gida.
Bayan kwana bakwai da rasuwar Habiba, Hajiya Maryam tana zaune a falo ta kira Hajiya Halima aminiyarta. Wato wadda ta samo mata Habiba. Bayan sun gaisa da tambayar lafiyar iyali, Hajiya Maryam ta ce, “Halima, ko kin san asalin inda Habiba ta fito? Ina nufin garinsu na ainihi, miji da iyayenta?”
Hajiya Halima ta ce, “Tabdijam! Wallahi ba ni da sani a kan ko daya. Ni ma wata mai aikin Rabi’a ce  (kanwarta) mai suna Asabe ta kawo min ita, kuma ta ce haduwa suka yi a motar haya sabo ya shiga tsakaninsu, duk da lokacin Habiban ba ta cikin hayyacinta ta ganta kamar wata mai iskoki. Saida ta kwana uku a wurinta tana yi mata addu’a sannan ta warware. Ta ce tana son ta samar mata gidan aiki ta fito neman aikatau ne. Asaben ta ce, ita ma aikatau ta ke a Abuja, su wuce can za ta samo mata. Suka zauna tare a gidan Rabi’a na tsayin watanni biyu tana bincika mata gidan aiki, shi ne da na ce ina so ta kawo min ita, washegari kuma na ba ki da na lura kin fi ni bukatarta. Ita kanta Asaben yanzu sun dade da rabuwa da Rabi’a ta koma kasar su Ghana. Ba mu yi wani zama mai tsawo ba da har zan binciki wani abu nata”.
Hajiya Maryam ta nisa, “Halima Allah ya yi wa Habiba rasuwa”.
Hajiya Halima ta ce, “Innalillahi wa’inna ilaihi raji’un...”
Mama ta katse wayar, ba ta so Hajiya Halima ta sa ta kukan da ta samu ya tsaya mata tun kwana uku da rasuwar Habiba.
Kullum cikin kirga kwanaki ta ke na ranar da za ta amso jaririyarta. Haka duk sati tana tafe ganin baby a cikin kwalba daga nesa cikin rakiyar Dr. Unaisa. Tana gaya wa Halim kwanan nan za ta kawo masa kanwa, ya samu abokiyar wasa da zuwa makaranta.
Hutun Abdul’azeez na wata uku ne, don haka Daddy bai barshi ya zauna a gida ba ya komai ba har watanni uku, ya dauke shi ya sanya a Tahfiz inda yake daukar haddar Alqur’ani mai tsarki daga islamiyyar wasu Larabawan Madinah da sauran littattafan addini shi da sauran ‘yan uwansa a ranakun karshen sati, wato Alhamis da Juma’ah, in sun tafi tun safe sai karfe shidda na yamma, don haka Hajiya Maryam ba ta cikin matsalar rashin mai aiki sosai a dan tsukin, kafin kowannensu ya tafi tahfiz ta raba musu aikin cikin gida da za su yi a tsakaninsu don ita sam bata son harka da Takari. Abdul’azeez shara, Isma’eel wanke-wanke, Usman (mopping), Halim kara bata wuri, sauran ayyukan gidan na waje maza masu aiki ke yi, kamar wanki da guga, gyaran furanni da ba su ruwa.

Rayuwar gidan Ambassador Hamza Atiku abar sha’awa ce abar koyi. Ba su da abin da ya fi tarbiyyar ‘ya’yansu da nema musu ilimi muhimmanci a gare su. Yaransu nitsattsu masu hankali da sanin yakamata. Uwar da uban kuma soyayya da shakuwa mai karfi ce a tare da su, ta yadda in ka lura za ka fahimci ba soyayyar aure ce kadai a tsakaninsu ba, akwai ta jini mai gudana a cikin jiki da jijiyoyi. Kaunar da suke yi wa yaran ba ta hanawa su ba su ingantacciyar tarbiyya, su kwabe su in sun yi ba daidai ba cikin nasiha da jansu a jiki. Sai dai fa kaunar Abdul’azeez daban ta ke da ta kowa a zuciyar Ambasada.
Idan da abin da Abdul’azeez ya tsana shi ne a yi masa tsawa, ya fi son ko ya yi ba daidai ba ka fada masa a hankali shi ya sa ya fi son Daddy, ya fi sakin jiki da shi tunda Mammah tana yin tsawa. Rannan ya yi laifin yin kwallo (ball) da Magenta (qiddah) inji larabawa, sabida ta sa masa baki a abinci, Mammah ta yi tsawa. Yatsunsa biyu ya sa ya toshe kunnuwansa ya rufe ido jikinsa yana bari da karkarwa, cikin karkarwar jiki data murya ya ce.
“Mammah please... tell me what you want to me to do, but please don’t shout.......”. Sai ga hawaye sun shimfido a guje. 
Jikin Mammah ya yi sanyi, daga ranar ba ta kara daga masa murya ba sai lallashi da nasiha, don Abdul’azeez ko dukansa aka yi ba ya hawaye. Amma in kayi masa tsawa zai yi abinda yafi kuka.
Hutunsa ya kare ranar wata lahadi, suka kai shi airport ya daga Abuja, gidan karamin Kakansa Sanata Abdulkarim ya sauka. Washegari ya koma makaranta.
Ya yi daidai da ranar da Mammah ta karbo baby daga asibiti, bayan likitoci sun tabbatar da koshin lafiyarta. Dr. Unaisa zaunar da Hajiya Maryam ta yi, ta yi mata lacca ta lokaci mai tsawo kan yadda ake kula da mai lalurar nimoniya, da shawarwari kan abincinta. Ta bada shawarar madarar da za a dinga ba ta (SMA) tana buqatar dumi (heat) a kowanne lokaci, kasancewa cikin kaya masu kauri a lokacin zafi, kasancewa cikin kayan sanyi sosai a lokacin sanyi. Ta kasance jikin uwa a kodayaushe don samun dumin jikin uwa, kasancewa a daki mai dumi da shan madara mai dumi sosai. Wannan zai taimaka ta murmure sosai cikin watanni kalilan.
Hajiya Maryam ta yi wa Dr. Unaisa godiya sosai, ta karbi lambar wayarta ita ma ta karbi tata. Duka ‘bill’ din da asibitin ya caje su ta file din iyalin Ambasada aka biya.
Karfe shidda daidai na yamma Salah direba ya yi (parking) a cikin (gate) din gidan Ambasadan Najeriya a kasar Saudiyyah Professor Dr. Hamza Atiku Dakata, Hajiya Maryam ta fito rungume tsam da kyakkyawar bakwainin jaririyarta cikin farin shawul mai tsananin taushi. Salah ya biyo ta da jakar ‘shopping’ din kayan jarirai da abubuwan bukatar su da ta yo a kasuwar (Baaba Sheriff), ta karasa cikin falon bayan ta ture kofar gilashin (sliding door) da ta raba harabar gidan da tangamemen falon wanda ya ji kayan alatu da ababen more rayuwa iri-iri.
Daddy ne zaune a kan kilishi cikin ‘ya’yansa uku yana duba littattafansu na makaranta, don ganin halin da kwakwalwar kowannensu ke ciki. Halim yana kan cinyarsa da nashi (drawing book) din, a yadda ya fahimta Isma’el shi ne mai matsala, yana da rauni kwarai a kan darasin lissafi (mathematics). Nasiha yake masa sosai cikin hikima kan ya maida hankali ya iya lissafi domin shi ne kashin bayan ilimin boko. Mammah ta yi sallama suka mike da gudu suka yi kanta. Fadi ta ke,
 “Ku yi a sannu kada ku kada kanwarku, kun ga ba ta da lafiya”.
A sannu Daddy ya daga ido ya dube su, ya soma dan yamutse fuska, suka hada ido da matar tasa. Ta fahimci ya canza fuska, gwiwoyinta suka yi sanyi, amma a haka ta karasa gare shi ta zauna dab da shi ta miqa masa jaririyar, kamar ba zai karba ba ko me ya tuna kuma ya karba, ganin Usman ya danne Isma’el duk a kokarinsu na kowanne so yake a bashi jaririyar ya dauka, sai ya karba don ya raba fadan, amma ba cikin dadin rai ba.
Sama-sama ya kalli ‘yar sai kuma ya mika mata, ya tambaye ta, 
“To yanzu ya za ki yi da ita? Bana jin gidan marayu na Saudi-Arabia za su amshe ta, tunda mu ba ‘yan kasa ba ne”.
Mammah cikin mamakin sauyin da ta gani a tare da Daddy farad daya, ta ce da shi cikin kwantaccen sauti.
“Wai da so nake ka yi min izini in sha magani in samu ruwan nono in shayar da ita”.
Girgiza kai ya shiga yi, 
“Wasa ne wannan, ki shayar da dan da ba nawa ba?”
Kamar za ta fashe da kuka ta ce, “Daddy........”
Ya dakatar da ita, “Please don’t argue with me Maryama. Ki maida ita wajen dangin mahaifiyarta, ba zan iya riqon dan da ba nawa ba balle in kasa yin adalci tsakaninsa da ‘ya’yana Allah ya tuhume ni, musamman rikon maraya. Na yi miki alkawarin zan dauki nauyin iliminta har zuwa digiri na kololuwa idan tana so a ko’ina ta ke cikin duniya. Amma ba zan hada ta da ‘ya’yana in rike ba”.
Hajiya maryam ta fashe da kuka, “Don Allah Daddy kada ka yi min haka... ina sonta, ina son uwarta ina son diya mace... Allah bai ba ni ba... don Allah Daddy ka yi min alfarma ka barni in rike ta koda wannan itace alfarma ta karshe da zaka yimin a rayuwa”.
Ta daga hannuwanta biyu gare shi tana kuka tana roko.
Dukkan yaran ma kuka suka sa suna rokonsa har Halim, 
“Daddy ka bar mana don Allah, muna so, kada a kai ta wani waje ta mutu kamar yadda Mamanta ta mutu, do us a favour”. Inji Usman. 
Suka kama babyn duka suka kankame, ita kuma da ta ji matsa ta canyara kuka da muryarta kamar gyare don zaki. Su biyar din duka kuka da hawaye share-share.
Sakin baki Ambasada ya yi yana kallonsu, kafin ya ce “Na shiga ukuna. Ku dakata, mu yi magana ta maslaha”. Ya fada yana daga hannu irin na saranda. Duk suka dakata suna share hawaye suna hadiyar zucci.
“Zan bi ra’ayinku tunda kun rinjaye ni, amma da sharadin ban yarda Mammah ta yi (breast-feeding) dinta ba, a nemi ‘alternative”.
Sai duk suka juya suna kallon Mammah don jin ta bakinta. Kowannensu fuskarsa na nuna “Mammah ki yarda da hakan”.
Hajiya Maryam ta sa habar zaninta ta goge fuska da majina, “Daddy ba ta da lafiya ne, tana da pneumonia, tana bukatar ruwan nono da dumin jikin uwa, in ban shayar da ita ba bani da kulawar da zan ba ta fiye da hakan”.
Mikewa ya yi yana dakile fuska. Ya kakkabe rigarsa ya nufi matattakalar da za ta sada shi da dakinsa. Yana tafe yana fadin, “Shawara ta rage ga mai shiga rijiya, na ba ku daga yau zuwa gobe ku yi shawara, har madara zan dauki nauyin saye sadaqah fisabilillahi. Amma in ba haka ba gobe zan sa a buga mata fasfo ku kai ta inda ku ka dauko uwarta”. Ya yi wucewarsa ya shige daki ya rufo kofa.
Usman ya matso sosai jikin mammanshi, idonsa a kan babyn da ta zuba fararen yatsunta cikin baki tana tsotso alamun yunwa.
“Mammah ki yarda don Allah mana? Tunda mun samu ya bar mana?”
Isma’el ya ce, “Mammah don Allah ki yarda ta sha madaran, rayuwa da ciwo duka na Allah ne, idan mai tsawon rai ce sai ki ga Allah ya raya mana ita. Take heart Mammah...”. Ya fada tare da kai hannu santar kirjinta yana shafawa alamun ta yi hakuri ta bi abin da Babansu ke so.
Hajiya Maryam ta tsura wa ‘ya’yan nata ido, yara masu hankali da tunani tun a qananan shekaru irin nasu. Har sun fi ta tawakkali  da hangen nesa. Da gaske Allah shi ne mai rayawa ba nonon uwa ba. Ta rungumo su gefe da gefenta, jaririyar na bisa cinyarta, ta sumbaci kowannensu a goshinsa, 
“Na amince. Gobe zan gaya wa Daddy. Yanzu zan fara ba ta madara kun ji ana kiran sallah, maza kowa ya je ya yi alwala yanzu Daddy zai sauko ku wuce masallaci”.
Duk suka mike cike da murna har da tsalle suka nufi toilet don dauro alwalar. Ita kuma ta dauki ledar shopping dinta da babyn ta nufi dakinta.
A take ta tafasa ruwan zafi ta hada madarar ta soma ba ta. Wata irin kauna tana mamaye zuciyarta na ‘yar da ba ta san daga ina uwarta ta ke ba balle ubanta. Sai dai kaso 90% na zuciyarta ya amince yarinyar nan ba shegiya ba ce, da ubanta. Habiba ba ta yi kama da mutanen banza ba, sannan ba yarinya ba ce balle a ce shege ta yi ta gudu. Ta fi amincewa da cewa wani nau’i ne na kaddarar rayuwa ya rabo ta da gidan mijinta da iyaye da ‘yan uwanta.
Ba ta yi gigin zuwa turakar Daddy a yau ba kwata-kwata, shi ma bai neme ta ba. Duk abubuwan da ta saba yi masa kafin su kwanta da kansa ya yi, zuciyarsa fal haushin Maryam, tunda daga samun ‘ya har ta fara watsar da shi, da ma a ce ita ta haifa da sauki ba zai damu ba. Ya yi tsaki yana shan ‘gahwah’ (coffee) ya fi sau shurin masaki. A haka ya kwana cikin bacin rai, ita kuma tana can tana ceton rayuwar ‘yar marainiyar Allah. Ta kashe A.C ta kunna (room heater), ta ciro kayan sanyi masu kyau cikin sayayyar da ta yi ta sunke ta a ciki, da pampers. Ta cika mata ciki da madarar da Dr. Unaisa ta yi umarni. Nan da nan ta hau baccinta cikin kwanciyar hankali. A lokacin ne ta tuno da Daddy, ta yi ajiyar zuciya ta yi shirin bacci ta manna jaririyar a jikinta, ta rufe su ruf cikin lallausar bargo, suka yi bacci abinsu.
Tun asuba kukan baby ya tashe ta, ta tashi zaune ta dauke ta ta yi toilet da ita. Wanka ta yi mata da ruwa mai dumi sosai, ta nado ta cikin shawul. Shafe ta ta yi da man zaitun ta canza mata (diaper), ta shirya ta cikin (overall) farare tas! Da hula mai kauri. Sannan ta hado madararta ta shiga ba ta. Ta kura mata ido ba ta ko kiftawa. Habiba ta ke tunawa da karamcinta, da yanzu ta fara jiyo sukurniyarta tana shara da goge-goge kafin ta fada kicin ta hada mata kayan girki kafin ta sauko. Hawaye suka ciko a idonta, me ya sa Habiba ta yaudare ta? Me ya sa ta boye mata asalinta da cikin da ta ke dauke da shi? Rayuwar yarinyar a gaba ta ke kokawa idan Allah ya raya ta ta fahimci ita din ba uwarta ce mahaifiya ba, ba a san kowa nata ba, ba a san daga inda ta fito ba. Ta ajiye ajiyar zuciya mai nauyi, ta share hawayen idanunta. A hankali ta sanya babyn cikin gadon da ta hada yanzu, sai bacci ta ke sadidan cikin koshin lafiya.
Wanka ta yi, ta ci gayunta kamar yadda ta saba, kai ba za ka ce ta yi shekaru talatin da biyarba. Ta san sirrin gyara na diya mace kala-kala. Ta lakanci ado da kwalisa tun tana budurwa, haka yanzu da shekaru suka fara turawa ba abin da ya canza Maryam Dakata. Farar mace mai farar aniya, uwar gidan Professor kuma Ambassador Hamza Atiku Sakata.
Kicin ta fada ta soma hada wa iyalinta abin kari. Sosai ta yi latti, domin har gari ya waye. Sanin Daddyn a sama-sama yake da ita ta ce bari ta yi masa abincin da ya fi so, don ta dan faranta ransa. Kunun gyada ta hada ya ji madara yadda ya kamata. Ta hau suyar sinasir din da ta kwaba tun daren jiya. A gurguje ta ke yin komai, miyar ta ji ganyen alayyahu sosai da tsokar kaji. Sun dahu sun yi lugub. Yaran kuma (quaker oat) ta dama musu, ta soya musu ‘pancake’ ta shirya wa kowanne a sundukin abincinsa. Da hanzari ta shirya wa Daddy tebur jin baby ta fara kuka. Su Isma’el suka fito daga dakinsu cikin shirin makaranta kowanne goye da dirkekiyar (school bag) dinsa.
“Mammah sabahul khair”. Duk suka fadi a tare bayan sun shigo kichin din cikin russunawa.
Kansu ta shafa daya bayan daya tana murmushi, “Sabahul khair, ‘yan albarka, kun tashi lafiya?”.
Isma’el ya ce, “Karasa aikinki Mammah, I will help you with the baby”.
Ta yi murmushi ta daga masa kanta.
“Madararta na nan a kan (side drawer) ba ta ina zuwa”.
Da hanzarinshi ya juya zuwa dakin nata.
Tun a kan Halim Isma’el ya iya raino, shi ke taimaka mata da rainon Halim har ya yi wayau. Yanzun ma baby ya ciro daga gadonta ya aza a kafadunshi yana rirriga ta har ta yi shiru. Ya zauna gefen gadon Mammah ya ba ta ruwan zam-zam ta sha sosai, sannan ya sanya mata madarar a baki. A ranshi yana cewa, duk da dai an ce ba a gane kamannin jariri, amma wannan da ganinta Habibah ce sak!
Mammah turakar Daddy ta nufa da saurinta, suka ci karo a matattakalar bene ya yo shirin office tsaf, rike da (briefcase) dinsa. Ta karba suka sauko tare, sai faman dauke mata kai yake yi. Ta yi murmushi a ranta ta ce, “Insha Allahu watarana sai ka yi alfahari da ‘yar da ba ka son rikewa din”.
Su Isma’el ya kwala wa kira yana kokarin ficewa daga falon ba tare da ya dubi (dining) din ba. Ba ta yi fushi ba, ta ce, “Daddy break fast fa?”
“I’m ok”. Ya fada yana duba agogo.
Ta ji ba dadi yadda mata ke ji in sun takarkare sun zabga wa maigida girki ya ki ci. 
Usman da Halim suka wuce tare da shi, Isma’el ya fito dauke da baby ya mika wa Mammah, sannan ya dau jakarsa da kwandon abincinsa ya bi bayansu da gudu. Ta yi ajiyar zuciya ta goya baby jikinta a sanyaye. Da gaske Hamzanta ya canza daga halin da ta sanshi da shi. Ta san shi mutum ne mai tausayi da taimakon na kasa da shi, ba ta san me wannan yarinyar ta tare masa cikin gidan nan ba, da alama za ta fuskanci barazana mai yawa a rayuwar aurenta a kan rikon yarinyar daga mijinta, abin kaunarta. Ta kuma shirya karbar kowanne kalubale in har zai bari su rayu tare. Ba za ta kai ta Nigeria ba, inda ko sun je babu inda za ta kai ta a karba in ba gidan marayu ba.
 Ta shirya yin jihadin rikon ‘yar Habibah ko da Daddy zai kara aure ya kora ta Nigeria a dalilin haka. Ta watsar da tunanin ta shiga harkokinta. Islamiyyar ma ta daina zuwa sai ‘yarta ta isa bari a makarantar rainon yara (creche). Amma dole ta nemi ‘yar aiki don ayyukan gidan sun fi karfinta. Karshen ta dai Takarin da bata so.
A nan unguwarsu Albasaatin ta yi kawaye biyu ‘yan Nigeria matan ma’aikatan Embassy, daya matar mataimakin Daddy ce Safiyya sun fi su dadewa a Saudiyyah sosai, bayan ta gama girkin rana ta kira Anty Safiyya ta ce ta cigita mata mai aiki don Allah Takari, ta ce ta bari sai Juma’ah za ta shiga Misfalah in ta je Harami za ta taho mata da ita. Ta yi godiya suka aje wayan.
A daren ranar, Hajiya Maryam ta yi shiri kamar yadda ta saba ta nufi turakar maigidanta, aiki yake yi a tsakiyar gadonsa cikin na’ura mai kwakwalwa. Ciki-ciki ya amsa sallamarta ba tare da ya dago daga abin da yake yi ba. Kokarin sauke baby ta ke daga bayanta don ta koma ta dauko gadonta. Da hanzari ya dago ido ya dube su. Ya zare farin gilashin kara karfin gani da ke idanunsa, cikin kaushin murya yake magana.
“Ban gane ba? Kina nufin tare zan kwana da yarinyar nan? Ta ya ya ki ke tunanin zan iya jure kukan jaririn da ba nawa ba? Excuse me please,Maryam! It’s enough wallahi, abin da ki ke min a kan yarinyar nan ya ishe ni. You are forcing me to be a father of your adopted daughter while  i’m  not. To bari ki ji in gaya miki, wannan ya zamo na farko kuma na karshe. Daga yau sai yau, kada ki kara kawo min ita dakin barcina. Ke kanki na hakura da ke in har za ki hada hidima ta da tata, ko za ki hada mana makwanci. Idan duk alfarmar da na yi mata ba ki gode min ba zan ba ki mamaki wallahi, don aure zan kara ki ji dadin kula da ‘yarki......”
Tana kuka sosai ta juya da ‘yarta a kafada jikinta har rawa yake, domin Daddy fada yake sosai. Cikin babban sauti wanda ba ta taba sanin yana da shi ba. Tana fita ya banke kofarsa yana sakin tsaki. Haka suka kwana kamar jiya zukata babu dadi.
Washegari bayan yara sun tafi makaranta, shi kuma ya tafi office, kamar jiya yau ma bai kula abincin da ta bata lokaci ta shirya masa ba. Tun asuba ta tashi ta soya masa waina (masa) don ta san yana matukar sonta, haka ya tsallake ya bar mata kayanta kamar jiya ya sa ‘ya’yansa a gaba suka tafi. Su kansu yaran ba sa cikin walwala ganin halin da iyayensu ke ciki na rashin walwalar suma, yanayi ne da ba su taba ganinsu a ciki ba tun tashinsu. Daddy da Mammah suna matukar kaunar junansu, sun fahimci juna, ra’ayinsu daya kusan a kan komai na rayuwa, sai yau a kan ‘yar Habiba, kowanne gani yake shi ne a kan gaskiya.
Shi Dr. Hamza ba muguwar zuciya ce da shi ba, ba rashin tausayi gare shi ba, ba kin taimako gare shi ba, a’ah, ra’ayi ne na rikau irin na Malam Bature, duk wani taimako da zai wa mutum ko jininsa ne ya fi yarda ya yi masa shi daga nesa komin girmansa, amma ban da ya dauko shi ya kawo cikin family dinsa. Ita kuma Hajiya Maryam tana matukar son Habibah, son ne ya shafi abin da ta haifa, sannan tana tunanin in ba ta rike yarinyar nan ba ina za ta kai ta? Ba ta san komai da ya dangaci Habibah ba ba ta san daga inda ta fito ba, sannan in ta kai ta gidan marayu tana tausayin rayuwar da za ta taso a ciki. Za ta taso ne a shegance, a shegantata bayan ita ta yarda yarinyar nan ba shegiya ba ce da ubanta, akwai abin da ya rabo Habiba da mahaifinta. Me ya sa Daddy ba zai yi mata alfarma ba?
Hantsi na dagawa ta samu wayar Anti Safiyyah ta daga suka gaisa da tambayar lafiyar yara. Anti Safiyya ta ce, “Mai aikin babba ki ke so ko yarinya, ko budurwa?”
“Babba dai, wadda ta san ciwon kanta. Ban da wadda ba ta kai shekaru hamsin ba”.
Safiyyah ta ce, “To alhamdu lillahi an samu. Sunanta Azumi, ‘yar Sakoto ce, zan kawo ta ranar juma’a insha Allahu. Za a dinga biyanta Riyal dari biyu duk wata, duk irin hidimar da ki ke so ta yi miki za ta yi miki, ku dai tattauna a tsakaninku”.
“Na gode Safiyyah sosai. Na gode Allah ya kara zumunci”. In ji Mammah. Da haka suka ajiye wayar.
A cikin wannan hali na zaman doya da manja, zuciya ba dadi, Hajiya Maryam ta ci gaba da zama da mijinta a dalilin ‘yar mai aikinta. Ana i’gobe za su cika kwana bakwai da baro asibiti tunanin ragon suna (haqiqa) ya dame ta. A yadda Daddy ke kumbure-kumburen nan za ta doshe shi da zancen yanka ragon suna? Ta yi tunanin ta bai wa Salah ya sayo da kudinta kamar yadda ta yi amfani da kudinta wajen siya mata suttura, madara kam ya saya katan-katan kamar yadda ya furta, sai dai wani (positive) tunani ya shige ta. Bai kamata tun yanzu ta soma yin gaban kanta a kan yarinyar ba, dole ta ba shi hakkin da yake cewa tana ‘forcing’ dinshi na zaman uban yarinyar yana so ko ba ya so, in ta sayi rago ta yanka mata ya tabbata ita ce uwarta, ita ce ubanta kenan, 
“You must be the father you don’t want to be Daddy!”. Ta fada a fili.
A daren ranar ta cancada kwalliya, turare kala-kala ta feshe jikinta da shi, a gobe ta ke sa ran za a kawo mata sabuwar mai aikin. Ba za ta iya barin Baby ita kadai ba, don haka ta kira Usman da Isma’eel da Halim ta jere su a gadonta ta ce su kwana a nan.
“Isma’el ba ka da nauyin barci, ka kula da baby in ta motsa. Ga madararta, ga ruwan zam-zam dinta ka duba pampers akai-akai”.
“Dont worry Mammah, je ki lallasar mana Daddy ya daina fushi da ke. Mammah tausayinki nake ji, ya ce wai wata sabuwar mata zai kawo mana ke kin daina sonsa sabida jaririya”.
Murmushi ta yi, ta ce, “Isma’el Allah ne ya halatta masa auren mata har hudu in yana da iko. Ba saboda jaririyarmu ba ne. Kuma ba saboda ita yake fushin da yake yi ba, ni ce na yi masa laifi”. Ta fadi hakan ne don kada su fassara mahaifin nasu a matsayin mutum mara tausayi da adalci. Wanda tuni hakan ya fara darsuwa a zuciyar Isma’el tunda ya fi Usman da Halim wayo. Amma yanzun ya yarda da abin da Mammah ta ce, sai dai ko kusa ba ya son Daddy da wata macen bayan mahaifiyarsu. Akwai abokinsa a makaranta a Abuja da yake ba shi labarin cewa Mamansa ta rasu wajen haihuwarsa a hannun (step-mother) dinsa yake, kullum sai ta dake shi ta sa babansa ya dake shi, kuma ba ta bashi abinci sai mai aikinsu ce ta ke ba shi. Wannan labari da Salim ya ba shi ya tsaya masa a zuci, ba ya so ya ji an ce za a kara aure.
Da haka Mammah ta wuce ta barshi yana tunani, yana kallon Baby da ke barcinta cikin kwanciyar hankali a cikin kyakkyawan gadonta da ke gefensu. Usman da Halim tuni sun yi barci.
Mammah ta yi sallama a kasaitaccen (bedroom) na Ambassador Hamza Dakata, tuni ya kashe fitila ya rufe kwamfuta yana azkar din barci, dole ya amsa sallamar don bai zaci ganinta a lokacin ba. Kwana shida kenan rabon da su hada makwanci, in ya ce ba ya kewar Maryam ya san ya yi babbar karya ya kwana da yunwa. Mace daya tamkar da dubu wadda ta mamaye filin mata goma a zuciya da ruhinsa, ta haifa masa sanyin idaniya ABDUL’AZEEZ HAMZAH ATIKU, in ya ce zai hada matsayinta da na wata mace da sunan aure ya san ya fada ne kawai don ya ji dadin bakinsa ko ya huce haushi amma Maryam ta wuce nan a zuciyarsa.
Jin ta ya yi ta kwanta a gadon bayansa ta sanya tausasan hannuwanta ta rungume shi, hawayenta na sauka saf-saf a kan kafadunsa. Runtse ido ya yi wani sanyi na ratsa zuciyarsa. Ta ja bargon da yake kokarin rufawa ta ajiye a gefe.
“Ka yi hakuri Daddy don Allah ka yi hakuri, na yarda laifina ne, na kasa hakura da tsarinka in yi maka biyayya. Na yi ne don neman lada a wurin Ubangiji ba don in bata maka rai ba Daddy”. Ta fadi cikin shesshekar kuka mai motsa zuciya balle zuciyar masoyi. Kamar ba zai yi magana ba sai kuma ya dago ta ya juyo suka fuskanci juna.
“Why Maryam? Me ya sa ki ka zabi farin cikin wasu bare da ba ki hada alakar komai da su ba a kan nawa? Na dade ina mamaki, ina tambayar kaina anya Maryam dina ce? Ta bar ni kwana shidda ba tare da ta san halin da nake ciki ba? Ya ya nake rayuwa? Me nake ci nake rayuwar? Anya Maryam ke ce???”
Hawaye ta ke sharewa sosai, 
“Tunda ka gaza fahimtata Daddy, ka kasa mara min baya mu ceci rai, mu yi jihadin rikon maraya tare, mu yi domin neman lada a wurin Ubangiji na amince ka fadi duk yadda ka ke so a yi da jaririyar nan na maka alkawarin zan bi, in har za mu koma rayuwarmu ta baya ka kuma fasa auren da ka ke cewa yara za ka yi. Ba zan iya hada ka da kowacce mace ba Daddy ‘depression’ zai kama ni”.
Bai san sanda dariya ta kwace masa ba, ya yi sosai sannan ya gintse fuska, “Ina nan fa ina jiyo laccar da ki ke wa Isma’el yaushe ki ka juya ta a baibai? 
Kin ce Allah ya ba ni iko, yanzu kuma kin ce ‘depression’ zai kama ki, dole in yi aure Maryam don in samu mai kula da ni, ke kuma ki ji da ‘yar da ki ka fi so a kaina. Me ye laifina a nan?”
Ta share hawaye da tishu ta ce.
“Ai na ce ka fadi yadda ka ke so a yi, ko cewa ka yi in jefa ta a kwatami zan jefa tunda ba ka sonta”.
Ya hade fuska, “Ni na ce miki bana sonta? Me ta min? Kawai kin kasa fahimtata ne ke ma, amma a bar zancen haka, kowa ya zauna a kan ra’ayinsa. Amma abubuwan da ki ka dauko hanyar yinsu ba zan lamunce su ba, dole ki ba ni dukkan kulawar da ki ke ba ni a baya. Ban amince ki canza ko kwaya daya ba, bana son zama da masu aiki amma na amince ki daukar mata Nanny zan biya ko nawa ne. Ki daina hada lamarina da nata, daga sanda na dawo office karfe shidda na yamma har zuwa wayewar gari in fita (office) lokacinki nawa ne da yarana ki bar ‘yarki can wajen mai rainonta. Kuma ki ci gaba da bincike a kan danginta, duk ranar da suka bayyana za ki mayar musu da ‘yarsu”.
Gyada kai ta yi cikin hadiyar zuciya, “Na amince Daddy, wallahi na amince. Na gode, Allah ya kara rufa maka asiri duniya da lahira. Alfarma ta karshe da nake nema ka yi mata haqiqa, ka sanya mata sunan duk da ka zaba, ka yi mata khutbah gobe da safe kafin ka wuce office, already na nemi Nanny din wallahi, gobe Safiyyah za ta kawo ta........”.
Ta cika shi da surutu, bayan shi kuma cike yake da wata irin kewarta, janyo ta ya yi kawai ya sanya cikin kirjinsa, ya rufe su ruf da bargon mai tsananin taushi da kamshi. Can kusan makoshinsa ya ce, 
“Ke don Allah ya ishe ni haka, gobe zan yanka mata ragon...”
Da haka hirar ta kare, ta koma mai ma’ana da kara dankon kauna. Hakika ta yi kewar mijinta, shi ma Daddyn ya yi kewarta yadda harshensa ba zai iya fassarawa ba, sai dai ‘emotions’ dinsa a daren ranar bakidayanta sun nuna mata hakan.

“Daddy kenan! Zuma, ga zaki ga harbi”. 

Maryam Dakata ta fadi cikin zuciyarta cike da shaukin mijinnata, dan uwanta, uban ‘ya’yanta.
*****
Washegari da Salah ya sauke shi a office ya ba shi umarnin ya sayo babban rago a yanka da sunan ‘yar Mammah, da ta ce ta ba shi zabin sunan da za a saka wa jaririyar, cewa ya yi shi fa babu ruwansa. Ta sa wa ‘yarta sunan da ta ke so idan kuma haqiqar da ya yi mata ma ba ta gode ba, to don Allah ta kyale shi haka. Da yake lallaba shi ta ke, sai ba ta ja da nisa ba. Ta mika masa bebin tana marairaicewa.
“To don Allah amshe ta ka yi mata khutbah da sunan Addah, wato Hafsatu”.
Harara ya dalla mata, “A dalilin me? Ga sunan uwarta za a ce na uwata zan saka? Ba gara ki sa mata Habiban ba don a gane danginta da sauri?”
A ranta ta ce, “Bakinka ya sari danyen kashi. Hmmm! Ko an gane ba wanda zan bawa, ‘ya ce Allah ya riga ya ba ni, iyayena da ‘yan uwana sun isa su zame mata dangin”.
Ta sake kwantar da murya, “Daddy, ba zan taba mance sunan uwarta ba, don Allah ka sa mata Addah, don ta biyo kyawawan halayenta”.
Yana cin magani ya amsa, ya zauna a bakin kujera ya kai bakinsa saitin kunnenta yana yi mata khutbar. Dadi ya kashe Mammah a zuci.
Bayan ya fita da awanni uku Anti Safiyya ta yi sallama, matar biye da ita. Kyakkyawar tarba Hajiya Maryam ta yi musu. Bayan sun ci abincin rana suka soma tattaunawa. Azumi ta amince za ta taya Hajiya Maryam ayyukan gida, za ta yi rainon Hafsat da amana. Shekarunta arba’in da biyar, nitsattsiyar mace sosai. Mamma ta miqa mata Hafsat din da ta yi wa lakabi da SUHAANAH kasancewar sunan mahaifiyarta ne, a take Azumi ta karbe ta ta goye. A gaban Anti Safiyyah Hajiya Maryam ta zaunar da Azumi a kan kilishi, ita da Anty Safiyya suna kan kujera ta soma magana cikin nutsuwar da Allah ya halicce ta da ita.
“Azumi ga ni ga wadda ta kawo min ke, kawata Hajiya Safiyya, na daina zama da ‘yan aikin da ban san asalinsu ba. Tsakani da Allah ki gaya min daga ina ki ka fito a Nigeria, da inda iyalinki suke. Zan kuma yi bincike idan kin yi min karya”.
Anty Safiyya ta gyada mata kai, “Haka ne kwarai. Azumi muna sauraronki”.
Dattijiyar ta gyara zama cikin hankali ta ke magana.
“Daga jihar Sokoto na zo Saudiyyah, idan na yi miki karya Allah ya hukunta ni daidai da abin da na aikata na yaudara”.
Mammah ta ce, “Sokoto wace unguwa? Gidan wa?”
“Unguwar Mabera, gidan Malam Isuhu Maishanu, mun zo Saudiyyah ni da mijina muna neman na kanmu a Shari Mansur shekara biyar a baya, muna kawo goro da sauran abubuwan da mutanenmu ke bukata, an sha kama mu har sau biyu ana mayar da mu Najeriya muna dawowa, kamar yadda ki ka sani in ka dandani zaman saudiyyah ba ka iya bari da sauki, to hakan ce ta faru da mu ni da maigidana.
Shekarar baya ya rasu ya bar ni da ‘ya’ya biyar namiji daya hudu mata. Namijin Yusha’u ya jima da yin aure a Maishanu. Na aurar da mata biyu a can gida Sokoto, ta ukun wato Harira da autar Ladidi kuma suna hannun kanwata a Talata Mafara. Idan akwai karya cikin abin da na fada Allah ya hukunta ni da laifin yaudara da cin amana”.
Anty Safiyya ta dafa kirjinta da hannunta na dama ta dan fiddo mata ido ta ce, 
“Ni ‘yar Sokoto ce gaba da baya, Iyayena da kakannina, don haka zan bincika abin da ki ka ce daga yau zuwa gobe. A unguwar Nakasari da unguwar rogo iyayena suke na san Mabera sosai”. 

Azumi ta gyada kai alamar amincewa.

Hajiya Maryam ta nisa, sannan ta dubi Azumi, “Abin da ya sa na yi miki wannan titsiyen ba rashin yarda bane, mai aikina ta baya ce...........” Tiryan-tiryan ta ba su labarin tun kawo mata Habiba Abuja zuwa yau. Azumi ta sakko Hafsat ta kara rungume ta a jikinta, ta sa mayafinta ta kara rufe ta sosai daga ita har Anty Safiyya sai da suka yi hawaye. Safiyyah ta karbi Hafsat ita ma ta rungume tana kallon kyakkyawar fuskarta, ta ce da Hajiya Maryam. 
“Na rantse da Allah na dauka haihuwa ki kai, ganin yarinyar nan fara tas kamar ‘ya’yanki. Kina da tsayi, kina da dan jiki ba a fiya ganewa ba idan irinku nada ciki. Allah ya ba ki ladan wannan jihadi na ceton ran maraya da sadaukarwa saboda Allah”.
Murmushi ta yi, ta ce, “Amin”. Amma ba ta gaya musu halin da ta ke ciki da maigidanta a kan lamarin ba. Ciki ba don tuwo kawai aka halicce shi ba, wani abun yana bukatar sirri.

Bayan tafiyar Safiyya, Azumi ta goye Hafsat wadda Mammah ta kira  (Suhaana) suka ci gaba da ayyukan gida tana nuna wa Azumi kan komai na gidan. Ta nuna mata dakinta. Kwarai dattijuwar mai hikima da azanci ce, har girkin dare ita ta yi, kuma Hajiya Maryam ta yaba, tuwon shinkafa da miyar busasshiyar kubewa da ta ji naman ragon sunan Hafsatu. Sai Mammah ta yi na Daddy kawai, su Isma’el suna ta santin girkin Baba Azumi, yadda Mammah ta koya musu su dinga kiranta.
                          ****
Kyakkyawar kulawa Suhaana ke samu a hannun Mammah da Baba Azumi. Tuni ta murmure ta yi kubul-kubul abin sha’awa cikin watanni uku kacal ta iya zama, har tana karya kafa tana so ta fara rarrafe. Yarinya mai kyau da ban sha’awa ga gashi fal kanta duk da an yi mata askin suna. Mammah ba ta gajiya da yi wa gashin ado da ribbons kala-kala da yi masa style iri-iri. Duk sharuddan da Daddy ya gindaya mata a kan rayuwar Suhaana a gidansa tana kokari wajen kiyayewa. Daga karfe shidda in suka shige daki ita da uwargoyonta Azumi ba sa kara fitowa sai lokacin da Azumi za ta dora sanwar safe, za ta goye ta ta shiga kicin bayan ta cika mata ciki yadda ba za ta yi kuka ba. Dakin da Habiba ta zauna a nan Mamma ta sanya Azumi, yana daga can gefe suna da nisa sosai da bangaren Daddy.
Cikin watanni ukun nan bai fi sau biyu Ambasada ya dora ido a kan Suhaana ba. Na farko Isma’eel ne ya sanya ta cikin keken koyon zamanta ya tura ta harabar gidan, inda suke wasan kwallo shi da wasu yaran makotansu larabawa. Usman da nasa abokan suna wasan tseren keke a layin, Halim na tsaye jikin keken nata yana yi mata wasa. Hancin motar Daddy ya sako kai, yana hakimce a gidan baya na galleliyar Hummer-Jeep, Salah ke tukawa.
Da sauri mai kula da shukoki da wanki da gugarsu mai suna Habibullah ya zo ya bude wa Daddy kofar bangaren da yake zaune ya fito. Da gudu Haleem ya turo keken Suhaana zuwa gare shi yana,
 “Daddy oyoyo”.
Daga shi ya yi sama ya girgiza ya dire, daidai idanunsa suka sauka a kan yarinyar. Kyakkyawa ta kin karawa kamar larabawan Jiddan suka haife ta. Tsafta ta kama jikinta sosai. Ya kalle ta na minti biyu ya dauke kansa ya yi cikin gida, Haleem ya tura ta suka ci gaba da wasansu.
Ganinsa na biyu da ita ranar ‘open day’ na su Usman ne, an bukaci iyayen yara duka su zo don sanin halin da yaransu ke ciki a makaranta da karatunsu. Mota daya suka yi amfani da ita shi da iyalin nasa, ya ganta a hannun Azumi wadda ta sha hijab bakikirin ta shigo bayan motar, ai bai san sanda ya bude wuta ya fara fada ba,
 “Me jaririya kamar wannan za ta je yi makarantar yara? Maza ku koma gida, ai ba gidan biki ba ne”.
Sum-sum-sum Azumi ta fito daga motar jikinta a salube. Ba tun yau ba ta fahimci uwar dakin nata na fuskantar kalubale daga mijinta a kan rikon yarinyar in ta yi la’akari da yadda ta ke faman cewa su zauna a daki in Daddy yana gida, kada ta bar Suhaana ta yi kuka. A lokutta da dama kuma da ta ji dirin motarsa ya dawo za ta zabura ta sunkuci ‘yar ta yi daki da ita tana cewa Azumin, 
“Ku shige, sai Allah ya kai mu gobe”.
Duk me ya yi zafi? Me ye laifin wannan ‘yar yarinya abin son ganin kowa? Duk inda suka shiga sai an yaba ta, ana nuna sha’awa a gare ta,  to shi Ambassada saboda Allah wane irin mutum ne kenan? Ta kasa fassara shi, domin kuwa mutum ne mai yawan taimako da faram-faram da jama’a, ko dai shi ya yi wa Habiban cikin ta haife ta shi yasa ba ya son ganinta? Ta yi saurin yin istigfari tana rokon Allah ya yafe mata wannan mummunan zato da ya ziyarci zuciyarta. Mutum ne na gari, mai rikon addini da kaunar iyalinsa, da kula da matsalolin al’ummar Najeriya mazauna Saudiyyah matuka da lafiyarsa, jiki da aljihunsa da matsayin kujerarsa. Ita kanta shi ya yi mata takardar zama tare da su a matsayin family dinsa. Ta watsar da tunanin ta shiga hidimar Suhaana.

Watannin Suhaana hudu kenan ta fara rarrafe, Mamma ta yi tunanin komawa islamiyyarta tunda Hafsat ta yi wayo, hidimarta ta ragu, ga Azumi na taimakonta bilhakki da zuciyarta daya. Tsakaninta da Ambasada lafiya lau, tunda tana kiyaye duk abin da ya ce mata ba ya so din. Ba ta kuma damuwa ta yi masa uzuri da ajizanci irin na dan Adam, dukkanmu masu nakasu ne ‘in one way or the other’, sannan tunani da halayya kowa da irin nasa.
Lokacin Hajji ya zagayo, su Adda Hafsatu, Baffa Atiku, Inna Ramatu dasu Luba na shirin zuwa, duk Ambassador ya ba su kujerar hajji, tare za su taho da Abdul’azeez ya samu hutun karshen shekarashi ma ya wuce Kano tun satin da ya wuce. Anty Zuwaira ma ta yi mata waya za su zo aikin Hajji ita da su Farhan ban da Sanata. Don haka suna ta shirye-shiryen zuwan bakin ita da Daddy da Azumi, duk da ba jimawa za su yi a Jeddah ba kwana uku za su yi su tattara su wuce Makkah har masu gidan. Amma tarba sosai suke shirya wa iyayen nasu da ‘yan uwansu.
Ranar laraba jirginsu ya sauka, suka je ita da Daddy da yara suka dauko su a filin jirgin saman sarki Abdul’azeez. Azumi da Suhaana na gida, ko da suka iso Azumi na hidimar jera abinci a ‘dining’ goye da Suhaana har hada baki suke wajen tambaya, “Maryama haihuwa ki ka yi?” 
Har da masu zaro ido.
Murmushi ta yi, ta karbo ‘yar daga bayan Azumi ta dora a cinyar Adda Hafsatu,
 “Karbi takwararki Addah”.
Da matsanancin mamaki Adda Hafsatu ta karbi ‘yar da ita da sauran duka suka zuba mata ido, ba ta kama da kowa a gidan kawai farar fatarta ce irin tasu. A hankali Adda Hafsatu ke tunanin ina ta san wannan fuskar? 
Tabbas ta taba ganin mai irin wannan fuska har digon tawwadar Allah a goshi irin na wata fuska da ta dade da gani ne. Sun damu ta gaya musu inda ta samo ‘yar, ta ce sai sun ci abinci, in son samu ne su yi mata hakuri zuwa gobe su Zuwaira ma su iso sai ta gaya musu tare. Dole haka suka kwana cikin tararrabi da tunani, sai dai kowannensu yarinyar ta shiga ransa, musamman Anty Luba.
Washegari iyalin Sanata Abdulkarim su ma suka iso, suka dauko su a airport ita da Abdul’azeez da Salah direba, don ba jituwa ce sosai tsakaninta da dangin mijin nata ba cikinsu babu wanda ya damu da harkarta, haka ake rayuwar. Don ‘ya’yanta ma ta koya musu irin halinta na raina mutane in ba wanda suke (under the same social class) ba. Da Hajiya Zainab da nata iyalin kawai ta ke mu’amala, tunda su masu farcen susa da mukami ne.
Ita Mammah ba damuwa ta yi da harkarta ba, ita ta ke shige mata duk da haka babu wanda ya nuna mata wani hali mara dadi, an yi mata barka da zuwa kamar kowa, yaranta sun shige cikin su Usman suna ta harkokinsu, Abdu’azeez tun zuwansa washegari ya wuce Tahfiz dinsa bayan sun dauko Anty Zuwaira. 
A daren ranar bayan an gama cin abincin dare, Mammah ta kwance musu zare da abawa na rayuwar Hafsat, Daddy ba ya nan lokacin kuma su ma ba ta gaya musu halin da ta ke ciki da shi ba a kan rikon yarinyar. Ta sani idan ta fada Baffa Atiku ba zai yi masa ta dadi ba, don sau tari shi yake ‘correcting’ dinsa kan halayensa na masu jajayen kunnuwa da suka yi masa katutu. Kowa shiru ya yi cikin tausayawa, Baffa Atiku ya ce, a miko masa ita ya yi mata addu’o’i na neman tsari daga sharrin mutum da aljan, irin wadda yake yi wa duk dan da aka haifa a zuri’arsu, mace ko namiji. Baffa Atiku malami ne sosai masanin addinin muslunci.
Alherin Daddy a kan yarinyar ta fada ba other dark side din ba, ta ce ya yi mata khutbah da sunan Inna Hafsatu, ya yi mata haqiqa, ya dau nauyin madararta da iliminta in Allah ya raya ta. Daddy ya gama mata komai da wannan alfarmar ba za ta tozarta shi ba a kan dan kankanin gazawarsa. Sosai haka abin yake har zuciyarta.
Anty Zuwaira ce kawai ta dan nuna hali. Yamutsa fuska ta yi, ta ce, “Adda Maryam anya ba ki yi wauta ba? Zamani fa ya canza, ba ka rikon dan da ba kai ka haifa ba saboda gudun abin da gobe za ta haifar da butulci na al’umma a yanzu”.
Hajiya Maryam ta harare ta, kafin ta ba ta amsa,
 “Me nake so ta rama min da shi in Allah ya raya ta?”
Ta tsattare ta da ido. Zuwaira ta yi shiru, don ta rasa amsar ba ta gaskiya. Ba abin da ba ta da shi a rayuwa, me ta ke bukata jaririya ta biya ta da shi na rikonta in ta girma? Jin ta yi shiru Hajiya Maryam ta kara jefo mata tambaya.
“Idan don Allah ka yi rikon a wajen wa ka ke neman sakamako?”
Gabadaya suka hada baki wajen fadin, “A wajen Allah. Allah ya ba ki lada”.
Zuwairan Abdulkarim ba ta kara magana ba.
Kwanansu uku cif, Zuwaira biyu suka dunguma har ‘ya’yansu suka wuce cikin Makkah don gabatar da aikin hajji.
Hotel din Hilton Ambassador ya kama musu dukkanninsu. Azumi da Suhaana su kadai aka bari a Jeddah, sai maza ma’aikata. Mammah ce ta ce su zauna a gida har su dawo, duk don ta zauna lafiya da Daddy ya sake cikin iyayensa da ‘yan uwansa, babu wadda ba ya son gani din. Allah shi ne mai rayawa.
Aka ce ko jinjiri ya san mai kaunarsa, ba karamin sabo Suhaana ta yi da Mamma ba. Mai ba ta abinci, mai yi mata wanka, mai yi mata komai, mai lullube idanunta da murmushin kauna irin na UWA. Mai bata dumin jikin da uwa ke ba wa danta. Mai lallashinta in tana kuka, mai bata abinci akai-akai, mai kula da lafiyarta da kai ta check up asibiti akai-akai don treating lalurar ta. Mai saya mata duk wani abu na jin dadin rayuwa da yaro dan gata ke bukata. Daina ganin Mammah da ta yi cikin gidan sai ya sabbaba mata rashin kuzari da rashin walwala. 
Azumi ba ta san Hafsat- Suhaana na da nimoniya ba, saboda da ta zo babu A.C a dakin da ta ke, amma don samun wuri irin wanda masu aiki suka gada, da jama’ar gidan suka yi kaura, sai ta ke yi musu shimfida a falo ta kure musu A.C abinta. A lokacin ana zabga bala’in zafin nan da rana mai shiga kwakwalwa na kasar Saudiyyah, ta ce a ranta, “bari mu dana A.C kamin masu gidan su dawo”. In tana shan ruwan sanyi Suhaana ta nuna tana jin ki shi, shi ta ke ba ta. Ta barta da ‘yar shimi tsakiyar AC wai ta sha iska, rannan da ruwan sanyi ma tayi mata wanka tana fadin “zafi yayi yawa kada kiyi kuraje”. 
A kwana uku da tafiyar su Mammah, ranar cikin dare tana bacci ta ji numfarfashi irin mai fita ta baka ba ta hanci ba. Ta bude ido a hankali, ta ga yarinya na girgiza da sankarewa. Tuni ta bude ido gabadaya, ta mike zaune ta kamata tana girgizawa, tana fadin, “Na shiga uku ni Azumi. Wayyo Allah na!”.
Ta rarumo wayarta a caji bayan ta kankame ‘yar a jikinta, ta danna wa Mammah kira.
An yi sa’a Mamma ba sa barci da wuri, tana tare da su Luba, Furairah da Mariya da Murja wadanda suka iske su a can jiya. Hira suke yi a kayataccen falonsu na hotel. Addah da Inna Ramatu da Anty Zuwaira sun shige daka sun yi barci, shi kuwa Daddy da ma ba sa tare, dakinsa daban shi da Baffa Atiku da Abdul’azeez da su Farhan yaran dan uwansa, Halim ne kawai tare da Mammah, ya dade da yin bacci. Wayar Mamma ta yi kara, ta daga ta duba kamin ta amsa, Azumi ce. Haka kawai ta ji gabanta ya fadi, kiran me Azumi ke mata cikin dare haka, karfe goma sha biyu da rabi? Da sauri ta amsa, “Azumi ya ya? In ce ko lafiya?”
Cikin makyarkyatar murya ta ce, “Ina fa lafiya Mammah? Suhaana ta sassankare min, numfashi ma ta baki ta ke yinsa, idonta ba ya buduwa”.
Mikewa tsaye Hajiya Maryam ta yi tana dafe kirjinta cikin matsananciyar faduwar gaban da ya fi na baya. Ta daure a hankali ta ce da ita.
“Wanka ki ka yi mata da ruwan sanyi?”
Da sauri Azumi ta ce, “A’ah”.
“Ruwan firij ki ke ba ta bana filas dinta ba?”
“Gaskiya na ba ta sau daya da ta sa kuka sanda nake sha tana so ta sha, amma dan kadan”.
“A.C ki ka kunna mata?” Hajiya Maryam ta fada cikin son kecewa da kuka, da a kusa suke sai ta manta da yawan shekarunta ta kantsa mata mari.
“Eh, toh mukan zauna a falo, kin san zafi ya yi zafi a nan Jeddah”.
Mamma haushi da takaici suka rufe ta, amma kokari ta yi ta danne fushinta, tana fada wa zuciyarta laifinta ne ba na Azumi ba, domin ba ta gaya mata ba, bai kamata ta tuhume ta a kan laifin da ba ta da masaniya a kan faruwarsa ba.
Cikin gaggawa ta ce, “Ba ki san ba ta da lafiya ba? Da nimoniya aka haife ta, ku fito get yanzu zan turo asibiti su dauke ku”.
Ta katse kiran, ta sake kiran Dr. Unaisa. A gurguje ta gaya mata, ta ce ba matsala za ta turo ambulance a dauko su yanzu.
Hankalin Hajiya Maryam bai kwanta ba sai da Dr. Unaisa ta tabbatar mata an ba ta duk taimakon gaggawar da ta ke bukata. Bacci ya dauke ta, ta kara da cewa, “She’s now breathing normally, kwantar da hankalinki”.
Ta yi ajiyar zuciya suka yi sallama.
Ajiye wayar tata ke da wuya ta hango idanun ‘yan uwanta a kanta, duk suna mata kallon me ke faruwa? Ta gaya musu, Luba ta ce, “Me ya sa ki ka ce su zauna a gida tunda kin san tana da lalura?”
Ta yi ajiyar zuciya cikin damuwa, “Bana so ta sha wahala ne, kin dai ga yadda aikin hajji yake”.
Duk suka yarda da hujjarta. Su Murja da basu da labari duk aka gaya musu.
Tun daga ranar bayan an sallamo su daga asibiti, Azumi ba ta kara kunna A.C ba, ba ta kara ba ta ruwan sanyi ba. Tana kiyayewa wajen yi mata wanka, wato da an gama wankan a nade ta cikin shawul a sa mata suttura kafin iska ta shige ta, koyaushe tana manne a jikinta.
Kullum sai Mammah ta kira don jin lafiyarta da yadda suka kwana. Tana gaya mata inda matsala komi kankantarta ta kira ta gaya mata.
Cikin sati hudu cif suka kammala sauke faralinsu suka dawo Jeddah. Mammah ta ga ‘yarta ta kara girma, ta kara zama buleliya, jazur da ita wanke hannu ka taba. Ta dauke ta ta rungume tana sunsunarta, ita ma Suhaana sai kyalkyala dariya ta ke. Sunan mahaifiyarta da ta sanya mata ya kara mata kaunar yarinyar, don bayan SUHAANA da ta sanya mata, wani zubin sai ta ce ADDAH TA.
Kwana uku su Adda suka kara a Jeddah jirgi ya kwashe su dukkansu, ya mayar gida Najeriya ana cike da shaukin juna, kamar kada a rabu.
Abdul’azeez binsu ya yi, ya ce zai karasa hutun nasa a gidan Kawunsa Abdulkarim tunda Tahfiz din ma da yake daukar haddar sun yi hutun aikin hajji.

****
Haka rayuwar gidan ta koma yadda ta ke, yau da dadi, gobe babu tsakanin Ambasada Hamza da matarsa Maryam a kan Suhaana. Yarinya tana girma shakuwa na kara karfi tsakaninta da ‘yan uwanta uku; Usman, Isma’eel da Halim. Kaunarta ga matar da ta dauka matsayin mahaifiya, wato Maryam Dakata na kara karfi. Haka nan ta saba da uwar goyonta Azumi, Daddy kuwa ko hanya ba ta hada su sai guri ya kure.
A haka Hafsat ke girma, tana tashi da kwazon son karatu wanda ta tashi ta ga ‘yan uwanta ukku a kan turbarsa. Tun ba ta isa shiga makaranta ba ta haddace alifun, Ba’un har zuwa karshe. Ta haddace ABCD har zuwa karshe, ta kuma iya rubuta su. Duk kuma ta koya ne a wurin Isma’eel, Usman da Halim.
Lokacin da bakinta ya fara budewa da sunan Mammah ya fara budewa ‘MOMMAH!’.
Ta dauki tsawon lokaci kafin bakinta ya iya furta Ishma’el, Usman da Haleem tare da Baba Azumi.
Bayan wadannan mutanen guda biyar ba ta san kowa ba, ba ta saba da kowa ba. Ba ta da wani abu mai muhimmanci da ya wuce su, sai karatunta. Ba ta taba sanya DADDY a jerin mutane ba. Ya fi mata kama da wata halitta daban, wadda in ta ganta ta ke neman maboya, ta ke zurawa da gudu wajen uwar goyonta saboda gizagon da muzuran da yake mata. Shi kuwa Abdul’azeez ko ya zo ba ta cikin shirginsa. Bai dauke ta a bakin komai ba bayan wata mutum ‘YAR KARO mai zaman cin arziki a gidansu. Sam ba ta cikin shirginsa, ko kyakkyawan kallo ba ta samu daga gare shi, halayensa sak! Na ubansa.
Shekaru na mirginawa, rayuwa na juyawa dauke da ci gaba da nasarorin rayuwa iri-iri a gidan Hamza Dakata da sauran ‘yan uwansa da ke Najeriya, Sanata Abdulkarim ya samu nasarar hayewa kujerar ministan huldar Najeriya da kasashen ketare, Ibrahim autan Adda ya gama karatunsa a jami’ar Ahmadu Bello ya samu aiki a Federal Inland Revenue Service (FIRS) da taimakon Dr. Hamza, yarinyar da yake nema ma Sa’adiyya an ba shi an yi bikinsa, suna zaune unguwar Jambulo a Kano. Minister Abdulkarim ne ya gina masa gida. Uncle Idris autan su Ambassador ya kammala karatun likitancin da yake yi a jami’ar Maiduguri ya dawo Kano, ya kama aiki da asibitin Malam Aminu Kano. Yayi aure da wata likita Tauheeda suna zaune a gidajen likitoci na asibitin. Kowa a gidan marigayi Malam Abdullahi Dakata ya tsaya da kafafunsa, ya kafa iyali ba mazan ba, ba matan da ke gidajen aurensu ba, babu mai jiran dan uwansa ya zo ya ba shi, Ambassador Hamza da kawunsa Minster Abdulkarim sun tsaya musu, sun kafa su yadda ya kamata, zuri’arsu bakidaya sai sam-barka.
Shekarar Hafsat hudu ta gama Raudha (nursery), kuma a shekarar ta wuce firamare aji biyu aka sanya ta maimakon daya (double promotion) a ‘Halah International School’ da ke birnin Jeddah, Isma’eel ya gama firamare ya shiga sakandire yana aji biyu, Usman na ajin karshe a firamare a shekarar nan zai fita, Halim na aji hudu, ‘yar Momma ko kuwa ‘yar karo in ji Abdul’azeez tana aji biyu.
Sau tari in ya kalle ta daga nesa yakan tuno mahaifiyarta, musamman in ya ganta ta gifta ta gabansa, hatta tafiyarsu iri daya ce, idanunta da bakinta duk na Habiba ne. Amma fa hali ya bambanta, tun a kananun shekarunta ya lura ba ta da sakin jiki da mutane kamar Habiba, ita dai Mammah da Baba Azumi, koyaushe tana jikinsu kamar ‘yar mussa (mage), sannan su kadai ne masu jin muryarta, bako irinsa sai dai ta bi su da ido daga nesa, ko gaisuwa albarka, sai in Mammah ta ce ta gaishe shi. Sam ba ta cikin ‘yan kayansa, ba ta dame shi ba amma har gobe uwarta tana ransa. Bai damu da ita ba kamar su Ishma, haka abin yake a wajenta ita ma, ganinsa ta ke wani bako mai zuwa gidan lokaci zuwa lokaci, mai irin idanun Daddy masu gizago da muzurai kamar dodanni.
Su Usman su ce ‘Mammah’, Hafsat ta ce, ‘MOMMAH’. Hausarta ba ta fita sosai. A shekarar da Abdul’azeez ya kammala karatunsa na sakandire a (Regent-Abuja) ya zana jamb, ya nemi gurbi a jami’ar Ibadan (University of Ibadan) a shekarar ne wani abin alhini ya samu wannan family.
Abin alhinin kuwa shi ne, an yi wa Ambassador Dakata sauyin wajen aiki da karin girma, daga Saudi-Arabia zuwa kasar Belgium.
                    ****
                  BELGIUM 
Kasar Belgium na daga cikin manyan kasashen Europe, ita ce headuquater ta dukkan (European Union and Nato). Babbar kasa ce mai tarin albarkatun kasa. An kirkire ta a shekara ta (1830), tana makwabtaka da kasashen Neitherland da Luxemburg. Belgium sautari a kan kira ta da ‘Battle field of Europe’, ko kuma ‘cockpit of Europe’ saboda karfin rundunar sojojinta. Sunan Belgium ya samo asali ne daga ‘Gallia Belgica (Roman province) a (100BC). Ana kiran mutanen kasar Belgium da ‘Belgians’. Belgium ta samu ‘yancin kanta a shekara ta (1830) 4th October. Manyan yaren kasar guda biyu ne; Dutch; wadanda ake kira (Flemish) da kuma French-speakers; (walloons). Kadan daga cikinsu kuma suna amfani da harshen Jamus musamman jama’ar Brussels babban birnin kasar Belgium. Brussels City, a matsayinsa na Capital Territory ya fi kowanne state na kasar girma da fadi, da hada al’ummatai daga ethnicities daban-daban. Don haka birnin Brussels shi ne inda hukumomin jakadancinsu yake, kuma a nan ne Ambasadodin kowacce kasa ke zaune.

****
Maimakon su yi murna da wannan sauyi da karin girman da Daddy ya samu sai suka shiga alhini mai dumbin yawa, suka soma tunanin yadda za su iya barin birnin Jeddah da kasar Saudiyyah bakidayanta, sun yi mugun saboda rayuwar Jeddah, shiga Harami, makarantunsu, makotansu, abokanansu da komai na garin Jeddah,  ba yadda suka iya, aikin jakadanci ya gaji hakan.
An sanya musu ranar tashi sati biyu masu zuwa, gida Nigeria za su fara sauka su huta na wata guda, kafin su tattara zuwa Brussels.
Suhaanah, ba ta san me ake yi ba, ta ga dai Mamma nata parking kayayyaki, tana zirga-zirgar shiga kasuwanni. Siyayya ta ke kamar me a Baaba Sheriff. su Ishma kullum cikin damuwa suke. Ba ta da sha’awar wai ta tambaya ta ji me ake yi, jikinta ya ba ta ko mene ne ba mai dadi ba ne a gare su. Sai ita ma ta dauki damuwar ta sanya wa ranta.
Ana igobe za su tashi zuwa gida Najeriya Mammah ta zaunar da ita tana yi mata bayani. 
“Adda ta kina ta ganin abubuwa ba za ki tambaye ni ba? Ni wannan shirun naki yana damuna wallahi, a ce mutum ya yini zungur babu umh bare umh-umh sai karatu? Ko Mungo Park in yayi karatu ya gaji yana ajiyewa ya shiga cikin ‘yan uwansa a yi mu’amala mai dadi da shi, in ya ga abin da bai sani ba ya tambaya. Addah ki dinga sakin jiki da al’umma don Allah, watarana babu ni, na mutu, in kin ki yin sabo da kowa sai ni ranar da babu ni yaya zaki yi? In kin ga abin da ya kamata ki nemi sani akai, ki dinga tambaya”.
Turbune fuska tayi kamar zata yi kuka “don Allah Mommah ki daina zancen mutuwa. Insha Allahu tare zamu mutu. Ban ga abin da zan tambayan ba ne, na fahimci kamar za mu yi tafiya ne, na ji kina gaya wa Anty Safiyyah ranar litinin (gobe) za mu tafi. Na ji kina zancen tsaraba da su Addah, inda za mu je ne ban sani ba”.
Murmushi Mammah ta yi, ta janyo ta gefenta na dama, “Na bari Addah, ni na so na mutu yanzu ban goya ‘ya’yanki ba? Ban shirya miki kasaitaccen dakin aure ba? Gida za mu je, kasar haihuwarmu, inda tunda aka haife ki ba ki taba zuwa ba sai dai su su zo”.
Suhaana ta ce, “Nigeria?”
Mammah ta ce, “Ashe kin san sunan kasarmu?”
“Na sani mana, ba inda Yayan su lshma yake karatu ba? Garinsu Adda Hafsatu da Baffa Atiku”.
Dariya Mammah ta yi tana bubbuga bayanta, “Ke ba garinku ba ne? Wato na su Addah ne da Yayan Isma’el?”
“Jeddah ne garinmu Mommah, da Makkah da Madinah don Allah mu ci gaba da zamanmu......” Sai ta sa kuka.
Kuka sosai Hafsat ke yi Mammah da Baba Azumi suna lallashinta, Mammah na fadin, “Mutum ya taba gudun asalinsa Addata? Ba fa kasarmu ba ce Saudiyyah, aiki ne ya kawo Daddy, Najeriya ma na da dadi...”
“Mommah za mu dawo? Ina son makarantarmu bana son barinta”.
“A ko’ina akwai makarantu, makaranta sai wacce ki ka zaba zan kai ki a duniya Suhaana, daga Najeriya gaba za mu kara zuwa nahiyar kasashen Turai”.
Da sauri Suhaana ta katse Mammanta, “Wadanda ba sa sallah?”
Mammah ta ce, “Ba duka ne ba sa sallah ba, kowacce kasar duniya akwai musulmi akwai wadanda ba musulmi ba”.
Suhaana ta share hawaye da tafukanta, haka suka yi ta bata baki da lallashi daidai lokacin da Daddy ya leko dakin zai ma Mammah magana, ya tsinkayi kadan daga zantuttukansu. Tsaki ya yi ya dubi Mammah da ta kwantar da kan Hafsat a cinyoyinta, ya soma sakin sababi irin wanda ya saba muddin zai ga Hafsat a wuri na babu gaira babu dalili.
“Yanzu wannan gansamemiyar yarinyar ki ke dorawa a kan cinya? Gata mugun abu, to kar ki je garin da ba’a sallar ki tafi inda ki ka fito mana? Mtsw! Ni ina ki ka ajiye min takardun da na ba ki dazu da safe? Shi ne abin da ya kawo ni”.
Tuni Hafsat ta hau mayarkyata irin wanda ta ke yi in Daddy na mata sababinsa wanda ta fahimci ita kadai yake yi wa a cikin gidan nan, hatta Baba Azumi gaisuwar mutunci ke shiga tsakaninsa da ita.
Mammah ta bata rai sosai, ba ta ce masa ko kanzil ba, ta mike ta dauko takardun a (bedside drawer) dinta ta ba shi ya juya ya fita yana ci gaba da fadansa. Ba ya son sangartar da ake yi wa yarinyar nan a gidan nan, shi ya sa ta raina shi, ko gaishe shi ba ta yi in ta ganshi kamar ta ga mala’ikan daukar ranta. A karshe suna jin sa yana fadin.
 “Maryam kin kusa kawo ni bango. Ai gida Nigeria za mu je sai kin san yadda za ki yi kin nemo dangin mahaifiyarta, ba zan sake kwasarta zuwa wata kasa ba, balle watarana ta ce ni ne ubanta, rayuwar Turai ba irin ta Saudi-Arabia ba ce”.
Da haka ya wuce. Hafsat ta shige bandakin Mammah da gudu ta rufo kofar ta murda mukulli, ta durkushe a jikin kofar tana wani irin kuka sosai.
                      ****
        HAFSAT-SUHAANAH
Wato tunda ta taso, ta soma wayon fahimtar abubuwa yadda suke a zahirinsu, ta fahimci Daddy ba Babanta ba ne, ba tare da kowa ya zaunar da ita ya gaya mata ba. Ganin irin yadda yake mu’amalantarta, ba ta da soyayya ko kankani a kwayar idanunsa, idan ta hada da yadda yake mu’amalantar Ishma (Isma’el), Haleem da Usman da wannan babban nasu mai zuwa duk bayan watanni uku da ya fi kowa rashin sakin fuska a gidan in ya zo, wanda su Usman ke kira Yaya Azeez ko Yaya Abdul’azeez, duk wanda ya zo bakinsu shi suke kiransa da shi. Abin da har gobe ba ta sani ba, ba kuma ta ke son ta sanin shi ne; Mommah mahaifiyarta ce da ta dauke ta cikin mahaifarta, ko Baba Azumi ce da wannan alhakin?
             Babu wanda ya taba tararta gaba da gaba ya gaya mata amsoshin wadannan tambayoyin da suka dade da suna yi mata katutu a zuciya da kwakwalwa. Duk wani gibi na uwa da uba da dangi Mommah ta cike mata shi, ‘yan uwanta sun cike mata da kauna sahihiya, Daddy ne kawai matsalarta a duniya, ba ta san me ta yi masa ko ta ke yi masa wanda ya haifar da kiyayyarta a zuciyarsa ba.
Kiri-kiri yake nuna bambanci tsakaninta da ‘yan uwanta, wanda hakan ya fassara mata ita din ba ‘yarsa ba ce, ba za ka taba tsanar ko kyarar abin da ka haifa ba.
Ba ta taba sanya Yaya Azeez cikin jerin mutanen da ke cikin rayuwarta ba. Ta dauke shi wani ‘total stranger’ (bako ba dan gidan ba), ta hada su shi da al’amarinsa ta aza a muhalli na daban, muhalli iri daya shi da Daddy; muhallin wasu mutane biyu da ke ji mata ciwo a zuciya. Ba ta taba yin wani abu don ta kyautata wa Daddy ya nuna ‘appreciation’ (jin dadin) hakan ba, komi ta yi laifi ne, abin fada ne. In ba ta gaishe shi ba don ta gane ba ya son kowacce mu’amala ta hada su, ya sauke wa Mammah kwandon bala’in ta janyo ta raina shi. In ta gaishe shi ya ce ba ya son hayaniya alhalin ba haka ta ga yana mu’amala da sauran mutane ba. Ta kan tambayi kanta.
“Ni din to su waye suka haife ni? Idan Mammah ce ko Baba Azumi ina Babana? Ko da gaske akwai wanda ke da uwa ba tare da uba ba? Shin uwa ita kadai kan samar da dan adam cikin mahaifarta? Ko ni din daga sama na fado dakin Mommah?”
Tambayoyi ne da amonsu ba ya rabo da yi mata amsa-kuwwa cikin kunnuwanta kullum ranar Allah. Ta ci gaba da kuka mai sosa zuciya tunda ba ta da wanda zai amsa mata tambayoyin da suka addabe tan, balle ta ji sanyi-sanyi.
Baba Azumi ce ke dukan kofar sosai, tana fadin, “Hafsatu bude, bude kin ji Hafsatuna, kin ga Mammanki ma kuka ta ke yi, idan ba ki daina ba kin bude kofar kin fito ba itama bazata daina ba.....” .
Bude kofar ta yi da sauri ta karasa da gudu ta fada jikin Mammah. Ta rungume ta tsam tana fadin, “Addata ki yi hakuri da Babanki kin ji? Ki yi masa uzuri, uzuri sau saba’in Allah ya ce ki yi masa kafin ki tuhume shi da rashin adalci a gare ki”.
“Na yi masa Mommah, kullum kuma cikin yi masa nake, cewa da yake ba shi ne Babana ba Mommah shi ne abin da ke sa ni kuka. Idan ba shi ba ne wane ne? Mommah ko ke kadai ki ka haife ni? Ko Baba Azumi ce?”
Mammah ta kara matse yatsun hannunta, “Na gaya miki ni ce uwarki. Ni ce ubanki, nice komai naki, ki daina sanya tambaye-tambayen nan marasa ma’ana a zuciyarki balle su dame ki. Ni na gaya miki watarana Daddy zai so ki, yanzu akwai dalilin da ya sanya yake yawan yi miki fada in kin shekara goma sha takwas na yi alkawarin zan gaya miki komai”.
Da haka suka ci gaba da harhada kayansu.
Karfe goma na daren washegari jirgin KLM ya kwaso Ambasada da iyalinsa daga birnin Jeddah bayan sun je sun yi dawafin bankwana a dakin Allah mai alfarma. Bai dire su ko’ina ba sai garinsu na haihuwa (Kano) inda suka tadda kafatanin zuri’arsu manya da yara a filin jirgin saman Malam Aminu kano sun zo tarensu, aka rurrungume juna sannan suka rankaya (main house) dinsu da ke Unguwar Dakata.
Gidan Malam Abdullahi Dakata, a yau komawa ya yi kamar gidan biki, bikin ma irin gagarumin nan, kwansu da kwarkwatarsu suna tare da mutanen Jeddah, ana ta hirar yaushe gamo na abin da ya shafi junansu. Sun samu Inna Ramatu, wato mahaifiyar Ambasada babu lafiya sosai, ta kuma ki yarda a kai ta asibiti sai Uncle Idris ke duba ta a gida.
Ba yadda Dr. Hamza bai yi ba Inna ta yarda ya kai ta asibiti, ta ki amincewa, ta ce, “Kun raina kulawar da Idrisu ke ba ni ne? Asibitin me alhalin muna da malamin asibitin a gida?”
Cikin tausasawa ya ce, “Inna duk da haka gara a je asibiti, su ke da kayan aiki, Idris taimakon farko (first aid) yake yi muku don Allah ki amince mu je”.
Lallashin duniya Dr. Hamza ya yi, amma baiwar Allahn nan ta ki. Allahu akbar! Kwanansu uku a Kano Allah ya karbi ran Inna Ramatu, ranar litinin a kan sallayarta, bayan ta idar da sallar isha’i tana lazumi.
Adda ce ta shigo mata da abincin darenta, sai ta yi tsammanin bacci ne ya dauke ta a kan sallayar. Ta ajiye abincin ta matsa ta dauko filo don ta gyara mata kwanciya, nan ta tarar Inna Allah ya amshi abinSa.
Salatin Adda cikin fadin, “Innalillahi wa’inna ilaihi raji’un”. Shi ya janyo hankalin jama’ar gidan da ke tsakar gida an shimfida manyan tabarmi suna jam’in sallar isha, wadda Daddy ke limanta.
Fadin irin gigicewar da Ambasada hamza ya yi na rashin nagartacciyar mahaifiyarsa abin ba a cewa komai, sai dai a yi gumm! Zuciyar maza ta girgiza ta azabtu. Ba abin da yake so a duniya in ka cire Baffa da iyalinsa kamar tsohuwar nan tasa. Inna Ramatu uwa ce abin koyi, abar alfahari a gare shi. Ba ta haifi kowa ba sai shi, don haka ba karamin so ta ke yi masa ba. Kamar wani abokinta haka ta dauke shi. Duk damuwar da yake ciki da ya yi tozali da Innar nan ta yi masa murmushin nan nata, zai neme ta ya rasa. Bare in ya zauna a gabanta tana yi masa nasihohi a kan rayuwa da yadda ake maganin kalubalenta don samun nasara cikin rayuwa. Inna kan ce, “Hamza kada ka bari duniya da daukakar da Allah ya ba ka su sa ka wulakanta dan Adam, ko ya ya yake wallahi watarana zai yi maka rana. Ka ji tsoron Allah, ka rike sallah, ka taimaki na kasa da kai. Ka rike addininka su ne sirrin zama lafiya da cimma nasarar komai a rayuwa”.
Gaskiya tun bayan rasuwar kakansa Malam Abdullahi Dakata ba a kara yi masa mutuwa ba. Don haka mutuwar Inna ta doke shi yadda ba’a zato. Da safe aka yi janazarta, lokacin da suka kama gawar ta shi da mahaifinsa suka sa a kabari, sai ya yanke jiki ya fadi.
Haka Baffa Atiku ya taro shi, aka kwashe shi aka sa a mota aka yi asibiti da shi. Ya sha dirif ba adadi, kwanansa uku sannan ya dawo hayyacinsa. Dakin asibitin cika yake makil da ‘yan uwansa, ‘ya’ya da iyaye, duk wanda ya zo wucewa sai ya tabbatar wannan majinyacin dan dangi ne. Ko da ya dawo gida ranar sadakar uku ya zauna wajen karbar gaisuwa ba shi da kuzari, tsoron duniya yake da abin da ke cikinta. Ya yarda ba komi ba ce komin daukakar da Allah ya yi maka, rana daya za ka fadi, kuma ba ka san ranar ba, ka je ka girbi abin da ka shuka. 
Ya kan tuno ‘memories’ na rayuwarsa da mahaifiyarsa da yadda ta yi ta hidima da shi tun yana yaro, ya samu gatan uwa har girmansa. Wani bai samu ko nononta ya sha ba, hakika gatan UWA ya fi komai dadi ga dan adam a duniya.
Gabansa ya yi wata mummunar faduwa da wata fuska ta zo ta gilma ta gabansa. A sanda yake zaune yana wannan tunanin, ba wata ba ce yarinyar gidansa ce Suhaana (Hafsat) ta wuce ta gabansa ba tare da ta kula da shi ba, kasancewar ba shi kadai ba ne zaune a kan katuwar tabarmar da aka shimfida ba a kofar gidansu, shi da abokansa ne biyu da suka zo masa ta’aziyya daga Abuja, Ambassadan Najeriya a kasar Senegal Dr. Yahya Garba, da Ministan huldar kasuwanci da kamfanoni na kasa baki daya (minister of commerce and industry) John Akure, a gefe kawunsa Minister Abdulkarim Dakata ne da nashi jama’an suna ta karbar gaisuwa.
Ido ya bi ta da shi har ta tsaya a inda aka aike ta, wata (kiosk) ce nan kusa da su mai fentin gidan wayar MTN (yellow), da alama shagon waya ne. Ta mika kudi aka ba ta katin waya na dubu da dari biyar ta juyo. Fuskar uwarta ta gilma masa saboda yadda suke bala’in kama, hatta tafiyarsu iri daya ce don yakan ganta a kai-akai in tana hidima da yaransa a falo ko tana shirya abinci a (dining) kafin Allah ya dau ranta. 
Ya hanga ya duba a fadin wajen nan duka ‘yan uwansa ne na jini, da aminan arziki. Ita wannan yarinyar ba ta da ko mutum daya da za ta nuna ta ce nata ne, ba ta da wanda za ta yi tinkaho da shi a duniya da sunan ‘IDENTITY’ dinta. Ya hana a bata nono, ga shi rai da alkawari, Allah ya raya ta har ta soma balaga. Kalmar ‘sannu’ wannan ba ta taba hada shi da ita ba alhalin ta rayu a gidansa cikin iyalinsa tsayin shekaru goma sha uku.
Anya abin da yake yi a kan marainiyar Allahn nan Allah ba zai tambaye shi ba? A kan wata akida ta kafurai wadanda suka samar da ilimin BOKO? Mahaifinsa ya ba shi ilimin addini yadda ya kamata, mahaifiyarsa ta hore shi da zama mutum mai tausayi, da jin kan na kasa da shi ba tare da tunanin abin da gobe za ta haifar ba, ko abin da za a saka masa da shi ba. Ya tuno ayoyi na alqur’ani mai tsarki da suka yi umarni da babbar murya da a kyautata wa maraya.
‘Wa ammal yatima falaa taqhar’ (DHUHA; 9).
‘Wa yas’alunaka anil yatamaa, qul islahul lahum khair, fa’in tukhaalidu hum fa ikhwanikum.... Wallahu ya’alamul mufsidu minal muslih, walau sha’Allahu la’a’anatakum, innallaha azizun hakim (Baqrah; 220)
‘Wa’abudullah walaa tushriku bihi shai’an wa bil walidaini ihsanan, wa bi zilqurbaa wal yataamaa wal masaakin...” Har zuwa karshen ayar (Nisa’i; 36).
A karshen ayar Ubangiji subhanahu wata’ala ya kara da cewa.
“Innallaha laa ya hibbu kulla mukhtalin fakhoor”.  Fassara;

- “Amma maraya kada ku cutar dashi/cinye gadonsa”
- Suna tambayar ka  (Yaa Muhammadu) akan lamarin maraya, ka fada musu cewa abin da Allah yake umarni shine kyautata musu, idan kunyi cudanya dasu to ‘yan uwanku ne. Allah ya san mai gyarawa daga mai batawa a cikinku,da Allah ya so da ya shiryar da ku. Hakika Allah mai iko ne mai hikima cikin lamuransa.
- Ku bautawa allah shi kadai kada kuyi shirka  da shi, ku kyautatawa iyayenku da ma’abota kusancin zumunci, da marayu da miskinai da makotan ku na gidaje da matafiyi da kwarkwarorinku/bayinku. Hakika Allah baya kaunar wanda yake marowaci mai fariya. 

Tunaninsa bai gushe ba ya ci gaba da tuna masa yadda ya wanzu yana kuntatawa maidakinsa ‘yar uwarsa, abar kaunarsa, matar rufin asirinsa don kawai ta yi jihadin yin ceton rai don Allah da neman sakamako a wurin Ubangiji. Ya muzguna musu tsayin shekaru goma sha uku ba tare da sun yi masa laifin komai ba, ba tare da zaman yarinyar tare da su ya rage shi da komai ba. Zai iya rantsewa tun daga ranar da yarinyar nan ta shigo gidansa yake ganin albarka da ci gaba iri-iri a rayuwarsa. Maryam ko uwarta ba ta taba gaya wa cuzgunawar da yake yi mata a kan yarinyar nan ba, balle tashi uwar har Allah ya dauki ranta...
Hawaye masu dumi suka biyo idanun Ambasada Hamza, bai damu da ya kai hannu ya share ba, haka ya barsu suna ta malala a kan kundukukinsa. Abokan nasa suka ci gaba da ba shi baki, ba su san kuka biyu yake yi ba, kukan rashin mahaifiya da kukan nadama. Rayuwa kenan.
Hafsatu ba ta san bidirin da Daddy ke yi da zuciya da kwakwalwarsa ba, ta sayo wa Mammah katin wayar da ta aike ta ta kamo hanyar dawowa, kanta na sunkuye ta ke tafiya don ba za ta iya daga ido ta dubi taron mazan nan da ke zazzaune a kofar gida ba. Kamar an ce da ita ‘dago kanki’ gab da za ta shiga gida ta dan daga kai saboda jikinta ya ba ta ana kallonta sosai, ai kuwa karaf sai idanunta cikin na Daddy. Ta ganshi yana shatatar hawaye kamar karamin yaro suka yi ido hudu da shi. Tuni ta gigice ta ci uban tuntube da wani dutse dake gefe ta fadi kiff! A kasa. Don ta tsammaci a cikin taron mutanen nan balbale ta zai yi da bala’in da ya saba.
Ji ta yi an sa hannu biyu an dago ta. Ta ji zafin faduwar sosai da sosai, gwiwoyinta duk sun kukkuje lebenta ya fashe jini ya wanke bakin. Ta cira ido a sannu cikin dauriya ta dubi wanda ya daga ta; Hamza Atiku Dakata ne.
“Wace irin tafiya ki ke yi haka Adda? Ba kya kallon abin da ke gabanki? Adda in don ni ki ka rude haka don Allah ki yi hakuri, kar ki sake firgita in kin gan ni, ba dodo ba ne ni, BABANKI ne”.
Hafsat-Suhaana, ba abinda ta iya yi banda ta runtse idanunta, mafarki ne kawai ire-iren mafarkan da ta saba yi a kan Daddyn, saboda yadda ta sa damuwa da lamarinsa a ranta. Ta ki bude idon don ba ta so ta farka daga wannan daddadan mafarki. Daddy ya sa hannu ya dauko hankicinsa daga aljihu fari tas ya shiga goge jinin da ke zuba daga bakinta. Tuni mutane wajen biyar suka taso suka isko su cikin girmamawa wani likita abokin Uncle Idris ya kama hannunta ya rusuna ya ce da Daddy zai tafi da ita asibiti, ya koma ya zauna ba komai.
Dr. Isah ya kama hannunta tana tafiya da kyar saboda azabar da gwiwoyinta ke mata. A gaban motarsa ya sanya ta, ya shiga motar ya ja zuwa wani (private hospital) da yake aiki, ya gyara mata ciwuwwukan ya sa magani ya nade da plasta. Ya ba ta wasu ‘yan magungunan a leda ya dawo da ita gida.
Tuni labari ya isa ga Mammah daga bakin dan Anty Mariya, wai Adda ta fadi a waje, Daddy ya sa a tafi da ita asibiti. Sai ta ji maganar banbarakwai, ina ruwan Daddy da Suhaana har da zai ce a kai ta wani waje? Kar dai fa ya aika da ita gidan  marayun  da yake ikirari! Ai sai ta zabura ta mike da gudunta zaninta na kwancewa tayi sa’ar riko shi kafin ya kai kasa, ko mayafi babu a jikinta ta yi hanyar soro. Luba ce ta dau mayafi ta bi ta da shi ita ma da gudun. Uban karo suka yi ita da Daddy da ke kokarin shigowa, saura kadan ita ma ta fadi. Jikinta na bari, muryarta na karkarwa cikin son fashewa da kuka ta kama shi tana girgizawa.
“Ina ka tura a kai ta? Ina ‘yata, ina marainiya ta, ina ‘yar amanata?”
Gani da ta yi yana hawaye ya sa jikinta ya yi matukar sanyi. Ta fada jikinsa ta fashe da kuka.
“Don Allah kada ka raba ni da Addata, na roke ka Daddy duk abin da ka ke so zan ci gaba da yi, in har za ka barmu mu rayu tare. In ka ce ma ba za ta bi mu ba na yarda mu zauna a nan, ka kara aure ka tafi da matar, wallahi na amince”.
Girgiza kai yake yi, ya raba ta da jikin sa, ya ce, “Cool down Maryam, I have realized my shortcomings and I promised to become a changed person. Zan taya ki son ‘yarki da kula da ita har karshen rayuwarmu. Trust  me!” Ya fada cikin sanyin murya yana share mata hawaye da tafukansa.
“Maryam faduwa ta yi, na ce a kai ta asibiti. Na rantse miki da Allah bayan wannan babu wani abu”.
Maryam Dakata ta bi shi da kallo, irin kallon kurillar nan na son karanto zuciyar mutum. Kamar Hafsat ita ma ta dauka mafarki ta ke yi. Ta sanshi, ta san halinshi ba ya fadar abin da ba haka yake a zuciyarsa ba, wani irin frank person ne shi, saboda ba ya shakkar kowa, ko ya fadi abu don ya faranta maka bayan ba shi ne a zuciyarsa ba. Kwayar idanunsa masu haske da sheki sun gaya mata komai, saboda ba yau ta sanshi ba. 
Hakika ta yi hakuri da shi shekaru rututu, yau ga ribar hakurinta ta girba. Da ma an ce mahakurci mawadaci, kuma komai ya yi farko zai yi karshe da ikon Allah.
Sosai ta rungume mijinta tana kukan da a yanzu ya san na farin ciki ne.
Luba da ta biyo ta da mayafi ta dade a soron farko rike da mayafin tana jiranta. Da ta ji kamar tattaunawar sirri suke sai ba ta labe ba ta koma cikin gida, wannan ba tarbiyyar da Adda Hafsatu ta yi musu ba ce, (wato labe).
Ibrahima autan Adda ne ya taho cikin gidan don kiran Daddy ya gaya masa ya yi wasu manyan bakin daga lagos, sai ya tadda su a haka a soro. Da sauri ya juya zai koma, suka saki juna Daddy ya kira shi. Ya dawo kansa a sunkuye ya fadi sakonsa, Mammah ta koma cikin gida, shi kuma ya fita.
Hafsat ta shigo tana dingishi ta sha plasta a baki da kafafu. Tun kafin ta zauna Mammah ta taso ta taro ta tana tambayarta, 
“Garin ya ya ki ka fadi?”
Kowa sai sannu yake yi mata, bakin ya haye ya yi suntum. Halim ya dube ta, sai ya kyalkyace da dariya. Ta harare shi da kumburarrun idanunta, ya yunkura zai fice yana ta dariya yana yi mata sannu, sannan yace “Ina ruwan alkubus! Ya hau ya yi fam!”
Baba Azumi ta kai masa duka ya fice da gudu.
Ta ce, “Mommah tuntube na yi da dutse. Ga katin wayar ga canjinki”. Ta mika mata abin da ta kudundune a hannunta na dama. Duk azabar da ta sha bai sa ta zubar dasu ba. Tsabar girmama komai na Maman ta.  Mammah ta karba tana fadin, “Ni wannan katin waya da ba a je siyansa ba!”. Wata zuciyar ta ce da ita. 

         “Gara da aka je siyansa, watakila shi ne silar dawowar Daddy kan kyakkyawar turba”.
                               
Da aka yi sadakar bakwai Mammah ta sa direba ya dauki Baba Azumi suka kama hanyar Sokoto, domin ta ga ‘ya’ya da danginta kafin lokacin wucewarsu Brussels (Belgium).

*****
Haka suka ci gaba da rayuwarsu cikin ‘yan uwa cike da alhinin rashin Inna Ramatu. Sati biyu a tsakani suka wuce Abuja.
Abdul’azeez bai san da rasuwar Inna Ramatu ba, ya samu gurbin da ya nema a jami’ar Ibadan, sun ba shi kwas din da yake matukar so, wato LAW, inda zai karanci LLB tsayin shekaru biyar. Kafin isorwar mutanen Jeddah ya fara jarrabawar zangonsa na farko, Daddy na sane da hakan shi ya sa ya kyale shi kawai don kada ya raba masa hankali. Inna ta riga ta tafi, babu wanda ya isa ya dawo da ita.
Azumi ta samu ‘ya’yanta da jikokinta lafiya a gida Sokkoto, ta sauke musu sha tara ta arzikin da ta tara musu. Maimaikon su ga tsufa mai yawa tare da ita, sai suka ganta ras! Kamar an kwashe mata shekaru goma an zubar, da ma kuma aike ba ya yankewa tsakaninta da su, duk shekara in an zo aikin hajji daga Sokoto. Sun riga sun san a gidan Ambasada ta ke cikin kwanciyar hankali.
Ba ta dawo Abuja ba, sai a satin da za su tashi zuwa Brussels, dukkan shirye-shiryen tafiyar tasu ya kammala. Hankalin Mammah da na ‘yarta ya kwanta sun zama cikin nutsuwa da kwanciyar hankali domin da gaske Daddy ya canza a kan Addar Mammah ya cure ta cikin su Isma’el, Usman da Halim. Babu nuna bambanci, babu duk wannan hayagagar. Sau da yawa sai ya yi mata abu su bai yi musu ba. Ya bude mata (account) a Brussels kamar yadda ya bude wa gabadaya ‘ya’yansa duk wata yana sanya musu kudi daga albashinsa saboda lalurar rayuwa mai zuwar ma dan Adam watarana ba tare da ya shirya ba.
Daddy na shiga office dinsa da sati daya ya sanya ‘ya’yansa duka a makaranta, bayan ya karbo musu (transfer) daga makarantunsu na Jeddah. Amma kasancewar ba su iya Dutch, Wallonian ko German languages ba daga Larabci sai Turanci, dole ya sanya su a wata makarantar daban inda ake koyar da wadannan harsunan, don da su suke amfani (as formal language) a kasar bakidaya.

‘ST. John Berchmans Collage’ ita ce makarantar su Hafsat Dakata a Brussels. A nan din ma an bai wa Ambassador gida a jerin gidajen jakadodinsu, mota da direbobi kamar a Jeddah, direbobi su kai shi office, su kai ‘ya’yanshi makaranta su dauko su. An sanya Hafsat aji daya na sakandire, Halim aji hudu, Usman da Isma’eel an sanya su cikin masu zana jarrabawar shiga jami’a na shekarar gabadayansu dama tsiran aji daya ne tsakaninsu, Ismael ya kammala sakandirensa a Jeddah har ya yi jarrabawar shiga jami’a. Amma da suka zo nan Brussels tsarin jarrabawar nasu ba iri daya ba ne da na Saudiyyah, suka ce dole ya jira zuwa shekara mai zuwa ya maimaita irin tasu don haka zasu zana lokaci daya da Usman kafinnan shi Usman ya kammala. Babban burinsa ya samu gurbi a jami’ar ‘Harvard’, jami’ar nan mai tsohon tarihi a Amurka, don haka ya dage da karatu baya wasa kafin lokacin jarabawar ya zo tareda malami Belgian da Daddy ya daukar masa, Usman ma in yana gida yana zama a yi dashi, ba ya wasa ko kadan don ganin cikar mafarkin sa na zuwa Harvard. 
Yau da gobe aka ce ba ta bar komai ba. Hafsat na girma tana kwankwadar ilimi mai tsada, kwakwalwarta na kara budewa da ilimin zamani. Burinta na zurfafa shi na kara karuwa a zuciyarta. Ta samu kanta da wani mayataccen ‘determination’ na son yin ilimi mai zurfi domin ta zama wani abu a rayuwa ta dogara da kanta. Tana ganin yadda Daddy ke wahala da su, shekaru na kara tura musu shi da Mammah, sun karar da kuruciyarsu bakidaya wajen hidimarsu, cinsu, shansu, sutturarsu da iliminsu. Tana so ta zama uwa kamar Mammah,  ta yi wa ‘ya’yanta abin da Mammah ke musu ko ta kwatanta. Tana sha’awar Daddy da zurfin iliminsa wanda ta tabbata shi ne silar matakin da yake kai a yau.
Don haka hafsat ta kudiri aniyar yin ilimi har sai ta kure shi in ana kurewa, za ta iya yin komai a kan a barta ta yi karatun zamani mai zurfi. Tun a Jeddah sun yi haddar Alqur’ani mai girma, sun yi ilimin addini sosai, shi ma tana so ta fadada shi har fiye da ilimin bokon in ta samu dama.
Mammah da kanta ta yi tunanin daukar musu shehin malami da zai ci gaba da ba su karatun addinin musulunci a gida, a ranakun karshen mako. Ta gaya wa Daddy, ya samo wani Malami Basudane ya ci gaba da ba su karatun littattafan addini. A gefe daya suna tisa haddar su. Yadda suke fahimtar boko haka suke fahimtar addinin musulunci fiye dashi, sabida foundation dinsa da suka ginu akai tun suna kankana.
A tsayin shekarun da suka yi a Belgium sun je gida sau uku, su Baffa Atiku, Adda da sauran dangi sun zo Brussels sau biyu, Baffansa Abdulkarim duk sanda ya samu sarari yana zuwa da iyalinsa su yi hutu. Abdul’azeez bai zo ko sau daya ba. Ba shi da sha’awar Belgium, wani irin mutum ne murdadde mai ra’ayi da akida, babu abin da ya isa ya sauya shi daga kan perceptions dinsa (beliefs), burinsa ya zama babban attorney wanda kasarshi za ta yi alfahari da shi. Yana so ya zama lawyer na farko da zai kawo sauyi cikin tsarin shari’ar da kasarmu ke tafiya a kai ta son zuciya da danne mara karfi. Yana so ya kauda cin hanci da rashawa da suka yi wa kotunan kasarsmu katutu. A kauda karya a tsayar da gaskiya, ba shi da burin zama lauya mai zaman kansa; lauyan gwamnati yake son zama. Ta haka ne zai samu damar taimakon al’umma marasa karfin kwatar hakkinsu. Hakan ba zai kasance ba sai ya kai kololuwa a karatunsa na lauya, sannan sai in ya zabi ‘CIVIL LAW’ ya zama gawurtacce a cikinta.
In haka ne kuwa ashe yawon hutawa a kasashen Turai ba nashi ba ne. Lokacin hutunshi shi ya kamata ya zame masa lokacin jajircewa don cimma burin rayuwarsa.
Daddy ya dade da kama masa dan kyakkyawan muhalli daura da makaranta a garin na Ibadan tun lokacin da ya ce ba zai samu dinga zuwar musu hutu ba saboda yanayin karatunsa. A waya suke jin lafiyarsa, ita din ma sai karshen mako yake kunnata. Minister Abdulkarim da ‘ya’yansa su Farhan sa’o’insa kan yi tattaki lokaci zuwa lokaci su ziyarce shi har Ibadan, idan ka ganshi ba za ka ce dan Ambassador ba ne, sabida irin rayuwar (typical Nigerian) da yake ciki, gwagwarmayar neman ilimi yake yi yadda sauran masu rangwamen gata ke yi a jami’o’inmu na kudu dana arewa. Ba shi da wanda za a kira abokinsa na jiki sai ko abokin karatu. Ba ya tambayar Babansa kudi shi da kansa yake sanya masa duk wata. A ganin Abdul’azeez Hamzah Attikou, jin dadi da rayuwar jin dadi, za su biyo baya ne sa’ilin da dan Adam ya samu cikar burinsa. Amma gwamutsa seeking goal attainment  (neman cimma buri) da rayuwar hutu da jin dadi irin ta gidansu is a barrier to goal achievement (shinge ne ga cikar buri). Saudiyyah ma da ya yarda yake zuwa sabida ita dole ce ga kowanne musulmi, kuma yana koyon karatun Alqur’ani da sauran karatun addini, yana Ibadah a Makkah da Madinah.

****
A wannan shekarar da ake ciki ya fito da (LLB) mai daraja ta farko. Duk wani masoyin Dr. Hamza ya taya shi murnar wannan hazikanci na Abdul’azeez, gabadayansu sun zo gida don yin bikin sallah karama. Sun yi sati daya a Kano suna cin bikin sallah su Hafsat na zuwa cikin gari kallon hawan sarkin Kano (Durbar) kullum ita da su Haleem da ‘ya’yan su Furerah, Hafsat abin ya burge ta saboda ba ta taba gani ba sai wannan karon. Ta shige cikin sa’anninta ta saki jiki yadda Mammah ke so. In tana gwara hausarta su Halima ‘yar Anty Mariya da su Saimasu yi ta cin dariya. Wani zubin ma sai Haleem ya maimaita musu abin da ta fada suke ganewa, yaren Dutch (Flemish) ya mamaye bakinta ko turanci ba sosai ta iya ba, larabcin ma ta dade da manta yadda ake yi sai ‘yan kananan kalmomi saboda rashin abokinyi. Mammah ta bula mata hanci gefen dama da ‘yar barima ta danyen ‘gold’ wadda ba karamin kara mata kyau ya yi ba.
Har suka koma Abuja Abdul’azeez bai zo Kano ba yana Ibadan, sati biyu dama yaran za su yi dan hutun nasu ba mai yawa ba ne. Za su koma tare da Baba Azumi su yaran saboda makaranta. Daddy da Mammah za su tsaya ‘convocation’ din Abdul’azeez a Ibadan wanda za a yi sati na sama. Su Hafsat suka tafi cike da kewar iyayen nasu.

Hajiya Maryam ta daga ido tana kallon babban dan nata, wanda ta kwashe lokaci mai tsawo ba ta sanya shi a idonta ba. Yana cikin kayansa na barin jami’a kamar sauran dalibai ‘graduates’ ‘yan uwansa, a cikin jami’ar Ibadan-Nigeria. Ya zama babban matashi fiye da tunaninta. Wasu irin ilhamomi sun bayyana a tare da shi da ba duk maza Allah ya halitta da su ba. Ga wani siririn saje da ya kwanta gefe da gefen fuskarsa. Sauran ‘ya’yanta duk sun fi shi haske, amma kalar fatarsa ta fi ta kowa ban sha’awa. Ya fi kama da mutanen Qatar din Misra ko ko larabawan Habasha da aka fi sani da Ethiopians.
A yau ne ya cika shekara ashirin da biyar idan har lissafin da ta ke yi daidai ne. Ga tabon sujoud nan ya bayyana a saman goshinsa. Alamu ne na ba ya wasa da sallolinsa biyar kamar yadda ta hore su bakidaya. Wani matsanancin farin ciki ya ziyarci zuciyarta. Ta daga hannayenta biyu sama tana kara rokon Ubangijin sammai da kassai;
“Rabbi ja’alni muqimassalata wa min zurriyyaty, Rabbana wataqabbal du’a!” Fassara;
“Ya Ubangiji ka sanya na zamo mai tsaida sallah ni da zurriyata, Ubangiji ka amshi addu’ata”.
Daga Ibadan Kano suka wuce, Baban su Sha’aban ya hada get-together-party a Dakata na taya yaran nasu murnar kammala digirin, Farhan da Sha’aban ma sun gama duka da sakamako mai kyawu, daga jami’ar Nsukka. Su-ya-su suka yi abinsu, babu wani bare a ciki. Daga ‘ya’yansu sai jikokinsu, sai iyayensu da Kakanninsu. Walimar ta kayatar. An yi vedio, an yi hotuna don tarihi. Daddy ya nemi jin ta bakin Azeez ko zai bi su Brussels kafin tafiyarsu Law school? Abdul’azeez ya ce,
 “Daddy, akwai wani course na shekara daya da zan je a kan kwamfuta a Kazaure (informatics) ina so na samu wadataccen ilimin na’ura mai kwakwalwa kafin zuwan lokacin tafiya ta hidimar kasa, in na gama NYSC zan taho, na yi maka alkawarin ranar da na zama cikakken lauya, wanda ya yi dukkan karatunsa a kasarsa ta haihuwa zan zauna tare da ku a duk inda ku ke”.
Ambassador ya dan daga kafada alamar ba shi da matsala a kan hakan, “Do as you wish Abdul’azeez, ina girmama ra’ayinka, babu laifi a cikinsa, dukkaninku na ba ku ‘yancin gudanar da rayuwarku yadda ku ke so in har ba zaku karkace daga kan tarbiyyar da muke dora ku a kai ba. Ku ji tsoron Allah a duk inda kuke ku kasance masu tsaida sallah a duk inda kuka samu kanku. Itace tushen kasancewa cikin nutsuwa da kowacce nasarar rayuwa (sallah)!”.

Bai bar Najeriya ba sai da ya gama masa komai na shiga institute din ya wuce Kazaure ya fara shiga aji, sannan suka taho Brussels shi da Mammah.
                        ****
Ba su dade da dawowa ba ciwon Hafsat ya tashi, wai sun je Beach kawarta Aalimah ta ce su shiga su yi wanka, ta ce a’a ita ba ta shiga ruwa mai sanyi, Mammah ta hana ta. Aalimah ta dauka tsoro ta ke ji shi ya sa ta ce hakan. Can ta iso inda take tana swimming  ta ce, “Suhaana miko min float din can”.
Ta kuwa juya don ta miko mata, kawai sai ta jata ta baya cikin ruwan ji ka ke “tsundum!”
Ita dai Aalimah tana dariya tana karawa sai gani ta yi Suhaana ta sassankare idanunta na kakkafewa. Da sauri ta fito ta janyo ta waje, ta maida kayan jikinta, jikinta yana rawa ta zura da gudu neman taimako.
Kwanansu biyu a asibiti kamin da a sallame su. Tun daga ranar Mamma ta raba ta da kawaye ta ce ko me ta ke so a aboki ta yi da ita, ba ta yarda wata alaka ta shiga tsakaninta da kowa ba bayan bangaren karatu.
Isma’eel ya dade da samun gurbi a Jami’ar Harvard, shekarunsa uku kenan a Amurka, yana karantar (Sofware Engineering). Usman na babbar jami’ar Brussels, kai daya suke tafiya a karatun shi da Ishma. Halim na shekarar farko a wata jami’a a Sweden. Shi kansa Usman da ke cikin Brusseels suna dadewa ba su sanya shi a ido ba, ya tattara kayansa gaba daya ya yi kaura zuwa cikin hostel wai an fi karatu in mutum yana makaranta. (Ina ruwan ‘ya’yan Farfesa).

Don haka gidan daga Mammah sai autarta, wadda ke shirin zana jarrabawar karshe a high school din ST. John Berchmans College’, fitacciyar sakandiren birnin Brussels. Sai ko Baba Azumi. Haka Hafsat ke rayuwarta cikin kwanciyar hankali da soyayyar iyayenta uku, Daddy, Mammah da Baba Azumi. Sune duniyarta data budi ido dasu, sune farin cikin ta. Bata san wata rayuwa ba a duniya bayan wacce suke ciki. Don haka ta taso cikin wata irin  nutsuwa da nutsuwar zuciya. Bata san kowanne irin kalubale na rayuwa ba. A shekarar da ta kammala karatun sakandire a shekarar ne suka samu wani sauyin rayuwa mai taba zuciya.
                      *****
        AUREN KWANGILA! 
Sabuwar gwamnati ce ta hau, daga sabuwar jam’iyya mai farin jini NRC (Northern Region Congress) a kasar mu ta gado, Nigeria. Bayan an rantsar da ita ta shiga ofis, abu na farko da ta fara yi shi ne; sauke Ambassadodi na dukkan kasashen duniya tana dora sababbi masu jini a jika. Cikin Ambassadodin da aka sauke har da Ambassador Hamzah Atiku Dakata.

                    *****

“To komai na duniya ai ba shi da tabbas ko? Haka ita kanta rayuwar, komai na cikinta fararre ne kuma kararre. Shekaruna goma sha takwas ina jakadanci, don yanzu an sauke ni bai kamata ku damu ba. Ai mun sha miya, don an bai wa matasan kasarmu kujerunmu ba abin damuwa ba ne, ku kwantar da hankalinku, ku maida hankali a kan karatunku, ku kawo min sakamakon da zan yi farin ciki irin na Yayanku, shi ne kawai abin da za ku yi min in ji dadi”.

Daddy kenan, ke lallashin samarin ‘ya’yansa, wadanda hankalinsu ya tashi da wannan sabon al’amari da ya tunkaro su. Wayar safe daban, ta  dare daban suke bugowa don jin halin da mahaifinsu ke ciki. Isma’el ya yi ajiyar zuciya cikin karyayyar murya yake magana.
“Daddy ba barin Europe da za mu yi ba ne yake damuna ba, don kamar yadda bata dada Ya Azeez da kasa ba haka ni ma bata dada ni ba. Ina zaune ne don ta zama muhallin iyayena, amma nafi son zama a Nigeria. Ko yau ka ce in bar Harvard in taho mu taho gida tare zan barta in taho. Damuwa ta Daddy in ka koma gida me za ka yi? Shekarunka ba su kai a ce ka yi ritaya ba, me za ka yi Daddy ka ci gaba da daukar nauyinmu?”
Murmushi Prof. Dr. Hamza ya yi, don yanzun mun cire masa lakanin Ambassador, jiya ba yau ba! Shi ya sa aka ce dan Adam taka a sannu, kada ka bari mulkin duniya ya rude ka, domin komai na duniya mai karewa ne. Mai tunani kadai ke yarda da wannan a lokacin da yake kan ganiyar mulki ko mukami ko kololuwar jin dadin rayuwa.
“Classroom zan koma mana Isma’el? A karkade ‘duster’ a dauki alli (marker) a koma yadda ake a baya, (duniya rawar ‘yammata, wai na gaba ya koma baya.) President Na-Dabo ya dade da rasuwa (wanda Daddy yayiwa Parmanent Secretary kuma abokin mahaifinsa na kuruciya wanda ya bashi Ambassadorship). Classroom din shi ne tushen duk wani mataki da na taka a rayuwa ta, ya ya yau zan guje shi don na yi aikin jakadanci na lokaci mai tsawo? Ku kwantar da hankalinku, ku yi addu’a Allah ya sa hakan shi ne mafi alkhairi a gare mu bakidaya”.

Da wadannan kalaman ya samu ya taushi dukkan ‘ya’yan nasa, ita kam Suhaana kamar ta zuba ruwa a kasa ta sha don dadi. Allah ya gani ba son kasar Belgium din nan ta ke ba, tana zaune ne sabida iyayenta, in ta barsu ina zata? Har gobe bata manta Jeddah ba da memories din cikinta. Tafi son kasar Saudiyyah fiyeda kowacce kasa a duniya. Tana kuma son Nigeria. Tunda suke zuwa Nigeria ta ke matukar son garin Kano yana matukar burge ta saboda cikowar jama’arsa da hada-hadar kasuwancinsa, wuraren tarihi da hawan (Durbar) na duk shekara. Tana son Adda Hafsatu da Baffa Atiku, tana son girkin Addar mai miyar taushe da miyar kuka, kubewa da kalkashi wanda in ba zuwa suka yi Mammah ta yi guzurinsu ba ba sa samu. Da a ce za ta iya barin Mammah da ta roke ta in sun koma Najeriya a barta a Kano, ba ta son Abuja. Sau daya taje gidansu na Asokoro suka sauka suka kwana bakwai bata ji dadin garin ba ko kadan. To ba za ta iya barin Mammah ba ko na sati guda, sai dai in tare za su zauna Daddy ya sai musu gida ko su zauna a Dakata dakin marigayiya Inna, tunda babu kowa.
“Ina ruwan Hafsatu?” In ji Baba Azumi a lokacin da ta ke gaya mata abin da ke ranta game da Kano da Abuja.
Baba Azumi ta ce, “To shi kuma Daddy fa? A hannun wa ku ka barshi a Abuja in anyi yadda kike tunani din?”
Hafsat ta ce, “Sai ya dinga zuwa mana weekend”.
Baba Azumi ta ce, “Wa zai dinga ba shi abinci to? Sai dai in kin yarda ya kara auren wata matar bayan Mamanki”.
Hafsat ta girgiza kai da karfi, 
“In haka ne gara in yarda mu zauna a Abuja tare”.
Baba Azumi ta kyalkyale da dariya, ta ce, “Na lura Hansai kishi za ki yi”.
Hafsat ta ce, “Mene ne kishi?”
“Dadina da ke Hausa ba ta ishe ki ba, kishi shi ne ka ji ba ka son hada abin da ka ke so da wani, ku amfana dashi tare, kin gane?”
“Na gane, to dama wa zai so ya yi sharing abinda yake so? Ai abin da ka ke so ba ka son shi da kishiya”.
Mammah na kicin tana jinsu tana murmushi. Baba Azumi ta dafe haba, “Ke nan ba za ki auri mai mata ba ko ke a karo miki Hafsatu? Ni kin ga kishiyoyi uku na zauna da su a aurena na fari. Ranar da mijinki zai kara aure ki ce sai mun zo da katafila danne kirji?”
Hafsat ta yi mata zuru da ido, kafin cikin sanyin murya tace.
 “Wane ne mijin? Baba Azumi an gaya miki zan iya matsawa daga kusa da Mammah ne balle inyi aure?”
Baba Azumi ta yi shiru, cikin zuciyarta ta ce. “Bari dai in yi shiru haka, kada Mammah ta ji mu ta ce zan gurbata mata tunanin ‘ya, ‘yarta ba irin ‘ya’yanmu ba ce, rainon Turai ce”.
Ta mika mata wayarta, “Ungo latso min Isma’eela mu gaisa, na kwana biyu ban ji shi ba”.
Ta yi hakan ne don kawar da waccan hirar tasu.

Maryam Dakata da ke kicin tana saurarensu ba tareda sun sani ba, juya ludayi kawai ta ke a miya sakamakon wani sabon tunani da ya shige ta mai nauyi a zuciya. Yadda Hafsat ta girma lafiya, ta rayu cikin aminci babu tabarbarewar tarbiyyar zamani da ta kafofin sadarwa ko kawayen banza, yarinya ta gari mai karancin budewar idanu na masifofin zamani, yaddatake jin labarin Nigeria da yadda mutanen cikinta suka koma muddin ta bar Hafsat ta shiga jami’a a Najeriya ba abu ne mai wuya ba kawaye ko samarin banza su sauya mata Hafsatunta ba. Su rusa mata ginin nan da ta yi shekara da shekaru tana yi a rana daya.
Tana da labarin duk abubuwan da ke faruwa a jami’o’in Najeriya da wajenta, wanda tabarbarewar zamani hadi da shigowar tafi-da -gidanka da watsar da fadar Allah da Manzo (S.A.W) da kyawawan al’adunmu na iyaye da kakanni ya haifar. Wallahi-wallahi aure za ta yi wa Hafsat da sun koma Nigeria a shekarunta goma sha bakwai, ba za ta barta ta je jami’a babu aure ba. Wannan ne kadai kwanciyar hankalinta.
Ta runtse idonta da karfi ta bude, sa’ilin da wani tunani ya ziyarce ta, wanene MIJIN? Kamar yadda Hafsat ta ce. Wa ya ce yana sonta? Wa zai aure ta bai san ubanta ba? Wa zai aure ta koda yana son ta ba tare da watarana ya yi mata gori ko ya tozartata ba? Wa zai aure ta idan ya ji cewa ita da Dr. Hamza ba su ne iyayenta na haihuwa ba?
“Babu!”
Zuciyarta ta ba ta amsa, “Ko da an samu babu wanda zai yi mata riko na gaskiya da amana irin yadda ki ke so ta samu a gidan aure in ba wanda ki ke da iko da shi ba... abin nufi, wanda kika haifa daga mahaifarki, wanda za ki sa shi ya yi, ya yi. Ki hana, ya hanu, ya yi mata ba daidai ba ki tsawatar da dukkan ikon ki. Su hudun nan duk kina da iko da su... amman guda ukun ‘yan uwan jini ta dauke su, abokan shawara. Idan wata mu’amala bayan wannan ta billa a tsakaninsu ba za ta gasgata ta ba, za ta kalle ta amafarki ba reality ba. Wancan din dai da ba ta sani ba, wanda yake matsayin stranger  a gareta ba ta san komai a kansa ba, ya fi dukkaninsu yin biyayya a gare ki. Ya fi su rashin shakuwa da ke wanda hakan ya haifar da ganin kimarki da jin nauyi cikin idanunsa fiye da dukkanninsu. In ki ka yi umarni ba zai tsallake ba, in kika sa kara ba zai gitta ba, yana so ko ba ya so. Wata zuciyar tace. 
 “balle ma wane lafiyayyen matashi zan wanke Hafsat in baiwa ya ce min ba ya so???”
Sai murmushi ta ke yi ita kadai tana juya miya a kan wuta, zuciyarta jinta ta ke kamar an wanke ta da ruwan alkausara. Ta soma kidayar kwanakin da suka rage musu komawa gida Najeriya.

	                  *****
A yau ake yaye su daga ‘Law School’ a jihar Lagos (call to bar ceremony). Bayan kwashe shekara daya cikin gwagwarmayar wannan makaranta,sadaukar da kai da juriya, wadda rayuwar cikinta tafi kama data secondary school boarding, ya sake fito da kwalin (BL) wanda ya bashi shaidar zama cikakken Lawyer. Barrister Abdul’azeez Hamzah Atiku, sanye cikin (black robe) da (WIG) dinsa. Ya yi kyau har fiye da yadda ya kamata a ce ya yi kyan, domin da gaske ya yi kyan babu karya. Gefensa iyayensa ne Hamza da Maryam, daya gefen Baba Azumi ce rike da hannun kyakkyawar budurwar zubin fulanin Yola. Kallo daya ya yi mata ya gane ta, ya ce cikin zuciyarsa, 
“Yar Habiba ce ta girma haka. To shi girman yara mata bashi da wuya ne? Haka ya ga ‘yammatan Dakata duk sunyi irin wannan girman su Saima dasu Khalisa sa’anninta cikin dan kankanin lokaci. Yanzu ta ma rikide gabadaya ta koma Habiban, sai dai ita a goge ta ke sumul kamar tarwada. Kai ka ce ba ta taka kasa”.
Fuskarta da yanayin zubin halittar ta baiyi kama dana cikakkun ‘yammatan Nigeria ba, tafi kama da ruwa biyu, wadanda a turance ake kira halfcast. Daga yanayin rashin sakewarta a wajen mutum zai gane bata saba shiga taron mutane irin haka ba, watakila shi ya sa dattijuwa Azumi ta rike hannunta. Sanye take da wata tsadaddiyar doguwar riga da mayafin ta ruwan bula mai turuwa sakar kasar Oman da takalmi mara tudun dunduniya dan shafal samfurin vincci. Shima ruwan bulan ne mai turuwa. Duk iyalin Abdullahi Dakata sun bakunci ‘Law School’ ta jihar Lagos a yau.
“The Barrister was now call to the Bar......”
Inji Abdulkarim Dakata, ya fada tareda rungume jikan nasa cikin dariya. Haka Dr Idris da matarsa Dr. Tauheeda suka karaso wurin Uncle Idris ya rungume shi yana fadin “congratulations my grandson”.
Shi dai murmushi yake yi, cikinsa kuma sai kartawa yake, weakness dinsa kenan ba ya jure yunwa, rabonsa da abinci tun jiya. In ka lura sosai za ka ga yana dan kalle-kalle kamar yana jiran wani. Ta yi masa alkawarin kawo musu lunch shi da bakinsa. Amma har yanzu bai ganta ba. Ga Baba Abdulkarim ya fara cewa a tafi a nemi restaurant mafi kusa su ci abinci su wuce ba za su kwana a Lagos ba.

A hankali ta ke tuko kankanuwar motarta tana nema mata matsugunni a parking lot. Kallo daya ta yi wa ‘yan Dakata ta gane su domin duk suna kama da juna mazansu da matansu. Ta fito cikin shiga ta alfarma, sanye cikin wani tattausan (swiss lace) kalar kore me haske da ratsin kore mai duhu, ta murza daurin kai ya zauna tsaf a kanta cikin kwarewa da gogewa da yin hakan. Siririn mayafin da ta yafo kore ne me haske kalar dogon takalmin kafarta. Wadanda ke bayan motarta su ma suka fito suka bude ‘booth’ suka shiga fito da sundukan abinci dirka-dirka na alfarma suka doso iyalin Dakata.
Sakin baki suka yi suna kallo ana jere musu abinci na alfarma a kan kilishin da suka shimfida, kamin kyakkyawar budurwar ta soma gaishe su kanta a sunkuye cikin nuna kunya. Su dai amsawa suke fuska a sake, shi kuma ya dauke kai yana waya bai bada fuskar da za a fahimci wani bayani daga gare shi ba, har ta zo ta gifta shi za ta wuce. Suka hada ido suka jefi juna da murmushi, sannan ta wuce ta tada motarta, hadimanta suka shiga suka tafi.
‘Mu’azatu’ sunanta, diyar tsohon ‘Attorney General of the Federation’. A baya ya rike mukamin zababben shugaba na ‘Nigerian Bar Association (NBA), sannan kuma ‘Senior Advocate of Nigeria (SAN) Habibu Rufa’i. A yanzu haka shi ke da mukamin (Director General of the Nigerian Law School) ta jihar Lagos daya daga cikin manyan malamansa a ‘Law school’ duk da shi baya koyarwa amma jininsa da Abdul’azeez ya hadu, yana zuwa neman karin ilmi wajensa.

Haduwarsu ta farko da Mu’azatu tun farkon shigowarsa ‘Law school’ ne. Gidan mahaifinta cikin ‘Law school’ din ne a matsayinsa na (DG), asalinsu ‘yan Jigawa ne. Ta fara ganinsa a ofishin mahaifinta ya zo neman wani haske daga gare shi. Haduwarsu ta biyu a falon mahaifinta ne ya gayyato shi cin abincin rana.
Mu’azatu ta rasa nutsuwarta tun ganinta na farko da dan Hamza Dakata, shi ma dai bai san me ya sa ba ya ji yarinyar ta dan kwanta masa da farko suka fara gaisuwar mutunci saboda Babanta, amma  ba’a jima ba Mu’azatu ta fiddo soyayyarta gare shi a fili. Da farko ya nuna rashin amincewarsa don yana da abin da ya sa a gaba fiye da soyayyar a lokacin, sannan soyayyar wani abu ne da baya cikin lissafinsa nan kusa, amma abin mamaki ba a jima ba ta rinjaye shi ya fara sonta.
Itama Mu’azatu law ta ke karantawa a LASU (Lagos state university). Yarinya ce ‘yar kwalisa, kuma ‘yar gata domin ita kenan ga iyayenta. Ana ji da Mu’azatu kamar tsoka daya a miya. Duk da haka tana da tarbiyyarta daidai gwargwado, sai kuma idanunta da suka bude sosai da rayuwar Lagos wadda babu tsarin al’adun mu a ciki, matsalarta kadai girman kai da ji da kai, amma ai ta san a inda ta ke yin shi, banda ga wanda zuciya da ruhinta ke so. Don haka Abdul’azeez bai san wannan side din nata ba.
Abdul’azeez bai taba kawowa ransa soyayya ba nan kusa, balle aure. Gani yake a lokacin har gobe ba’a haifi macen da zai so ba. He’s very selective and choosy when it comes to matar aure. Amma da shigowar Mu’azatu rayuwarsa ta rusa komai, duk da cewa da farko ta sha wahala kafin ya amincewa soyayyar ta. Mu’azatu ta fahimci matsalar Abdul’azeez da zaman ‘law school’ abinci ne. Ba ya son abincin sayarwa har ya gwammace ya yi ta cin snacks da kayan gwangwani a dakinsa in bai samu lokaci ya dafa da kansa ba. 
Tun haduwarsu ta fahimci hakan, tuni ta dauke nauyin cikinsa sau uku a rana da abincin gidansu. Da farko bai yarda ba don sanin cewa yau da gobe sai Allah, amma ta dage kan na gida ne, ba musamman ta ke yi ba. Balle ya ce tana shan wahala. Daga karshe ma da ya ki yarda dangana maganar ta yi da mahaifinta, wanda Abdul’azeez din ke matukar girmamawa, baki da baki ya kira shi ya ce da shi daga ranar kwanon abincinsa uku a rana ya koma gidansa.
Da wannan damar Mu’azatu ta samu kasancewa da Abdul’azeez koyaushe in ba ta makaranta, har sabo mai karfi da makauniyar soyayya ta shiga tsakaninsu. In daya bai ga daya ba a rana sai ya gaza sukuni. Tsohon Attorney General Habib ya fi ‘yarsa farin cikin samun Abdul’azeez a matsayin mijin da ta tsayar za ta aura sabida ya gane yaron dan baiwa ne kuma ya san daga inda ya fito, ya san wanene mahaifinsa daga jin sunansa, sannan Abdul’azeez din ya tabbatar musu babu matsala daga iyayensa don su ba ma a kasar suke ba.
Da wannan suka ci gaba da murza tsaftattacciyar soyayyarsu wadda ba sa bari ta shafi lokutan karatunsu, an ce wai sai hali ya zo daya ake tafiya tare. Ita ma Mu’azatu kwaruwa ce a karatun Law don kuwa tsotsa ta yi daga uwa da uba. Abdul’azeez kuma na son babbar yarinyar mai manyan kwalaye irin nasa, wadda ba sai ya sha wahala wajen sarrafata ba, gogaggiya, kilalliya. Don haka Mu’azatu ta yi daidai da tsarin da yake son matarsa da shi ta kowanne fanni, ya sa ta kori duk wasu masu sonta ya yi mata alkawarin aure duk lokacin da ya shirya yin aure.
A yadda ya kudurta a baya, bayan kwalin BL zai wuce ne ya yi Masters (L.LM ko MBCL) kafin ya yi aure, amma zuwan Mu’azatu zuciya da ruhinsa, ya sa ba abinda ya sa a gaba yanzu irin na ya shiga kotu ya fara aiki ya aure Mu’azatu ko hankalinsu ya kwanta bakidayansu. 
Abdul’azeez bai taba zina ba, bai taba sha’awar ta ba, kullum kuma yana kara rokon Allah ya kare shi, don haka ya ga cewa yin aurensa da Mu’azatu a yanzu shi ne abu mafi a’alah a gare shi, domin kwarai yake yaki da shaidan da zuciyarsa yadda Mu’azatu ke nanike mishi, ta ke shiga har inda yake a duk lokacin da ta so.
Sun yi alkawurruka masu yawa a daren jiya shi da Mu’azatu, duka na aure ne komai runtsi, ko da Daddynsa ya ce sai ya yi L.LM zai yi aure ya yi mata alkawarin zai aure ta komai daren dadewa.
Shi ne yau Mu’azatu ta kawowa iyayensa da ‘yan uwansa abinci. Ba tare da sun tambaya ba suka gane komai; suruka suka kusan yi. Adda Hafsatu ce kawai ta ce yarinyar ba ta yi mata ba, idanunta a tsaitsaye kamar na kurege, sannan ba ta sonshi da auren bariki, ya je Kano ya samo yarinya ‘yar usuli, babu irin matan da ba a kyankyashe a Kanon Dabo ba, Jalla babbar hausa, yaro ko da me ka zo an fi ka. 
Murmushi kawai ya yi a ransa yana fadin, irin kazaman yaran nan da ko alwala ba su iya ba, Adda ta ke so in je in auro? To da aikina zan ji ko da rainon karamar yarinya?
Mammah dai babu wanda ya gane halin da ta ke ciki a kan  Mu’azatu, ta yi kokari ta boye bacin ranta da kaduwarta. Ita a yadda ma ta dauki Abdul’azeez ba shi da zabi in dai a kan mace ne, ganin yadda neman ilimi ya zama priority dinsa fiye da komai. Ashe duk namiji komai tsaurin halinsa sunansa namiji in dai a kan mace ne.
Har murmushin da suka yi wa juna shi da Mu’azatu ta gani.
Mammah ta yi ajiyar zuciya a cikin jirgin Azman da suka hawo zai maida su Abuja. A fili ta ce.
 “Humm! Tabdi! Ashe za mu sabunta yakin duniya na biyu (world warII) ni da Abdul’azeez idan ya ce wannan mai tsayayyun idanun zai kwaso mini”.
Daddy da ke gefenta da jaridar ‘daily Nigerian’ a hannu ya juyo ya dube ta.
“Ke da wa ki ke magana?”
“Ni da zuciyata. Ban ji ka ce komai a kan wannan yarinyar da Abdul’azeez ya kwaso ba”.
“Me zan ce to? Bai isa auren ba ne ko me?”
Mammah ta shiga girgiza kai, (showing resentment), 
“Ni ban ce bai isa aure ba. Amma na riga na yi mishi mata tun ina Brussels”.
“Wace ce?” In ji Daddy cikin mamaki.
“Addata!!!”
Ta fada kai tsaye, tun kafin ya gama rufe bakinsa. 
Duk da ya gane wadda ta ke nufi, amma yana so ya kara tabbatarwa, “Kina nufin Hafsatu?”
“Ita fa Daddy...”
Ta warware masa daga hirarsu da Baba Azumi da ta ji wadda ta haifar mata da wannan tunanin, har tunaninnikan da ta samu kanta da yi a lokacin. Ta kare da cewa.
“Daddy ina ganin wannan shi ne gata na karshe da zan yi wa Hafsat in san cewa na cike ladana, shi ma Abdul’azeez hankali na zai kwanta ko bayan raina saboda na san na hada shi da matar rufin asiri, nagartacciya wadda zai yi alfahari da ni a kanta a nan gaba”.
Gyada kai Prof. Hamza ke yi yana murmushi, 
“Mammah   the match-maker...!”
Suka kyalkyale da dariya gabadaya. Ta tsayar da dariyar tana dubanshi cikin ido.
“Ka bar maganar wasa Daddy, mene ne ra’ayinka?”
“Ra’ayina? Ra’ayina shi ne ko kusa ba sai an yi yakin duniya na biyu ba, in kin yi masa umarni zai yi miki biyayya ko ba ya so. Amma ki sa a ranki ba a taba sanya wannan dan naki ya so abin da ba ra’ayinsa ba. Kin kwana da sanin wannan”.
Jikinta ko kadan baiyi sanyi ba da wannan tuna tarwada ta Daddy. Yana rufe baki ta dora.
“Su yi zaman aure cikin aminci shi ne ya dame ni ba su so juna ba. Soyayya ba lallai ta faru a sanda ake son faruwarta ba, ni in za su zauna lafiya to su tsufa babu soyayyar”.

                                 *****
Sun dade a Abuja Daddy yana cuku-cukun komawa aikinsa na koyarwa a jami’a, kafin jami’ar Abuja ta dauke shi a matsayinsa na Farfesa. Sauyin rayuwar ba kadan ba ne, sai dai ga mutum wanda ya san mece ce rayuwa ya kuma yarda samu da rashi duk na Allah ne irin Hamza Atiku hakan ba zai sa su kasance cikin damuwa ba. Zuciyarsa a sake ta ke, yana ci gaba da harkokinsa cikin karbar canjin rayuwar da ya same shi rana daya, shi da iyalinsa.
Ba karamin hikima da dabara ya yi ba wajen bude wa ‘ya’yansa account a lokacin da duniya ke gara masa. Hakika ya tara musu abin da zai dauki nauyin karatunsu a ko’ina suke cikin duniya, har su gama su kama aiki, su dogara da kansu.
Sati daya bayan ‘call to Bar ceremony’ Abdul’azeez ya dawo gida cikin iyayensa da ‘yan uwansa. An tura shi Federal High Courtta Abuja, inda zai fara aiki sati biyu masu zuwa.
A zaman Abdul’azeez cikin satin Mamma ta kasa sukuni, tana hankalce da mu’amalarsa da kowa na gidan, inda ta gane abubuwa da dama a tare da dan nata, wadanda a da ba ta sansu ba.
Nisan muhalli na lokaci mai tsawo ya yi mata shamaki da shi. Ta fahimci ya yi nisa a soyayyar Mu’azatu Rufa’i, gab yake da ya bayyana hakan gare su. Gaisuwa kadai ke hada shi da Suhaana, bayan wannan ba wani abu.
A kokarin Hajiya Maryam na son sanya sabo da shakuwa a tsakanin ‘ya’yan nata biyu, sai ta maida Suhaana mai hidimar Abdul’azeez; gyaran dakinshi kullum in ya fita motsa jiki da safe; kai masa karin kumallo in ya gama ya koma daki. Haka lokacin cin abincin rana da dare, ita Mamman ke aike ta kirawo shi dining, har a gama cin abincin kallo wannan Hafsat ba ta samu. Ba abin da ya damu Suhaana, kullum cikin walwalarta ta ke, tunda ba ya kyararta, ba ya yi mata kallon banza, kusan kullum yana kwance cikin doguwar kujerar hutawa da ke gefe guda a falon gidan, yana waya da Mu’azatu.
Sati biyu suka cika, Barrister Abdul’azeez Hamza Atiku ya shiga Federal High Court a matsayin lauyan gwamnati na kasa mai rajin kare hakkin ‘yan kasa. Idan ya fito fully  robed (dressed in  black gown and  wig) sai ka yi masa kallo na biyu sabida yadda kayan suka amshe shi, suka zauna cif a jikinsa, suka fito da ilhama da cikar halittarsa.
Mammah ta dago ido daga talabijin ta dube shi a sanda ya shigo falon yana daura agogon hannunsa, cikin shirinsa tsaf na shiga office. Daddadan kamshin turarensa (creed aventus) ya cika mata hanci. Hawayen farin ciki suka ciko a idanunta. A yau ga babban dan da ta haifa ya zama babbban mutum wani abin amfani ga al’umma, wahalar da suka sha a kansa wajen tarbiyya da neman iliminsa ba su fadi a banza ba.
A cikin zuciyarta wannan addu’ar ta ke yi, wadda ba ta rabo da bakinta a duk lokacin da ta ga ‘ya’yanta za su fita;
“Rabbi ja’alni muqimas-salaata wa min zurriyyaty, Rabbana wataqabbal du’a”.
Idan har iyaye za su kama wannan addu’ar a bakinsu a kan ‘ya’yansu, hakika za su zamo masu tsaida sallah, a idonsu ko a bayan idonsu. Sallah ita ce babban jigon kasancewa cikin nutsuwa da tsoron Allah ga matasa. Kuma ita ce abin da ke ba su wahala a yanzu shi ya sa zina ta yawaita, musifun rayuwa suka addabi matasanmu. In ka tsaida sallah hakika ka ribaci gabadayan rayuwarka, domin ita din garkuwa ce daga aikata alfasha da aikin munkari, shi ya sa Hajiya Maryam ba ta wasa da yi wa ‘ya’yanta wannan addu’ar.
Rolex yake daurawa a damtsen hannunsa na hagu, ya yi fes! Ya yi wani irin fresh da shi. Duk kodewar da ya yi sabida wahalar karatu, yanzu ta bace. Kyawunsa da kwarjininsa sun kara fitowa fili. Sosai Mammah ta ke kallonsa tana marmasa wannan addu’ar a zuciyarta, har da addu’o’in nema masa tsari daga duk wani abin ki,makiya da mahassada, domin kwarai yaron nata ya burge ta, ya kuma ba ta sha’awa, ta ji wani wata sabuwar kauna sosai a kansa a zuciyarta.
“Mammah  na fito, na makara fa, yau ko karin kumallon wannan ‘yar taki ba ta ba ni ba”.
Mammah ta yi murmushi “Ga shi nan a kan tebir, ba ta jin dadi ne shi ya sa ban tashe ta ba. Mararta ke ciwo”.
Cikin rashin damuwa ya ce “To ba sai a kai ta asibiti ba? Ni na tafi Mammah babu time din da zan tsaya karyawar ma fa, ana jirana”.
Mammah ta ce “bari in sa Azumi ta sanya a basket ta sa maka a mota”.
Ya wuce yana fadin.
 “Toh, ta hanzarta”.
Da ya dawo office bai samu Mammah a gida ba, Daddy ma bai dawo ba. Azumi ce kadai a gidan. Yana tafe yana waya da Mu’azatu kamar masifa. Yarinyar ta gama kame zuciyarsa da dadadan maganganunta na soyayya. Tana da baiwar sarrafa harshe da iya zance mai sace zuciyar masoyi, ba mamaki tunda lauya ce. Hakika ya yi nisa a son Mu’azatu da kyar in burin Mammah zai cika a kan kudirinta.
Baba Azumi ya tarar tana mopping a babban falo “Mutanen gidan ba sa nan ne Mama Azumi?”
“Sun je asibiti, amma yanzu za su dawo”.
“Waye ba lafiya?” Ya fadi yana bude warmers din abinci da ke jere saman dining-tabledin falon cikin rashin baiwa zancen muhimmanci. .
“Addah ce”. In ji Azumi.
“Wace ce Addah?” Ya tambaya, don shi bilhaqqi bai san wata Addah ba bayan Kakarshi ta Kano.
“Ina nufin Hafsat”.
“Suhaana?”
“Ita fa”.
“Da ma sunan Adda aka sa mata ba HABIBA ba?”
“Eh”. In ji Baba Azumi.Cikin ranta tana mai mamakin yadda akayi bai san hakan ba shekaru dai-dai har goma sha bakwai. Amma da tayi tunanin yadda baya zama tare dasu a duk tsayin lokacin sai ta kore mamakin. 
Ya zauna a kujera ya fara cin abincinsa cikin kwanciyar hankali.
Bai tambayi me ya same ta ba, don a ganinsa ba abin da ya shafe shi ba ne. Itama tsohuwar cigaba  tayi da ayyukanta cikin falon bata kara ce dashi komai ba, saboda babu sabo tsakanin su sosai kamar su Ishma da suka karasa girma a hannu ta, kuma sosai yake mata wani irin kwarjini kamar maigidan gashi da wani irin tsare gida.

Mammah da diyarta Hafsat a teburin likitar mata Dr. Hajara Bello a hamshakin asibitin (Diff Hospital) dake nan Asokoro.
“Jinin al’ada ne za ta fara, ta dade bata fara ba, wasu yaran daga shekaru sha uku ma suke fara al’ada, ki kwantar da hankalinki. Da ya zubo shi kenan, (pain reliever) kadai za mu ba ta. Wasu matan kan yi fama da hakan idan za su fara al’ada. Wasu yana ci gaba har sai sun yi aure za su samu saukinsa, wasu har su haihu. Yanzu in za ta sake yin wani zai zo da sauki ba kamar wannan ba. Da ta fara irinsa a ba ta wadannan kwayoyin da na rubuta mata”.
Mammah ta yi godiya ta karbi takardar maganin, suka fito. Ta tsaya a (Pharmacy) ta saya suka taho gida. Don azaba Hafsat ba ta san inda kanta yake ba. Suna tafe a hanya Mammah na mata sannu, tana shafa mata bayanta. Ta hada gumi kashirban.
Hajiya Maryam na fadi a ranta, “Hafsatu an girma, daga yanzu zuwa kowanne lokaci za ki iya daukar ciki. Ki yi hakuri, kina so ko ba kya so, AURE zan yi miki”.
Sanda suka iso falo Abdul’azeez ya gama cin abincinsa, yana kokarin mikewa daga dining din. Idonsa ya sauka a kan Hafsat, wadda rabin jikinta ke rungume jikin Mammah, sai  cije lebe take yi. Idanunta ko bata iya bude su, Mammah na rike da ita. Ya wuce hanyar dakinsa yana fadin, “Mammah sannu da zuwa”.
Cikin bacin rai Haj. Maryam ta kira sunansa.
 “Abdul’azeez!”
Cak! Ya tsaya, don in ka ji Mammah ta kira sunansa to ranta ya baci ne. Bai juyo ba, amma ya dakata.
Cikin fushi ta ce, 
“Baka ganina tareda mara lafiya ne? Is this a way to address a patient?”
“Yi hakuri Mammah”. Kawai ya ce. Tareda dukar da kansa kasa. Wannan halin nasa na ko’in’kula da al’amarin mutane yana bala’in bata haushi. Ta yi tsaki ta ja Hafsat suka wuce jin wayarsa na kara da wani lafiyayyen tune mai sanyaya zuciya da ta dade da fahimtar na Mu’azatu ne. Domin duk sanda ya ji shi zai tashi ya kebe, in kuma daya tune din ne zai amsa shi a gaban kowa. Saida suka kai kofar dakin Hafsat ta juyo ta dube shi. 
“Za mu yi muhimmiyar magana ni da kai da Daddy, karfe goma na dare”.
“Ok, Mammah”.
Ya wuce dakinsa, su ma suka yi ciki. Hafsat ta sha magungunan ta ta kwanta, Mammah ta nufi dakin Daddy. Ba ta dade da hadiyar magungunan ba bacci mai nauyi ya dauke ta.
Karfe goma daidai Daddy da Mammah suka fito karamin falonsa, bayan sun shirya komai cikin sirri a tsakaninsu. Abdul’azeez suke jira. Ba su dade da zama ba shi m ya shigo cikin kaftani na danyar farar shadda mai gautsi, sai maiko ta ke. Dawowarsa kenan daga gidan wata Antin Mu’azatu a Apo, Mu’azatun ta zo Abuja ta sauka a can don kawai ta ganshi, ta yi kewarsa da yawa, ya yi kewarta shi ma har yadda ba zai iya kwatantawa ba. Shi kansa bai san adadin soyayyar da yake yi wa Mu’azatu ba, ta shiga ransa da yawa, yana shaukinta. Yana son karar da lokuta tare da ita don hakan na sanya shi nishadi. Yana sonta, ba ya gajiya da tausasan kalamanta masu kara masa kaunarta, yana son komai nata, ba shi da buri a halin yanzu sai na aurenta, su zama abokan rayuwar juna na har abada. Ya kudurce a ransa ba za’a tashi daga wannan zaman ba, ba tare da ya gabatar da maganar Mu’azatu ga iyayensa ba, su je su nema masa aurenta.
Yana wannan tunanin yana murmushi cikin ransa, hango ranar da ya mallaki Mu’azatu yake yana kissima abubuwa iri-iri masu muhimmanci cikin rayuwarsa da za su gudana a ranar.
Ya tsinkayi muryar Daddy can tsakar kansa.
“In ka gama murmushin, sai ka arawa mahaifiyarka hankalinka”.
Da sauri ya dago kai ya dube su su biyun, sun masa kyau a idanunsa. Babu alamun tsufa ko kadan a tare da su, saboda tsabar kula da lafiya da samun hutu. Babu mai yarda sun ajiye Da kamarsa mai shekaru (29). Su ma kallonsa suke da murmushin cikin alfahari da shi a nasu zuciyoyin. Hakika ko ba su fada ba babu Da kamarsa a zukatansu. Sun dade suna ba shi ‘yancin kansa kan dukkan al’amuran rayuwarsa, amma a yau? Su ma suna son su motsa kwanjinsu na iyaye a kansa, ya yi musu alfarmar da ba su taba nema ba.
Mintuna biyu suka share suna yi wa juna murmushin, kafin ya sadda kansa kasa.
“Mammah, ina fatan lafiya? Na shiga fargaba kan maganar da ki ka ce za mu yi muhimmiya, tun dazu ina babban falo sai yanzu da na ji saukowarku na shigo”.
Mammah ta muskuta kadan, sannan ta ce “Maganar aure ne. Me ka shirya wa rayuwarka yanzu tunda gwagwarmayar neman ilimi da aikin yi sun kare?”
Ya dago ya dubi Mammah, she’s talking now on behalf of Daddy, why? Daddy da ke zaune ne ya kamata ya yi masa wannan tambayar ba ita ba, kasancewar ba ta yin hukunci a kan komai na rayuwarsu sai shi. Amma yanzu ya yi shiru yana duba jarida, kamar bai san me suke yi ba.
“Ai Mammah a kan gabar maganar nake”. Ya fada cikin nutsuwa.
“Kamar ya ya?” Mammah ta tambaya kamar ba ta san me yake ciki ba.
“Na samu mata a Lagos”.
“Ga shi kuma ni ma na yi maka, tun shekaru masu yawa”.
Da hanzari ya cira kai ya dube ta, sai kuma ya sunkuyar. Mammah ta ci gaba da fadin.
“Ban san za ka iya ganin mace ka ce kana so ba ne shi ya sa na yi kan gaban kaina, saboda ni kullum kallon wani ustaz nake maka, wanda baida idon kallon mata, da sanin cewa ba za ka watsa min kasa a ido ba, kasancewar na san ban taba neman alfarma a gare ka ba a kafatanin rayuwarmu, shi ya sa na yi tunanin in na nema sau daya za ka yi min (alfarmar). Na dauka ba ka da buri a rayuwa sai na zama lauya, ban san kana da lokacin matan bariki ba a yadda ka ke tafiyar da rayuwarka”.
“Ba matar bariki ba ce”. Ya fada cikin gigicewa da karkarwar murya. Shi kansa bai san yaushe kalaman suka subuto daga bakinsa ba.
“Ban damu in santa ba, ko inda ta fito. Tunda ba abin da zan iya kulla mata a kanka. Bayan in ce mata ‘sorry’. Tunda ba’a yi shawara da ni ba kafin a soma ‘dating’ dinta. Ban san da ita ba, don haka don an ba ta hakuri ba zai zama laifi ba. Kai in ma na sani tuntuni birki zan taka akanta tun kan abin ya yi nisa, tunda kuwa ni ma ina da budurwar da na dade da tanadarma lauyan. Abdul’azeez ba shi kadai ne namiji ba, za ta samu wani a gaba, harma wanda ya fi shi, amma wannan Abdul’azeez din has a wife since”.
Wani irin gumi ke barko masa tun daga tsakiyar sumar kansa har zuwa yatsar kafarsa. Me Mammah ke nufi ne a kan Mu’azatu? Ba fa duka kalamanta yake fahimta ba. Tun daga lokacin da ta ce “..... Ga shi kuma ni ma na yi maka mata tun shekaru masu yawa”.Sauran sama-sama ya ji su. Ai abin da ba zai taba yiwuwa ba ne a ce wata zai aura ba Mu’azatu ba.
“Ka yi shiru, sai zufa ka ke sharewa, me ye abin tashin hankali cikin maganganun mahaifiyarka?” Daddy ya yi magana lokaci na farko, bayan ya ajiye jaridar hannunsa a gefe.
Tuni wani zazzabi-zazzabi ya rufe shi, idanunsa sun rufe ruf! Harshensa ya bushe karaf, babu digon yawu a bakinsa. Ya lashi busassun labbansa ya daure ya yi magana a sanyaye.
“Ai Daddy ban gane abin da Mammah ta ke fada ba ne sosai, ta yi maganar ya kamata inyi aure, na ce na samu matar da zan aura mun daidaita kanmu, ina gab da gabatar muku da ita ne”.
“Ahh lallai”. In ji Daddy.
“Wato duk dogon bayanin da ta yi maka ba ka fahima ba? To yaushe ka kurumce? Sai mu kai ka kasar da ba ka so a yo maka (hearing-aid)”. Ya fada a harzuke.
“I’m sorry Daddy, tunanina ne ya tafi nesa, amma wallahi da gaske ban fahimta ba”.
“To bari in yi maka dalla-dalla”. Hajiya Maryam ta fada cikin hadiye fushi.“Na yi maka mata tun tuni, ita waccan din da ka ce kun daidaita ta yi hakuri ba za’a aure ta ba. Da kaina zan kira ta in ba ta hakuri. Mun dade muna bin ra’ayin, wannan karon alfarma ne na ce ka yi min, ka yi min biyayya a kan nawa ra’ayin sau daya tak!  A rayuwa, ka auri zabina”.
Abdul’azeez ya kama kansa da hannuwansa biyu yana juyawa, “Wallahi Mamma ina son Mu’azatu.......”
Duk suka kama baki suka bi shi da kallo.
Abdul’azeez ya ci gaba da cewa cikin gigicewa, “Mammah zan miki kowacce alfarma amma ki kauda wannan, in na yi haka na yaudari Mu’azatu, na karya alkawari. Na karya zuciyarta na yi cin amanar kauna......”
Babu wanda bai fusata ba a cikin iyayen. Cikin fushi Hajiya Maryam ta ce, “An ci amanar, an yi yaudarar, an karya zuciyar. Ta zo ta rufe mu da duka, wayar kuma da zan yi in ba ta hakurin na fasa. Soyayyar ta ci abu kazan-kazan ubanta! Wallahi in ka ga ba a yi auren nan cikin watan nan ba, daya daga cikinku ne ya rasu, ko kai ko ADDAH! Mun ba ka kwana uku ka yi shawara da zuciyarka, da duk wanda ka yarda da shi na ka zabe mu, ko mace a kanmu. Tashi ka ba ni wuri”.
Ya dade bai tashi a wurin ba, yana zaune a inda yake. Zufar na kara kwarara fiye da farko. Dazu aka fahimtar dashi wacece da suna Addah a cikin gidansu, ba wata ba ce Hafsat-Suhaana ake nufi, wannan kankanuwar yarinyar data tashi gaban mahaifiyarsa, wadda aka haifa akan idonsa a Jeddah, ‘yar mai aikinsu Habibah, mara asali, ‘yar sakandire, shagwababbiya, wadda shi kwata-kwata ko kyakkyawan kallo bai taba yi mata ba, bai taba daukarta a matsayin mutum ba.

Cikin tashin hankali ya mike, ya isa gabansu ya tsugunna a kan gwiwoyinsa.
“Ku yi hakuri Mammah, na yi sa’insa da ku, ni ma ban so na yi ba. Na yi kuskure Mammah ki yafe min”. Sai hawaye a kan kafafunta.
Zuciyar UWA, a take ta ji sanyi a zuciyarta. Ko da ma can fushin nata ba mai yawa ba ne, saboda ta san za a yi hakan. Ta kuma shirya karbar kowanne abomination dinsa. Yanzu an wuce wurin, tunda ta fada ya ji, ya yi reaction, lallashi yake bukata yanzu.
Hannu ta kai ta dago kansa, “Ya wuce Abdul’azeez. Ni dai in kana so ka faranta min, mu zauna lafiya ni da kai, to ka karbi zabina, ka yi min alfarma a kan hakan, ka yi min biyayya. Za ka samu duk abin da ka ke so a mace a tare da Addah, in ka yi hakuri zuwa gaba kadan. Duk da haka na ba ka kwana uku ka je ka yi shawara da zuciyarka ko da wanda ka yarda da shi, ka zo min da abin da ka yanke, ba ni lambar iyayen Mu’azatun”.
Girgiza kai ya yi cikin sabon tashin hankali “Don Allah Mammah kar ki kira su, na roke ki da Allah. Suna da girma a idona, malamaina ne, sun yi min alheri mai yawa. Ni da kaina zan gaya musu a lokacin da ya dace, don Allah Mammah...” Hannu biyu ya daga alamar roko.
Mamaki ya kara kashe iyayen a zaune. Wane irin so yake yi wa yarinyar haka? Anya Abdul’azeez ne? This stubborn child of her’s? Duk ya sukurkurce sabida wata banzar yarinya?
“Umh!” Mama ta ce, tare da daga kafadu da dan bude hannu har da kyabe baki (nuna alamu ne na ba ta da matsala da hakan, kuma ba ta takura ba, ba ta damu ba). Ya yi ta rike lambarsa, ita dai matsalarta a cika mata burinta, a auri Addarta, a rike mata ita cikin aminci. Cikin ‘ya’yanta hudu kuma shi ne zabinta, don ta san shi ne ya fi kowa nagarta, shi ne extraordinary. ‘As a mother (a matsayinta na uwa) wadda ta raine su dukkaninsu a tafin hannunta, tana da kyakkyawan yakinin an halicce su ne domin junansu, za su zauna lafiya cikin amana da juna. Za su gode mata watarana da wannan hadin da ta yi musu, za su yi alfahari da auren alherin da ta ke nufinsu da shi. Za su fahimci juna a hankali, su kaunaci juna, su zauna lafiya.
Haka Abdul’azeez ya baro gaban iyayensa yana cikin rudu da tashin hankali da neman mafita cikin kwakwalwarsa.
Mammah da Daddy sabgoginsu suka shiga cikin yin addu’a a zuciyarsu a kan Allah ya zaba masa mafi alkhairi a cikinsu. In wa’adin da suka dibar masa ya cika, ya zo ya ce ya amince shi kenan, in ya shafa wa idonsa toka ya ce zabins1a ya ke so ba za su takura shi ba, za su kyale shi ya auri wadda ya ke so, babu komai rayuwa ce, ka haifi Da a cikinka in ya girma ya yi ilmi ya ce, ya fi ka sanin abin da ya ke alkhairi a gare shi.
Kwance yake rigingine yana fuskantar ceiling, tunanin mafita ga auren da iyayensa suka bijiro a gare shi yake yi, neman hanyar gujewa al’amarin yake ko ta halin kaka, saboda a gare shi abu ne da ba zai taba yiwuwa ba rabuwa da Mu’azatu, kuma wai wannan kwailar da aka haifa a kan idonsa ita ce matarsa. To me za ta ba shi? Me za ta yi masa? Aurenta ko child abuse? Me zai dauka a jikinta? A yadda ya ci burin yin aure a dan tsukin nan, ya mori rayuwar aure kamar kowanne lafiyayyen matashi mai jini a jika kamarsa, wanda babu zina a tsarin rayuwarsa... a zo a ce wai wannan jaririyar ce matarsa? Innalillahi wa’inna ilaihi raji’un...... ita ya kama yana maimaitawa har nutsuwa ta zo masa.
Me ya shiga kan Mammah ne? In ‘ya’yanta kawai ta ke so ta aura wa ‘yar tata ai ba shi kadai ne danta ba, akwai kanana daidai da ita, wannan ko jambaki bai taba ganin ta shafa ba balle hoda, kullum haka ta ke a kojale, ido ko kwalli babu. Ita Mammah ke ganin ya dace ta zame masa uwargida cikon farin ciki? Mahadin rayuwa abar hutawarsa?
Ya san halin Mammah kwarai, tunda ta yi wannan furucin ba abin da zai sa/ba wanda zai sa ta canza. Sunansa sorry cikin farin cikin da ake samu a aure. Tunda ba za a aura masa wadda zuciya, ruhi da gangar jikinsa ke so ba. Sun manta da cewa kiyayyar namiji a kan mace ba karamin al’amari ba ne. Mace akewa auren dole a wanye lafiya amma ba cikakken namiji wanda ya san ‘yancinsa kamarsa ba.

Zuciyarsa ta yi duhu, idanunsa sun yi masa bakikkirin, har wani hayaki-hayaki yake gani yana fita daga idonsa, yana ji kuma yana gani wayarsa na haske da ruri da tune din Mu’azatu, ya yi ya tsinke ya sake ci gaba, amma ko dan yatsansa ya kasa motsawa. Me zai ce wa Mu’azatu? Yarinyar da ta dauki soyayyar duniya da amanar duniya ta dora a kansa? Suka gama tsara rayuwarsu yadda suke so? Ya san yadda Mu’azatu ke da kishi a kansa, ta sha gaya masa ba za ta iya sharing  dinsa da kowacce mace ba, don ma in yana da burin polygamy ya rushe, za ta iya rasa ranta a kan su mallake shi ita da wata. Duk kuma ya gaya mata cewa ya amince, shi da ma a tsarin rayuwarsa mace daya ce har bayan ransa. Duk wannan ya zama tarihi kenan? Zai rasa Mu’azatu cikin dan lokaci kalilan?
Dole ya yi wani abu, dole ya yi wata hikimar ta yadda ba zai samu matsala da iyayensa ba, ba kuma zai rasa mu’azatu ba.
Mammah ba uwa ce irin sauran iyaye ba, ita ko a cikin iyaye mata ta daban ce. Ta cancanci a yi mata biyayya kowacce iri ta ke so. Zai yi kokarin kada ya bata mata, kuma shi ma ya faranta wa nasa ran ya samu abin da yake so cikin sauki.
Akwai mafita biyu da yake ganin zai gwada, in ba su yiwu ba, sai ya yi wanda zuciyarsa ta fi kwanciya da shi.
Mu’azatu ta gaya masa ko an zo neman aurensu, sai dai a yi baiko, amma biki Daddynta ya ce sai ta je ‘Law school’ ta dawo zai yarda a yi. Tana shekaarta ta karshe a jami’a yanzun haka.
A lokacin da ta fada masa yadda suka yi da Daddyn nata ya fada mata cewa shi ba zai iya jira ba, amma ya yi mata alkawarin zai barta ta je gaba da ‘Law school’ ma a gidansa in har tana so.
Yanzu zai yi amfani da wannan damar ya aiwatar da kudirinsa, yadda zai faranta wa kansa, ya kuma faranta wa iyayensa. Don ko jiya da ya tambaye ta ya suka yi da mahaifin nata a kan maganar da suka yi, saboda yana so ya turo magabatansa a yi tambaya, ta gaya masa cewa, ita ba za ta iya dosar Attorney din da wannan maganar ba, don ba zai taba amincewa ba tunda ya riga ya zartar da hakan, gara ma in shi zai je ya fadi hakan da kansa zai fi jin kunyarsa, ya yarda ko da da ta kare LLB ne.
Ya ajiye ajiyar zuciya mai nauyi, a kasalance ya mika hannu ya dauko wayarsa, ya nemo lambar da yake nema, ya yi text ya tura. Jikinsa gabadaya ya yi sanyi, ba shi da kuzari ko kankani, hango yadda zai jure rasa Mu’azatu kawai yake yi. Muguwar tsanar Addah da kyamarta nata kurdawa kowanne sako da lungu na zuciyarsa.
“Haka kawai? Why me?” Ya furta a fili.
Fitowarsa kenan daga dakin karatu, rungume da littattafai. Ya doshi hanyar fita daga cikin jami’ar Harvard, yunwa yake ji sosai. Bai dade da shiga commercial bus  don ko awa gida ba ya ji alamar shigowar sako cikin wayarsa.
Zaro wayar ya yi daga aljihunsa ya duba,

 ‘If you are free ka kira ni, za mu yi magana ta sirri, kuma very important’.
Ajiye wayar ya yi cikin aljihu, “Wallahi sai na ci abinci, kada ka fada min abin da zai kori yunwar nan da ta addabe ni”.
Sai da ya iso gidan da Daddy ya kama masa ya yi wanka, ya ci abinci. Ya sallaci la’asar, ya samu nutsuwa sannan ya zauna a ‘balcony’ ya kira Yayan nasa. ISMA’EL DAKATA ne.
“Yauwa Ishma are you o.k? Za mu iya yin maganar babu kowa tare da kai?”
Isma’eel cikin mamakin yadda husky voice din yayan nasa ta zaftare ta koma rabi, ya ce,
 “I’m alone Yaya”.

Nisawa Abdul’azeez ya yi, ya sauke numfashi mai nauyi.
“Ishma, wata musiba ce ta tunkaro ni, nake so ka taimaka mini. Ni kuma na yi maka alkawarin yi maka duk abin da ka ke so a duniya, zan kuma dinga raba albashina biyu ina turo maka duk wata har ka gama karatu ka kama aiki ka tsaya da kafafunka”.
Maganganun (sounds funny) a kwakwalwar Isma’eel, daga ji ba abin alheri Yayan zai nema ba, tunda har sai ya biya shi lada. Ladan ma wai na rabin albashinsa duk wata.
“Ni kuwa me zan yi maka da har sai ka biya ni Yaya Azeez? Gaya min ko me ka ke so in yi maka, in har na alkhairi ne. Zan iya fansar da raina don in cece ka, amma wace irin musiba ce wannan da iyayenmu ba za su iya yi maka maganinta ba sai ni?”
“Su suke son jefa ni a ciki Isma’eel”.
“Subhanallahi, please Yaya, don’t say this again. Na yi amanna ba za su taba jefa ka a musiba ba, sai alkhairi ga rayuwarka. Yanzu dai me ka ke so in yi? A shirye nake da in taimaka in har abin alkhairi ne, kuma zai tafi da damuwarka, don Allah me ka ke so in yi? Wallahi ba sai ka ba ni komai ba zan yi. You sound worried. Ni ma na shiga cikin damuwa.......”
Abdul’azeez ya canza rikon wayarsa daga kunnen dama zuwa hagu, ya juya ya tabbatar babu kowa a cikin dakin, kuma babu motsin kowa daga waje.
“So nake ka bugo waya wa Mammah, ka ce mata ka dade kana son Hafsat, don Allah a ba ka aurenta, saboda ka kasa maida hankali kan karatunka saboda soyayyarta. Ka ce sonta ka ke tun tana yarinya. Ka nuna mata irin wani abu zai iya samunka din nan in ba ka samu aurenta verysoon ba, sauran kalaman ka tsara abinka, ai kai ba yaro ba ne tunda na ba ka topic din, ka gane?”
Mamaki ya gama kashe Isma’eel a tsaye. Sai da ya lalubi kujera ya zauna, “Yaya wace Hafsat din?”
“Ta gidanku mana”.
“Kana nufin Suhaana?”
“Ni wallahi sunannakin nata ba duka na rike ba, kuna kiranta da sunaye barkatai. I don’t actually know, ta wajen Mammah dai”.
“Don Allah Yaya mu yi magana ta fahimta, Hafsat-Suhaana Addar Mammah?”
A ginshire Abdul’azeez ya rausaya kai ya ce, “Eh, ita! Don na ji Baba Azumi ma ta ce mata Addar”.
Dariya ta kama Isma’eel amma ya gintse, yanzu ya gano bakin zaren duk da bai gaya masa ba. Mamakin Yayan nasa ya kama shi, amma tunda bai fito fili ya gaya masa dalilin bukatar tasa gare shi ba bari ya bi shi a hakan.
“Yaya a kan me to? A kan me zan yi hakan, a kan me zan yaudari Mammah in yi wasa da hankalinta a kan abin da ba haka yake ba a zuciyata? Yaya Hafsat mai martaba ce a wajen Mammah da mu bakidaya da muka rayu tare, muka san wace ce ita, wace irin martaba Allah ya yi mata. Kasancewarta ba jininmu ba ba ya nufin ba ma kaunarta ko don kaunar da mahaifiyarmu ke mata. Yarinya ce ta gari, amana a wajen mahaifiyarmu, ta ya ya ka ke tunanin zan iya playing game a kanta? To a kan me ma?”
Abdul’azeez ya hadiyi miyau, jin makoshinsa ya bushe kyamas da jin  alamun ba zai samu nasara a plan dinsa na farko ba. Amma dai bari ya ci gaba da turzawa tunda Isma’eel dai a kasansa yake.
“A kan duk kaunar da ku ke mata, ba ta kai wadda ke tsakanina da ku ba”. Ya fada cikin kwantar da murya, jin kamar Isma’eel ya fusata.
“Haka ne Yaya, to amma a kan me zan yi karyar ina son nata? Ni ban taba sonta ba! So na soyayyar aure, amma ina mata dukkanin kaunar da Yaya ke wa kanwarsa. Har tsarkin kashi na yi wa Suhaana, ban taba yi mata wani kallo bayan wanda nake yi wa Halim ba. Sannan ba zan iya wasa da hankalin Mammah har haka ba, me ta yi mana da ta cancanci haka? Ka yi hakuri Yaya, ba zan iya ba. Kuma kaima na rokeka ka bari, ka yi mata abin da ta yi maka umarni da kyakkyawar zuciya, kar ka sake tunanin yi mata (trick). Yaya, Allah yana kallonka, duniya da kyale-kyalen cikinta aikin banza ne. Mammah ita ce kofar shigarka aljanna, matsayin da Allah ya ba ta a gare ka ya wuce duk yadda ka ke zato. Na yi maka alkawarin wannan maganar da muka yi ni da kai an barta a nan, ba za ta taba fita daga bakina ba. Mu wuni lafiya”. Ya kashe wayarsa.
Duba wayarsa ya yi sosai, yana mamaki. Shi Ishma ya kashe wa waya???
“Ba dole ya kashe maka waya ba, tunda ka kawo raini ga mahaifiyarsa?”
Zuciyarsa ta yi hanzarin halarto masa da amsa, “Da kyar ma in girmanka bai zube a idanunsa ba!”. Ta kara ankarar da shi.
Jikinsa ya yi matukar sanyi, kansa ya yi masa nauyi. Babu nasara a ‘plan 1’, bari Allah ya kai mu gobe ya aiwatar da ‘plan 2’. In shi ma babu nasara sai ya amince da babban, wanda zuciyarsa ta fi kwanciya da shi. So, ya rufe masa ido, ta yadda har ya kasa ganin muhimmancin nasihohin kanin bayansa Ismael. 
Washegari ya kira tsohon minista, kawun mahaifinsa Abdulkarim Dakata. Ya gaya masa yana son ganinsa, ya ba shi lokaci ya tadda shi a gida ko ofis (yana aiki da ofishin jam’iyyar NPC a yanzu, a matsayin mataimakin shugaban jam’iyyah). Akwai shakuwa ta musamman a tsakaninsu. Abdulkarim na son Abdul’azeez kamar ko ma fiye da yadda yake son su Farhan. Ya zabi ya same shi a office.
Don haka washegari, kwana biyu kenan da yin maganar da iyayensa, a gobe ne za su zauna da shi don jin abin da ya yanke. Ya wani rame tun daga jiki har fuska a kwana biyu kacal saboda daura wa kansa masifar da Allah bai dora masa ba. Mammah na kallon duk motsinsa a kwanaki biyun nan tana shan mamaki, anya yarinyar nan da iyayenta haka suka kyale Abdul’azeez? Ko dama shiyasa suke bashi abinci? Uban wa ma ce ya aike shi cin abincinsu? Wannan wace irin masifa ce? A ce wai ita Abdul’azeez ke jayayya da ita a kan mace? To su zuba ita da shi ta ga iya gudun ruwansa dan halas ka fasa!
Sun kulle kansu a office shi da tsohon Sanata kuma tsohon minista, kawu ga mahaifinsa. Ya kwashe komai ya gaya masa tun haduwarsa da Mu’azatu a (Law school) da hidimar abincinsa da ta rika yi ita da iyayenta har ya gama. Da alkawuran da kakkarfar soyayyar da ke tsakaninsu. Da kuma abin da iyayensa suka bijiro da shi shekaran jiya na auren Addah. Da amsarsa da suke jira a gobe.
Sosai Abdulkarim ya tsaya ya saurare shi da kunnuwan basira, kafin ya hadiye fushinsa ya soma zubo masa wasu irin tambayoyi da duk hikimarsa ta lauya bai san yadda zai yi ya amsa masa su ba.
“Yanzu me ka ke so in yi?”
Ya yi shiru, gabansa ya soma faduwa ganin yadda yanayin kawun Baban nasa ya canza gabadaya. Abdulkarim kuwa cikin mamaki yake, wai ashe sun haifi wani Da cikin zuri’ar Abdullahi Dakata da za su yi wa umarni ya tsallake ya yi gaba yana neman hanyar kubucewa daga yi musu biyayya a kan wata aba soyayyar banza? Akwai dan da suka so, suka wahala a kanshi irin Abdul’azeez? Akwai dan da tsohon Ambassadaya nuna wa soyayya a zuci da fili irin Abdul’azeez? Yanzu Abdul’azeez ya yi girman da ya yi ilmin neman hanyar kubucewa umarninsa? Yake ganin ya fi su sanin abinda ya dace da shi da wanda bai daceda shi ba? Shin uwa irin Maryam ta cancanci ‘ya’yan da ta wahalta wa haka su ki yi mata biyayya a girmansu?
Sosai ya boye fushinsa, yake kallonsa da idanun rahma. Cikin kwanciyar hankali yake magana.
“Na ce me ka ke so in yi?” Ya sake yin shiru duk plans din da ya tsaro ya kasa furta ko daya. Wani irin kwarjini kawun Daddyn ya yi masa.
Abdulkarim ya jeho masa tambaya ta biyu, ganin ya kasa amsa masa ta farko. 
“Abincin da gidan su yarinyar suka ba ka na shekara daya kai ka roke su? Ko ko ba ka da kudin sayen abinci da hakan zai sanya auren diyarsu ya zama dole? Ita Maryam abincin shekara nawa ta ba ka?”
Shiru Abdul’azeez ya yi yana da na sainin kawo kansa kotun shiga ba biya, fita da Allah ya isa.
“Mu ture ta maganar abinci, wata nawa ta dauke ka cikin wahala da kaka-ni-ka-yi a karkashin mahaifarta? Ka san me ta jure a yayin fitowarka duniya? Wace irin dawainiya ta yi da kashi da fitsarinka? Me ta yi ta koya maka zama, rarrafe da tafiya a kan doron kasa? Wane irin jele ta yi zuwa asibiti a duk lokacin da ba ka lafiya? Bari in gaya maka abin da ba ka sani ba, ka kasance yaro mai yawan zubar da jini ta hanci (Nasal bleeding) wato ‘habo’, Maryam kullum tana asibiti don nema maka waraka. A duk sanda ka ke wannan ‘nasal bleeding’ din Maryam kuka ta ke yi tana share maka a gaban kowa da mayafinta da dankwalinta, don haka ina tunasar da kai da kakkausar murya da ka shiga hankalinka.
Ka ba ni mamaki Abdul’azeez yanda ban taba zato ba, a tunanina duk cikin yaranmu babu mai hankalinka da kaifin basirarka, kullum kwatance nake wa su Sha’aban da kai ina cewa su yi koyi da kai, tukunna ma wai shin ni don Allah don Annabi da ka zo wajena ka gaya min, a matsayin ka kawo karar iyayenka,saboda Allah me ka ke so in yi maka a kan wannan umarnin da suka yi maka?Suke so ka rufa musu asiri ka yi musu biyayya kan abinda suke so?”
Zufa ya rika sharewa irin wadda ta rika addabarsa a lokacin da yake gaban iyayen nasa suka yi masa nasu  umarnin na auren Suhaana, yanzun ma da wannan masifaffen Kawun ya tsatstsare shi da manyanidonsayana jiran amsar bakinsa ita ta rika tsattsafo masa ta kowacce mabubbugar gumi ta jikinsa. Da ya sani da bai zo ba!Ya dauki lamarin da zafi fiye da iyayensa ma. Shi bai taba sanin Minister Abdulkarim ya iya fada haka ba, ga kisan mummuke mai kashe gwiwoyin mutum. Abdulkarim Dakata ya katse tunaninsa da lallashi.
“Yi wa Allah ka gaya min me ka ke so in yi a kai Abdul’azeez, na yi kuskure da na tari hanzarinka, bayanin bakinka kawai na ji ban tsaya na ji role din da ka ke so in taka a kai ba”.
Abdul’azeez ya dan nisa cikin jin sassauci.
 “Ba burina in ki yi wa Mammah biyayya ba Uncle, amma ni ma ta duba hanzarina”. Ya fada cikin yankewar buri da sagewar gwiwa.
“Mene ne hanzarin naka?”
“Ta bar ni in auri Mu’azatu, ta ba wa Usman yarinyar in Isma’el baya so, shi ma danta ne. Kuma ya fi daidai da ita, bai girmeta da yawa ba, ba ta isa aure ba, ta yi kankanta da yawa, sannan ba ta da asali, har gobe ba’a san ubanta ba. Wannan abun shi ya fi damuna, kyankyaminta nake yi Kawu, kamar yadda nake kyamatar zina”.
Abdulkarim ya yi shiru. Hanzarin nasa ya dan taba shi. Da gaske ba su san ubanta ba, ba su san asalinta ba. Wannan abin dubawa ne, to amma su suka raine ta, sun san halinta sun san komai nata. Maryam ita ce uwa mafi kusanci da ita, inda tana da wata illa ko wani gibi ba za ta ce sai ya aura ba, if she is harmful  ba za ta so hada jini da ita ba duk son da ta ke mata. Babu yadda za a yi a ce ta fi sonta a kansa. Ya san halin Prof. Bai da takurawa ‘ya’yansa, idan Abdul’azeez ya ce bai so ba zai taba takura masa ba, amma Maryam kaifi daya ce. Asali da dangi abin dubawa ne a aure tabbas. Amma nasa case din akwai bambaci tunda iyayensa su suka raine ta. Ya nisa a hankali cikin sassauci.
“Na fahimce ka Abdul’azeez, amma kada ka manta iyayenka su suka raine ta, in tana da wata illa sun fi ka sani. Sannan Ubangiji ba ruwansa da kana da hujja, biyayya ya ce dole ka yi musu, ka na so ko ba ka so. Don haka ka watsar da komai ka yi musu biyayya na tabbatar maka ba za ka yi da na sani ba. Za ka ga da kyau a rayuwa.
Kada ma ka sake kawo zancen Usman ko Isma’el, sun fi ka sanin da zamansu suka ce kai suke so ka aura. Abdul’azeez ni gani nake wani gata ne Maryam ke son yi maka, kasancewarka mafi soyuwa a zuciyarta, kuma tana ganin ta isa da kai. Idan ta ba ka amana za ka rike, idan ta yi umarni za ka yi biyayyah, haba Abdul’azeez kada ka watsa mata kasa a ido, ake dauko Da daga gidan marayu a aura balle wadda mahaifiyarka ta raina tun cikin jinin haihuwa? Me ye amfanin karatunka na lauya in ba za ka yi amfani da shi wajen binciken abin da ya shige maka duhu ba? Za ka iya bin diddigi ka nemo mahaifin yarinyar nan daga inda mahaifiyarta ta shigo hannunku. Bayan wannan sai me ye matsalarka da mai sunan Addar?”
Shiru ya sake yi, bai ga amfanin ya sake magana akai ba, tunda babu wanda zai fahimce shi. Magana ce ta SO; love... feelings....  devotions...... emotions.... to ba ya jin ko daya a kanta. Ba ya sonta ba ya kaunarta, bata da abinda zai kaunata. Bai da wani feeling a kanta ko da na kanwa, (sai ko na dan gida da ‘yar aikin gidansu). Don haka daga yanzu ya dinke bakinsa, ya daina wahalar da kansaneman taimakon kowa, they will never understand him; cewa yana cikin soyayya wadda ta hana shi gane kome suke son ya gane. They only want to excercise their power ta iyaye a kansa,  su dakushe masa farin cikin rayuwa, zai yi abin da ya ga dama, zai nema wa kansa mafitar da za ta raba shi da wannan bakar kaddara da ake neman daura masa. Ya samu abin da zuciya da ruhinsa ke so (Mu’azatu) ba tare da ya batawa iyayensa ba, ba tare da ya bata wa kowa ba har ita yarinyar. A matsayinsa na wanda ya san hakkin dan Adam da ‘yancin da Allah ya ba shi ya san ita ma mutum ce kamar kowa, ba zai zama azzalumi a kanta ba. Ba zai bata wa iyayensa saboda ita ba, shawarar da zuciyarsa ta yanke masa ta karshe shi ne daidai.
Mikewa tsaye ya yi, kansa a sunkuye ya zuba dukkan hannayensa a aljihu, “Ku yi hakuri Kawu, na yi alkawarin yi muku biyayya. Na yi kuskuren yin jayayya da ku, na amince zan aure ta Kawu, ku yi hakuri, ku sa min albarka”.
“Allah ya yi maka albarkar duniya da lahira. Allah Ya shige maka gaba a kan duk abin da ka sa gaba, ko kai fa Abdul’azeez? Na ji dadi kwarai, that’s my grandson!” Ya fada yana bubbuga kafadunsa. Shi kuma ya yi murmushi.
Har mota ya rako shi, bai koma office ba sai da ya ga hawansa kan kwalta da bacewarsa.

*****
Washegari daidai wancan lokacin da suka zauna wato karfe goma na dare, yau din ma tun kafin cikar karfe goman Mammah da Daddy ke zaune a falon suna dakon shigowarsa. Goma na bugawa da minti biyar Barrister Abdul’azeez ya yi sallama ga iyayensa.
Sosai Mamma ta bi shi da kallo, so ta ke ta karanto yanayin da yake ciki, fuskarsa kadaran-kadahan ta kasa karantar komai, sai dai ta fahimci ba ya cikin damuwa kamar wancan lokacin. Kyakkyawan sajen nan ya kara kwanciya a kan fuskarsa kamar wani bako daga Qatar. Shadda ce (Getzner) ruwan kasa a jikinsa, kansa da hula mai launin ruwan kasa mai haske. Dole duk macen da ta san ciwon kanta ta yi wa kanta sha’awar hada rayuwa da Abdul’azeez Dakata, domin baiwarwakin da Allah ya yi masa suna da yawa, don haka bata ga laifin wannan yarinyar ‘yar Lagos data yi masa kamun kazar kuku ba, gata take so ta yiwa kanta. Mammah ta fada a zuciyarta.
Gefen kafafunta ya karasa ya zauna. Daddy ya dube shi yana murmushi.
“Yau tun safe ban ganka ba”.
Ya dan muskuta, “Na fita ne Daddy, ban jima da dawowa ba”.
 Sautin muryarsa kadai suka ji suka fahimci babu sauran damuwa a tare shi.
A tare Daddy da Mammah suka sauke ajiyar zuciya.
“To ya ya? Ina maganarmu ta kwana?” Prof. Dr. Hamzah Dakata ya tambaya cikin raha. Mammah ba ta tsoma baki ba. 
Ya sunkuyar da kai, “Mammah na amince ki aura min duk wadda ki ke so ko da sun kai goma, na hakura da Mu’azatu na karbi zabinki Mammah, ki yi hakuri da jayayyar da na yi da ke ranar bana cikin hayyacina. Mammah na amince, ku sa min albarka”.
Kura masa ido ta yi cikin kallo na kurilla, ita dole so ta ke ta karanto zuciyarsa, da ta kasa fahimtar komai sai ta furta abin da ke zuciyarta.
“Amma ya aka yi ka canza ra’ayinka haka da sauri Abdul’azeez? Na fa sanka farin sani, na sanka a kan ra’ayi da akidarka, anya babu wata makarkashiya a zuciyarka? Ba fa zan yarda a cutar min da Adda ba, daidai da kwayar zarrah!”
Ya hadiye wani miyau ji kake, mukut. Mammansa sau tari haka ta ke kamar psychologist, she reads their minds easily, duk wani motsinsu ta sani. Ya kara zama serious ya sunkuyar da kansa.
“Mammah dole ne in yi muku biyayya kowanne ra’ayi nake da shi. Na bi Allah, na bi umarninku. Zancen Mu’azatu na ajiye shi a gefe ba don na daina sonta ba, da ma iyayenta ba so suke su aurar da ita yanzu ba sai ta gama (Law School). Amma Mammah ita din ta yarda ta amince za ta aure ni?”
Har yanzu kansa a sunkuye yake, bai dago ba yake yin maganar cikin tsanaki. Hajiya maryam ta ce, “Sunanta ne ba ka sani ba?”
Murmushi ya yi, ya ce, “To Mammah sunayen nata ne sai mutum ya rasa na kamawa...”
Dariya ya ba su sosai.
“Zabi guda daya wanda ya fi kwanta maka a ciki ka dinga kiranta da shi, kai kadai”. Inji Daddy.
Cikin alamun jin kunya ya sadda kai bai ce komai ba.
Hajiya Maryam ta rufe zaman nasu da cewa.
 “Sai ka koya mata amincewa da auren naka, tunda ka fita hankali, daga ranar da aka daura muku aure”.

*****
A daki ta samu Suhaana tana ninke fararen (innerwears) dinta da ta wanke tana jerawa a sif din da ta ware musu. Tunani ta ke yi a zuciyarta tun dawowarsu Nigeria Mommah ba ta kara yin zancen karatunta ba. Bayan ta san babban burinta shi ne ci gaba da karatun, tana matukar burin yau a ce ta zama wani abu a dalilin karatu, ta tsaya da kafafunta ta fuskanci rayuwa mai cike da kalubale da ke gabanta. Tun ba ta kawo haka ba ta san ita ba ‘yar Prof. Hamzah ba ce, ba ta san ubanta ba, ba ta san ta inda ta shigo hannunsu ba. Ba ta son yarda da gaskiyar da ke a bude “ita ba ‘yar Mommah ba ce”, amma dole ta yarda, rashin zama ‘yar Prof. Dakata na nufin rashin zama ‘yar Maryam Dakata, iyakar gaskiyar kenan.
Ta share hawayen da suka cika mata ido da bayan hannunta, Mammah ta ce sai ta cika shekara goma sha takwas za ta gaya mata komai da ya kunshi rayuwarta. Tana so ta nemo uban nan da uwar nan nata ko ta samu cikakken farin ciki irin na kowa. Hakan kuma ba zai zama mai sauki ba sai ta yi ilimin zamani mai zurfi, ta yadda ba sai ta nemi taimakon kowa ba a sanda ta tashi aiwatar da wannan jan kalubale da ke gabanta.
Cikin wannan halin na zurfin tunani Hajiya Maryam ta same ta, har ta zauna kusa da ita ba ta sani ba, sai da ta kai hannu ta kama nata ta rike gam cikin nata. A sanyaye ta sauke idanunta a kan Mammah kwalla cike da idanunta. Hankalin Hajiya Maryam ya tashi, ta ce. 
“Addah tunanin me ki ke yi haka har da hawaye? Har na shigo na zauna ba ki sani ba”.
Ta kai hannu ta dauke hawayen ta kakalo murmushi.
 “Mammah ina tunanin yaushe zan ci gaba da karatu ne?”
Hajiya Maryam ta yi jimm! Sannan ta girgiza kai, “Shi ne kuma har da hawaye? Kayya, in kuwa shi ne ki yi hakuri, rana ta farko da zan gaza wajen yi miki abin da ki ke so, sai dai hakan ba yana nufin ba za ki yi ba kwata-kwata a rayuwarki. Za ki yi idan mijin aurenki na so, kuma ya amince ki yi a dakin aurenki, ki yi hakuri Addahta, ina da dalilai na masu yawa da ba zan iya barinki karatun jami’a a gabana ba, na fi gane in bi umarnin Ubangiji in yi miki AURE sai hankalina ya kwanta ya tsumma a randa. Abin da kuma na zo in nemi amincewarki a kai kenan. Hafsatu aure zan yi miki”.
“Aure Mommah?” Ta tambaya cikin mamaki, da alamun kuma cikin sautinta da fuskarta ba ta gama fahimtar me Mammah ke nufi ba.

“Eh, aure irin nawa ni da Daddy, ki bar gidan nan ki koma gidan mijinki, ku rayu tare ki haifo min jikoki in yi ta raino. Ku yi zamanku lafiya ke da mijinki, mu da ke sai ziyara, haka Allah da manzonsa suka ce a yi wa kowacce ‘ya mace idan ta kai munzali, kuma kin kai, kin fahimce ni?”
Idanunta suka yi rau-rau, gab ta ke da ta saki kuka, muryarta na rawa ta ce, “Mommah karatuna fa? Mommah in na rabu da ke da Baba Azumi ni da wa zan zauna?”
Murmushin kwantar da hankali Hajiya Maryam ta yi mata tare da dafa kafadunta, cikin idanu ta ke kallonta. Kwayar idanuwanta na nuna zahirin kaunar da ta ke mata.
“Kwantar da hankalinki Addah, aure abu ne da kowacce ‘ya mace ta gada, kuma gaba yake da kowanne burinta. Shi fa wannan karatun na zamani ba Allah ne ya ce a yi shi kafin a yi aure ba. Duka da haka shi ma abu ne mai amfani, amma ko kusa amfaninsa bai kai aure ba. Ki fahimci abin da na fada miki a baya dalla-dalla, za ki yi karatun jami’a idan mijinki na so, kuma ya amince a gidanki. Amma yanzu aure zan yi miki, za ki bar mu ni da Baba Azumi ki zauna a gidan mijinki yadda kowacce mace da ki ka sani ke zaune a gidan miji. Amma na yi miki alkawarin duk sanda ki ka so ki ganmu za ki ganmu, zan zo gidanki ko cikin dare ne kin ji Addahta?”
Ta gyada kai alamar ta fahimta, sai kuma ta fada jikinta ta saka kuka.
Bayanta Hajiya Maryam ke shafawa tana lallashinta. 
“Yi hakuri kin ji Addahna? Ba zan kai ki inda za ki cutu ba, ba zan bari a bata miki rai da gangan ba sai in ba na raye. Ki yi hakuri ki yi min biyayya yadda shi ma da ya fi ki shekaru ya yi mini. Na yi miki alkawarin insha Allahu dukkanku ba za ku yi da na sani ba, sai kun yi alfahari da wannan aure naku, sai kun gode min watarana”.
Baba Azumi daga falo tana shara ta ke jin tashin muryar Mammah da alamun kukan ‘yar gidanta. Ta ajiye tsintsiyar ta taho. A bakin kofa ta tsaya tana kallon ikon Allah.
“Kukan me ta ke yi? Ke fa abin kuka ba ya miki wuya, don Mamarki na shagwaba ki?”
Murmushi Hajiya Maryam ta yi, “Wannan kukan mai dalili ne. Yau Mommah ta yi laifi dole ta ke lallashi, kukan aure ne na rabuwa da Mammah da Baba Azumi, ko Suhaana?”
Ta daga kai ta ce, “Eh”.
Duk sai ta ba su dariya.
Mammah ta share mata hawaye, Azumi ta ce “To ai mijin na gida ne, ba za ki yi nisa da mu ba. Ni na taba ganin auren gata ma irin naki Hansai? Babban Yaya gabadaya fa, uban gida magajin gida, lauya na al’ummah na Hansatu bada kanka a sare, Yayan Isma’ila, Yayan Usmanu, Da daya tamkar da goma Mammah ta zabo miki duk cikinsu. Daina kuka kin ji? Yi farin ciki ki gode wa Mamarki, ita mai sonki ce”.
Nan fa Hafsat ta hau zazzare ido tsakanin Mammah da Baba Azumi tana so su yi mata karin bayani, wane Babban Yayan Baba Azumi ke nufi?
 Sai dai ba ta samu komai daga karin bayanin da ta ke son jin ba don Mammah ficewa ta yi kawai tana murmushin wannan kirari da Azumi ta yiwa Abdul’azeez.Da yake tayi maganar da ita tun jiya. Inda ta bada goyon bayanta dari bisa dari da kyakkyawar addu’a. Baba Azumi kuma ta wuce ta ci gaba da shararta suka barta cikin ci-da-zuci, sakar zucci da tunanin zuci mai nauyi. Ba dai wannan ‘baren’ (total stranger) na cikin ‘ya’yan gidan nan ba? Ba dai wannan wanda ya fi kowa odd hali cikin gidansu ne ake nufin zai zama mijin nata ba????
                    *****

“Kina ina Mu’azatu?”
“Har yanzu ina Apo, sai gobe zan bar abuja, mene ne? You sound worried?”
“A ina zan same ki? Magana ce mai muhimmanci da ba ta bukatar distraction, gidan Anty kuma ba ya rabo da jama’a”.
“To ko in zo office dinka yanzu? Sai direba ya kawo ni, ina ganin za mu iya tattauna kowacce irin magana a can”. Ta fada cikin faduwar gaba, jin muryar Abdul’azeez na rawa, abin da ba ta taba ji daga gare shi ba. “Alright” Kawai ya ce ya kashe wayarsa.
Mota kirar matrix ta sauke Mu’azatu Rufa’i a Federal High Court da ke kan titin (OAU Quaters, Kashim Ibrahim Way Maitama, Abuja), cikin tafiyarta mai kama da tana taku a kan kwai ta karasa zuwa ofishoshinsu. Daya bayan daya ta ke wucewa tana duba sunayen da ke rubuce jikin wani dan karfe a saman kowacce kofa har ta zo inda ta ke nema.
‘Barr. Abdul’azeez H. Dakata’. Shi ke rubuce a saman ofishi mai lamba (24). Ta kwankwasa daga ciki ya amsa, ta murda ta shiga.
A kan doguwar kujerar leather ruwan kasa yake zaune cikin daya daga kujerun tattaunawa da baki da ke ofishin. Sanyin air-condition ya ratsa ta kamar yadda ya mamaye ofishin da kamshin turaren mamallakinsa.
Mu’azatu na mamakin son sanyi irin na Abdul’azeez a gida ne, a mota ne, a ofis ko yaushe za ka same shi ya kure A.C shi ba wanda ya yi rayuwa a kasar sanyi ba.
“Koma ki yi sallama malama, sannan ki shigo”. Ya fada cikin sanyin murya.
“Ai na yi knocking ka ce in shigo”.
“To ni bana son knocking saboda ni ba arne ba ne, sau nawa zan gaya miki?”
Ta zumbura baki, ta koma ta yi sallamar ya amsa. A ranta tana fadin “yana cikin damuwar ma ba ya fasa ba da order, order dai! Da kyar nan gaba in bai zama Alkali ba”.
Kusa da shi ta zauna suka zuba ma juna ido, idanunsa sun kada sun yi jajir. Ba ta taba ganinsa cikin rashin nutsuwa irin na yau ba. Duk ya birkice kamar ba shi ba (smart-guy) mai tafiya da imaninta, yau har wani cukurkudewa gashin kansa ya yi ga wani gashin fuska ya karu na babu gaira babu dalili.
“Wai me ke faruwa ne Abdul’azeez? You look worried. You sound worried, ni ma ka dugunzumar min da hankali, da ina da hawan jini na tabbata da yanzu kafin na iso  ofishinnan ya hau”. Ta fada a jere ko numfashi ba ta tsaya ta shaka ba.
Tana rufe baki ya ba ta amsa.
“Duk a dalilinki ne Mu’azatu”.
“A dalilina? To me ya faru?”
“Kin yarda ina sonki Mu’azatu?”
“Na yarda, amma me ya kawo wannan tambayar?” Ta fada da hanzari.
“Na tambaye ki ne saboda ki yarda da ni, ki yarda da abin da zan gaya miki babu karya ko yaudara. Ba ni da nufin su gare ki shi ya sa na yanke shawarar gaya miki gaskiyar halin da nake ciki da iyayena a yanzu, kada ki ji a wani wuri daban ki yi wa zancen fassara a baibai ko ki yi tunanin na yaudare ki, amma in muka hada kai muka amince da juna za mu shawo kan mastalar, mu samu cikar burinmu a lokacin da ya dace da burin iyayenki. Kin yarda da ni Mu’azatu?”
Jikinta a sanyaye ta ce, “I trust you ka sani, ko mene ne ka gaya mini zan fahimta. Amma don Allah kada ka ce Mu’azatu ba zan aure ki ba...!!!” Sai hawaye.
Karo na farko da ya yi kuskuren kai hannu ya rungumo Mu’azatu a jikinsa. Nasa idanun na fidda kwalla. How he wish Mammah za ta fahimci karfin wannan soyayyar? Ba zai iya barin Mu’azatu saboda wata mace ‘yar uwarta ba, wadda ya tabbata ba ta da abin da ya fi na Mu’azatun, ba ta fita da komai ba. Sai ma dai ace bata kaita ba.
Ko ma ta fitan shi son da yake wa Mu’azatu (has no reason), wato babu dalili. Abin da ya sani kawai yana sonta, ita ma tana sonshi, ba don uwa-uwa ba ce sai ya ce wannan abun da da ta yi masa zalunci ne. Ba ruwanta da feeling dinsa, ita dai kawai a biya mata tata bukatar. Kwalla mai zafi ta gangaro masa, ya yi saurin dauke ta kafin Mu’azatu ta gani. A lokaci guda kuma ya sake ta ya janyo ta suka kalli juna.
“Ba zan taba cewa ba zan aure ki ba, it’s a promise. Zan aure ki komi runtsi, yanzu dai ki ba ni hadin kai ki ji damuwar tawa, kina kara min damuwa da fitar hawayenki Mu’azatu, bayan na kira ki ne don mu fahimci ta yadda za mu billowa matsalar, ba fa wata gagaruma ba ce (we can overcome it)”.
Mu’azatu ta share hawayenta, ta ba shi hankalinta.
“Mu’azatu, kin san girman iyaye, kin san karfin ikonsu a kanmu, kin san tsattsauran umarnin Ubangiji a kanmu na mu yi musu biyayya, Ya ce (Ubangiji)‘Wa qada rabbuka alla ta’abudu illa iyyahu Wa bil walidayni ihsaana’, Ya kara da cewa, ‘Wala taqul-lahuma uffin walaa tanhar humaa wa qul-lahumaa qaulan-kareema’(Isra’i). A wata ayar ya kara cewa, ‘Daga bautarsa sai kyautayi ga iyaye.......’
           Allah (SWA) ya kara cewa ma mu dinga nema musu gafara ko suna raye, kamar yadda suka ji kanmu muna kanana.
‘Wakhfidh lahuma janahazzilli minar rahmati Wa qul rabbir-hamhumaa kama rabba yaani saghira... (Isra’i). 
Mu’azatu duka wannan kadan ne daga ayoyin Ubangiji da suka yi umarnin mu zamo masu kyautayi da biyayya a gare su, wallahi Mu’azatu duk da wannan sanin sai da na sa kafa na take, na yi PROTEST (tawaye). Na yi jayayya da su a kanki, na shiga na fita ta wasu hanyoyin duk don in kaucewa umarninsu in tsira da ke.......”
Mu’azatu ta shiga girgiza masa kai alamar, “A’ah”.
Ya ce, “Yes, ban yi nasara ba ai, don haka na amsa wa bukatarsu. AURE za su yi min Mu’azatu da wata macen ba ke ba.....!!!”.
Girgiza kai kawai Mu’azatu ke yi, numfashi na neman dauke mata, tana neman shidewa. Tallafo ta ya yi ya rungume suna amfani da nasa numfashin. Kawai sai ga kira a wayarsa da ke gefe, juyawa yayi a hankali yana kallon sunan da ke yawo a fuskar wayar ‘Precious Mammah’. Da sauri ya saki Mu’azatudon gani ya yi kamar itace tsaye a kansa ta kama shi rike da macen da ba tashi ba, rike da macen da ba su halatta mashi ba. Bayan ture Mu’azatu da ya yi daga jikinsa har dada ja baya ya yi ya sanya rata sosai a tsakaninsu. Hannunsa na kyarma ya amsa wayar Mammah.
“Kana ina?” 
Ta tambaya cikin muryarta mai sanyi. Kunuwanta na zuko mata kukan Mu’azatu.
“Ina... ina... office Mam....mah...”
“Idan ka gama da ita, to ka zo ka gana da ita wannan ita ma. I think is high time ku fara fahimtar juna lokaci yana kurewa”. Ta kashe wayarta tare da sakin tsaki, “Me ake da matan bariki? Bin namiji har ofis don rashin mafadi?” Ta fadi cikin bacin rai da tafasar zuciya.
Anya wannan yarinyar ba za ta zame wa Hafsat barazana ba in an yi auren nan? Anya da gaske Abdul’azeez yake zai iya rabuwa da ita? Tunanin da ya cunkushe zuciyar Hajiya Maryam kenan.
Shi kuwa Abdul’azeez a sanyaye ya ajiye wayar, kalaman Mammah tas! A kunnen Mu’azatu, kamar da gayya ma Maman nashi ta fada don ta ji, kamar ta bugo da gayya ne don sanin cewa suna tare a lokacin, ta tabbatar mata da abin da ya gaya mata. Kafin ya ankara sai ganin Mu’azatu ya yi ta kai bakin kofa ta kama ‘handle’ za ta murda. Yunkurawa daya ya yi, Mu’azatu ta ganshi gabanta ya kare kofar, ya sha gabanta. Kokari yake su hada idanu, amma ta ki. Kuka kawai ta ke yi. Ta gama gane irin auren da ake son yi masa, irin na yarinya (sweet 16) din nan da (Proffessional) wanda ya gama mallakar hankalin kansa, to ita zai rainawa hankali? Kamar shi za a yi wa auren dole idan ba yana so ba? Ko macen da ta yi karatu irin nasa ana yi wa auren dole balle shi namiji? Shi ne ya zauna yana tsarata yana jawo mata ayoyi shi ga Ustazu? Da wata makirar Mammansa mai muryar karuwai. 
Cikin tsananin fusata ta dube shi, “Ka ba ni hanya in wuce Malam, lest you regret knowing me (don kada ka yi nadamar sanina”.
“Minti goma za ki kara min kacal, zan ba ki hanyar...”
Cikin gunjin kuka ta ce, “Bana son kara jin kowacce kalma daga gare ka, Allah ya hada kowa da rabonsa.....”
Ya runtse ido. Ji ya yi saukar kalaman tamkar digar dalma a zuciyarsa.
“Duk kokarin da na yi da wanda nake yi da wanda zan yi DOMINKI abin da za ki ce min kenan Mu’azatu? A halaka fa zan saka kaina don in tsira da ke Mu’azatu...”
Ta zame kasa, kan gwiwoyinta ta kifa kai tana kuka. Shi ma ya bi ta ya durkushe.
“Wallahi  zan aure ki Mu’azatu komai rintsi. Ki barni in yi auren don in zauna lafiya da iyayena. Na yi miki alkawarin na SHEKARA DAYA ne da wasu watanni, lokacin kin kammala BL dinki”.
Ta dago rinannun idanunta jike da hawaye, ta dube shi. Bai iya karya don ya burge ba! Wannan halinsa ne da ta dade da sani. Ba ya yi maka karya don ya faranta maka, kai shi kwata-kwata a halayyarsa babu karya, yana fadin abin da ke zuciyarsa ne kawai ba tare da tunanin zai yi maka dadi ko akasinsa ba. Tana son Abdul’azeez, tana son komai nasa, in ta ce za ta iya barinsa ga wata mace ‘yar uwarta, mai halitta irin tata data tabbata da cewa ba ta fita da komai ba ta fadi ba nauyi. Abin da ba za ta iya ba shi ne, tarayya da wata a son nasa, ko mallakarshi tare da wata.
Sai ta yi shiru da kukan tana goge hawaye, tana hadiyar zuciya.
“Kin amince da abin da na fada Mu’azatu? Zan yi auren, zan rabu da ita a lokacin da iyayenki suka shirya aura min ke, zan aure ki”.
Kallonsa ta yi cikin ido, tana kara jin wutar sonsa na fizgarta, losing him easily is not easy (rasa shi cikin sauki ba abu ne mai sauki ba). Ta samu muryarta na fita cikin tangardar harshe,
 “Amma... amma..... ka san ba zan iya hada ka da wata ba ko? Ba zan iya zama da kishiya ba...!”
Girgiza kai ya yi, “Ni ma ba zan iya zama da mata biyu ba. I know... na ce miki rabuwa da ita zan yi in lokaci ya yi, ki yarda da ni, ki amince da kalamaina. Bana magana don in bata lokacin ki da nawa. Ungo hannuna mu kulla alkawari...”. Ya mika mata karamin yatsansa, yana kallon cikin idanunta da yanayin da ta ke masifar so.
Wani tattausan murmushi ya subuce mata. Ta mika nata karamin yatsan, suka sarke su suna jifan juna da wani mayataccen murmushin SO. Sun amince an halicce su ne domin junansu. Don su zama abokan rayuwar juna, babu wata SUHAANAH da ta isa ta shiga tsakanin wannan soyayyar.

                         *****











To mai karatu, kai ka yarda da hakan? Anya kaddarorin rayuwa suna tafiya yadda muka tsara su ne? Anya Abdul’azeez bai yi kuskure ba? Abin da yake shirin yi me sunansa? Bravity ga Mu’azatu? Dishonestness ga Mammah? Unfairness ga Suhaanah? Ko ko me yake nufi???
                    ****

Mu karasa a littafi na 2, kada ku damu, tare suke. Taku har abada 
Sumayyah Abdulkadir 
20th May, 2019

